༄༅། །​༄༅༅། །​རྒྱ་གར་སྐད་དུ། :ཧསྟ་བཱ་ས་[[1]](#footnote-20)ནཱ་མ་པྲ་ཀ་ར་ཎ། བོད་སྐད་དུ། ཆ་ཤས་ཀྱི་ཡན་ལག་ཅེས་བྱ་བའི་རབ་ཏུ་བྱེད་པ། །​བཅོམ་ལྡན་འདས་ངག་གི་དབང་པོ་ལ་ཕྱག་འཚལ་ལོ། །​ཐག་པ་ལ་ནི་སྦྲུལ་སྙམ་འཛིན། །​ཐག་པར་:མཐོང་ན་[[2]](#footnote-21)དོན་མེད་དོ། །​དེ་ཡི་ཆ་མཐོང་དེ་ལ་ནི། །​སྦྲུལ་བཞིན་ཤེས་པ་འཁྲུལ་པ་ཡིན། །​བརྟག་པའི་དངོས་པོ་ཐམས་ཅད་ལ། །​རང་གི་ངོ་བོ་བརྟགས་པ་ན། །​གཞན་གྱི་ཀུན་རྫོབ་ཤེས་པ་ཡིས། །​སྤྱོད་ཡུལ་ཇི་སྙེད་:བརྟགས་པ་[[3]](#footnote-22)ཡིན། །​ཆ་མེད་བརྟག་པར་བྱ་མིན་ཕྱིར། །​:ཐ་མ་[[4]](#footnote-23)ཡང་ནི་མེད་པར་མཚུངས། །​དེ་ཕྱིར་མཁས་པས་འཁྲུལ་པ་ཙམ། །​ཡང་དག་དོན་དུ་མིན་པར་བརྟག །​འཁྲུལ་ན་དེ་ཡང་མ་དག་ཕྱིར། །​ཇི་ལྟར་སྣང་བ་དེ་ལྟར་མེད། །​དོན་ཡོད་མ་ཡིན་སྣང་བ་ནི། །​ཇི་ལྟར་དེ་ཡི་བདག་ཉིད་འགྱུར། །​གང་ཞིག་:ཞིབ་མོའི་[[5]](#footnote-24)བློ་ཡིས་ནི། །​ཐམས་ཅད་བརྟགས་པ་ཁོ་ནར་ཤེས། །​བློ་ལྡན་དེས་ནི་ཆགས་ལ་སོགས། །​བདེ་བར་:སྦྲུལ་གྱིས་[[6]](#footnote-25)སྐྲག་:བཞིན་སྤངས།[[7]](#footnote-26) །​འཇིག་རྟེན་པ་ཡི་དོན་རྟོགས་པས། །​འཇིག་རྟེན་བཞིན་དུ་བསྒྲུབ་པར་བྱ། །​ཀུན་ནས་ཉོན་མོངས་སྤང་[[8]](#footnote-27)འདོད་པས། །​དམ་པའི་དོན་གྱིས་བཙལ་བར་བྱ། །​དེ་ལྟར་རང་བཞིན་ཡོངས་ཤེས་པའི། །​རྣལ་འབྱོར་པས་ནི་གཟུགས་སོགས་ལ། །​ཉེ་བར་སྤྱོད་པས་ཐུབ་པ་ཡི། །​:བརྟུལ་ཞུགས་ཀྱི་[[9]](#footnote-28)འབྲས་མྱུར་དུ་འགྲུབ།[[10]](#footnote-29) །​ཆ་ཤས་ཀྱི་ཡན་ལག་ཅེས་བྱ་བའི་རབ་ཏུ་བྱེད་པ་སློབ་དཔོན་འཕགས་པ་ལྷས་མཛད་པ་རྫོགས་སོ།། །​།རྒྱ་གར་གྱི་མཁན་པོ་ཤྲདྡྷ་[[11]](#footnote-30)ཀ་ར་ཝརྨ་དང་། བོད་ཀྱི་ལོ་ཙཱ་བ་རིན་ཆེན་བཟང་པོས་བསྒྱུར་བའོ། །​

1. ཧསྟ་བ་ལ་ སྡེ་དགེ། སྣར་ཐང་། [↑](#footnote-ref-20)
2. མཐོང་ནས་ སྡེ་དགེ། སྣར་ཐང་། [↑](#footnote-ref-21)
3. བཏགས་པ་ སྡེ་དགེ། སྣར་ཐང་། [↑](#footnote-ref-22)
4. ཐ་མར་ སྡེ་དགེ། སྣར་ཐང་། [↑](#footnote-ref-23)
5. ཞིབ་མོ་ སྡེ་དགེ། སྣར་ཐང་། [↑](#footnote-ref-24)
6. སྦྲུལ་གྱི་ སྡེ་དགེ། སྣར་ཐང་། [↑](#footnote-ref-25)
7. བཞིན་པོ་སྤོང་། སྡེ་དགེ། སྣར་ཐང་། [↑](#footnote-ref-26)
8. སྤོང་ སྡེ་དགེ། སྣར་ཐང་། [↑](#footnote-ref-27)
9. བརྟུལ་ཞུགས་ཀྱིས་ སྡེ་དགེ། སྣར་ཐང་། [↑](#footnote-ref-28)
10. གྲུབ། སྡེ་དགེ། སྣར་ཐང་། [↑](#footnote-ref-29)
11. ཤདྡྷ་ སྡེ་དགེ། སྣར་ཐང་། [↑](#footnote-ref-30)