༄༅། །​རྡོ་རྗེ་དྲིལ་ཐབས་ཀྱི་མཆོད་པའི་ཐབས་ཀྱི་རིམ་པ།༄༅༅། །​རྒྱ་གར་སྐད་དུ། བཛྲ་གྷཎྚ་པཱུ་ཛ་ཀྲ་མ་སཱ་དྷ་ནཾ།བོད་སྐད་དུ། རྡོ་རྗེ་དྲིལ་:ཐབས་ཀྱིས་[[1]](#footnote-20)མཆོད་པའི་ཐབས་ཀྱི་རིམ་པ། །​དཔལ་རྡོ་རྗེ་ཅན་ལ་ཕྱག་འཚལ་ལོ། །​སྒྲིབ་གཉིས་སྤོང་ཞིང་ཚོགས་གཉིས་བསྒྲུབ། །​མཆོད་པ་དག་ལ་རྟག་དགའ་ཕྱིར། །​རྡོ་རྗེ་དྲིལ་བུའི་:སྒྲུབ་པ་[[2]](#footnote-21)ནི། །​བདེ་མཆོག་གསང་ལ་བཏུད་[[3]](#footnote-22)དེ་བཤད། །​ཡིད་དང་མཐུན་ཞིང་[[4]](#footnote-23)དབེན་གནས་སུ། །​ཡང་དག་དོན་ལྡན་རྣལ་འབྱོར་གྱིས། །​རྡོ་རྗེ་དྲིལ་བུ་བྱིན་གྱིས་བརླབ། །​མཛེས་པའི་མཎྜལ་སྟེང་དག་ཏུ། །​མེ་ཏོག་ཚོམ་བུ་གཉིས་བཞག་སྟེ། །​རྡོ་རྗེ་དྲིལ་བུ་སྟེང་དུ་བཞག །[[5]](#footnote-24)​དང་པོར་དག་པའི་:ཁྲུས་བྱ་[[6]](#footnote-25)སྟེ། །​མོས་པ་ཙམ་གྱིས་ལྷར་[[7]](#footnote-26)བསྐྱེད་ནས། །​འོད་ཀྱིས་བརྟག་[[8]](#footnote-27)གཉིས་སྦྱང་[[9]](#footnote-28)བྱ་སྟེ། །​སྟོང་པའི་ངང་ལས་ཨཱཿཧཱུཾ་བསྐྱེད། །​དེ་ནས་རྡོ་རྗེ་དྲིལ་བུ་གཉིས། །​དེ་ནས་དཔལ་ལྡན་ཡབ་ཡུམ་བསྐྱེད། །​དེ་ལ་ཡེ་ཤེས་འཁོར་ལོ་གཞུག །[[10]](#footnote-29)​གཉིས་མེད་བསྟིམ་[[11]](#footnote-30)ནས་དབང་བསྐུར་ཞིང་། །​བྱིན་གྱིས་བརླབས་ནས་མཆོད་ཅིང་བསྟོད། །​དེ་འོད་ཞུ་ལས་རྡོར་དྲིལ་གྱུར།[[12]](#footnote-31) །​བཟླས་པ་བྱས་ནས་བླང་བར་བྱ། །​:གཡོན་གྱིས་[[13]](#footnote-32)སྟེང་འོག་ཚུལ་དུ་བླང་། །​དེ་ནས་གཡས་སུ་རྡོ་རྗེ་བླང་། །​སྙིང་ག་དག་ཏུ་བཟུང་[[14]](#footnote-33)ནས་ནི། །​དྲིལ་བུ་གཡོན་གྱི་དཀུ་རུ་བསྟེན། །​དེ་ནས་གཡོན་དུ་གར་བཅས་ཏེ། །​གཡས་ལ་ཐུག་པ་དགུ་རུ་བསྐོར། །​དེ་ནས་གོང་བཞིན་གཟུང་བར་བྱ། །​དང་པོ་ཐུན་མོང་བཤད་བྱ་སྟེ། །​གར་བསྐོར་[[15]](#footnote-34)རྡོ་རྗེ་དྲིལ་བུ་གཉིས། །​གོང་བཞིན་འཛིན་པ་བཅའ་བ་སྟེ། །​དེ་ནས་དྲིལ་བུ་ལེན་གསུམ་དཀྲོལ། །​དེ་ནས་གཉིས་ཀས་ལན་གསུམ་སྟེ། །​ཐ་མས་སྟེང་དུ་བསྐོར་ནས་ནི། །​གར་བསྐོར་གོང་བཞིན་འཛིན་པ་ནི། །​ཀུན་གྱི་སྔོན་དུ་འགྲོ་བ་ཡིན། །​བ་དན་ཕྱར་[[16]](#footnote-35)བའི་རྣམ་པ་ལ། །​:དྲང་པོར་[[17]](#footnote-36)འཛིན་དང་དྲིལ་བུ་འཁྲོལ། །​རྡོ་དྲིལ་གསོར་གསིལ་བཅས་པ་ལ། །​:གཉིས་ཀ་[[18]](#footnote-37)འཛིན་པ་སྦྱོར་མིན་ཏེ། །​དཀྲོལ་བ་བ་དན་གཡོབ་པ་ལ། །​དང་པོ་ལ་སོགས་:ལུགས་བཞིན་ཏེ།[[19]](#footnote-38) །​བ་དན་མི་གཡོབ་:བཏིང་པ་[[20]](#footnote-39)ལ། །​མི་དཀྲོལ་མི་:གསོར་སོ་[[21]](#footnote-40)རུ་བཞག །​བ་དན་འགུགས་པའི་དུས་དག་ཏུ། །​དྲན་པ་ཆུ་བུར་བཞིན་དུ་དཀྲོལ། །​སེམས་ཅན་དོན་བརྩོན་གྱུར་པ་ན། །​མདུང་ཐབས་ཞེས་ནི་བྱ་བ་སྟེ། །​ཉོན་མོངས་ཐ་བ་འབིགས་པའི་ཚུལ། །​དང་པོ་དྲིལ་བུ་གསུམ་ཡིན་ཏེ། །​གཡས་སུ་འཕང་པའི་འབིགས་བཞིན་ཏེ། །​གཡོན་དུ་གཉི་གས་བྱེད་པ་ཡིན། །​སྒྲིབ་པ་གཉིས་ནི་འཇོམས་པ་སྟེ། །​ལན་གསུམ་བསྐོར་བ་དངོས་གྲུབ་ལེན། །​སྟེང་དུ་བསྐོར་བ་:བརྟན་པར་[[22]](#footnote-41)བྱེད། །​སྙིང་གར་:བཟུང་བས་[[23]](#footnote-42)བཀྲག་མདངས་བསྐྱེད། །​དོན་:གྲུབ་སྦྱོར་[[24]](#footnote-43)བ་བཤད་བྱ་སྟེ། །​གཡས་ཀྱིས་རྒྱ་གྲམ་སྦྱོར་བ་དང་། །​གཡོན་དང་དབུས་ཀྱི་སྦྱོར་བ་ནི། །​སྐུ་གསུང་ཐུགས་ཀྱི་སྦྱོར་བ་སྟེ། །​སྙིང་ག་ལ་ནི་:རྟེན་པར་[[25]](#footnote-44)བྱེད། །​དྲིལ་བུའི་ཆ་ལ་རབ་བརྟགས་ནས། །​སྤྱི་བོ་མགྲིན་པ་སྙིང་ག་ཡི། །​ཐད་ཀར་འཛིན་ཅིང་བསྐོར་བ་ནི། །​ས་འོག་ས་བླ་ས་སྟེང་གི །​སྲིད་གསུམ་སྤྲུལ་པས་:འགྲུབ་པའོ།[[26]](#footnote-45) །​རྡོ་རྗེ་སེམས་འགུགས་སྦྱོར་བ་ལ། །​དང་པོར་ཕར་ལ་:སྤྲོས་པ་[[27]](#footnote-46)ནི། །​རང་གི་མཆོད་པ་བྱེད་པ་སྟེ། །​སྙིང་གར་འགུགས་པ་དངོས་གྲུབ་ལེན། །​རྡོ་རྗེ་བསྣོལ་བརྟན་ཞེས་བྱ་བ། །​གཉིས་ཀའི་དབང་དུ་བྱས་པ་སྟེ། །​:ཀར་འཛིན་[[28]](#footnote-47)གཉིས་ཀྱི་ཐད་ཀ་རུ། །​:བཟུང་བ་[[29]](#footnote-48)སྟེང་འོག་བྱེད་པའོ། །​:གཡས་བརྟན་པ་ནི་ཐབས་ཡིན་ཏེ། །​གཡོན་བརྟན་[[30]](#footnote-49)པ་ནི་ཤེས་རབ་ཡིན། །​གཉིས་:བརྟན་པ་[[31]](#footnote-50)ནི་སྦྱོར་བའོ། །​གོང་དུ་སྦྱོར་བའི་བྱང་ཆུབ་སེམས། །​གཉིས་:བརྟན་ནས་[[32]](#footnote-51)ནི་འབུལ་བར་བྱེད། །​དེ་ཡིས་རྒྱལ་བ་ཐམས་ཅད་མཉེས། །​རོལ་པའི་ཆོ་ག་བྱེད་པ་ནི། །​ལག་པ་བསྣོལ་མར་བྱེད་པ་སྟེ། །​ཤེས་རབ་ཡེ་ཤེས་གནས་སྐབས་དང་། །​གསང་བ་ཡི་ནི་སྤྱོད་པ་དང་། །​གསང་བའི་སྤྱོད་པའི་སྐབས་སུ་ཤོད།[[33]](#footnote-52) །​གཞན་ཡང་ཡོན་ཏན་བརྗོད་ལས་འདས། །​བླ་མེད་གསང་བའི་བླ་ན་མེད། །​གཙོ་བོ་མཆོག་གི་ལས་སྦྱོར་བ། །​ཁྱད་པར་གྱི་ནི་བཤད་བྱ་སྟེ། །​དང་པོའི་ལས་དང་ཐ་མའི་ལས། །​གོང་མ་བཞིན་ཏེ་ཐུན་མོང་ངོ། །​འཁོར་ལོ་འཛིན་སོགས་ལྔ་པོ་དང་། །​སྙིང་གར་འཛིན་པས་ཤེས་པར་བྱ། །​མདུན་དུ་སྤོས་ཕོར་འཛིན་པ་དང་། །​:གྱེན་ལ་[[34]](#footnote-53)མེ་ཏོག་འཐོར་བ་དང་། །​སོར་མོ་མར་མེའི་ཚུལ་དུ་བསྒྲེང་། །​གདེངས་པས་བྱུག་པའི་ཚུལ་དུ་བྱུག །​མཉེས་པ་ཡི་ནི་ཐབས་སུ་བཤད། །​ཞི་བ་ཡི་ནི་སྦྱོར་བ་སྟེ། །​རྡོ་རྗེ་དྲིལ་བུའི་ཐད་བཟུང་ནས། །​གང་ལ་ཕོག་པས་དེ་བྱེད་བསམ། །​རྒྱས་པ་སྟེང་དུ་འཕྱར་བ་སྟེ། །​ཡེ་ཤེས་ཁམས་གསུམ་བཅུད་ལེན་བྱེད། །​དབང་ནི་གྱེན་ལ་ཕྱོགས་ནས་སུ། །​ལག་པའི་འོག་ཏུ་འཇུག་ཚུལ་ལོ། །​:དྲག་པོ་[[35]](#footnote-54)གསང་བའི་ཆོ་ག་ནི། །​གདུལ་བྱ་མདུན་དུ་གནས་པ་ལ། །​སྟེང་དུ་འཕྱར་ཞིང་ཐུར་དུ་འབུགས། །​རེངས་པ་ཡི་ནི་སྦྱོར་བ་སྟེ། །​གདུལ་བྱ་མདུན་དུ་བས་མ་བྱ་སྟེ། །​གྱེན་ཐུར་ཐད་ཀར་ཕྱར་བ་ཡིས། །​སྤྱི་བོ་རྐང་པའི་བར་དག་ཏུ། །​རྡོ་རྗེ་རིང་པོ་བསྒེང་བར་བྱེད། །​བསྟབ་པའི་ཆོ་གའི་ལས་བྱེད་པ། །​རྡོ་རྗེ་གདེངས་པའི་[[36]](#footnote-55)སྦྱོར་བ་ཡིས། །​ཐུར་བསགས་ལ་ནི་ལེན་པ་སྟེ། །​གྱེན་དུ་ཕྱར་ནས་བཏེག་བྱས་ནས། །​དེ་ནས་མདུན་དུ་:བསྟན་པའོ།[[37]](#footnote-56) །​དེ་ལ་སོགས་པའི་སྦྱོར་བ་མཆོག །​གསང་བ་དེ་ཉིད་རྗེས་འབྲངས་ནས། །​བློ་དམན་དོན་དུ་བཤད་པ་ཡིན། །​འདི་ལ་ཉེས་པར་གྱུར་པ་ཀུན། །​འཕགས་དང་མཁས་ལ་བཟོད་པར་གསོལ། །​བདག་གིས་འདི་བརྩམས་བསོད་ནམས་ཀྱིས། །​ཁམས་གསུམ་ཐམས་ཅད་བླ་མེད་ཤོག །​རྡོ་རྗེ་དྲིལ་:ཐབས་ཀྱིས་[[38]](#footnote-57)མཆོད་པའི་རིམ་པ་སློབ་དཔོན་འཕགས་པ་ལྷས་མཛད་པ་རྫོགས་སོ། །​

1. ཐབས་ཀྱི་ སྡེ་དགེ། སྣར་ཐང་། [↑](#footnote-ref-20)
2. བསྒྲུབ་པ་ སྡེ་དགེ། སྣར་ཐང་། [↑](#footnote-ref-21)
3. བདུད་ སྡེ་དགེ། སྣར་ཐང་། [↑](#footnote-ref-22)
4. མོང་ སྡེ་དགེ། སྣར་ཐང་། [↑](#footnote-ref-23)
5. གཞག ། སྡེ་དགེ། སྣར་ཐང་། [↑](#footnote-ref-24)
6. ཁྲུས་པ་ སྡེ་དགེ། སྣར་ཐང་། [↑](#footnote-ref-25)
7. ལྟར་ སྡེ་དགེ། སྣར་ཐང་། [↑](#footnote-ref-26)
8. རྟགས་ སྡེ་དགེ། སྣར་ཐང་། [↑](#footnote-ref-27)
9. སྟང་ སྡེ་དགེ། སྣར་ཐང་། [↑](#footnote-ref-28)
10. བཞུག ། སྡེ་དགེ། སྣར་ཐང་། [↑](#footnote-ref-29)
11. བསྟིམས་ སྡེ་དགེ། སྣར་ཐང་། [↑](#footnote-ref-30)
12. འགྱུར། སྡེ་དགེ། སྣར་ཐང་། [↑](#footnote-ref-31)
13. གཡོན་གྱི་ སྡེ་དགེ། སྣར་ཐང་། [↑](#footnote-ref-32)
14. གཟུང་ སྡེ་དགེ། སྣར་ཐང་། [↑](#footnote-ref-33)
15. སྐོར་ སྣར་ཐང་། [↑](#footnote-ref-34)
16. ཕྱེར་ པེ་ཅིན། [↑](#footnote-ref-35)
17. དང་པོར་ སྡེ་དགེ། སྣར་ཐང་། [↑](#footnote-ref-36)
18. གཉིས་པ་ སྡེ་དགེ། སྣར་ཐང་། [↑](#footnote-ref-37)
19. ལུགས་བཞིན་ནོ། སྡེ་དགེ། སྣར་ཐང་། [↑](#footnote-ref-38)
20. གཏིང་པ་ སྡེ་དགེ། སྣར་ཐང་། [↑](#footnote-ref-39)
21. གསོར་མོ་ སྡེ་དགེ། སྣར་ཐང་། [↑](#footnote-ref-40)
22. བསྟན་པར་ སྡེ་དགེ། སྣར་ཐང་། [↑](#footnote-ref-41)
23. གཟུང་བས་ སྡེ་དགེ། སྣར་ཐང་། [↑](#footnote-ref-42)
24. འགྲུབ་སྦྱོར་ སྡེ་དགེ། སྣར་ཐང་། [↑](#footnote-ref-43)
25. བསྟེན་པར་ སྡེ་དགེ། སྣར་ཐང་། [↑](#footnote-ref-44)
26. གྲུབ་པའོ། པེ་ཅིན། [↑](#footnote-ref-45)
27. སྤོས་པ་ སྡེ་དགེ། སྣར་ཐང་། [↑](#footnote-ref-46)
28. དཀར་འཛིན་ སྡེ་དགེ། སྣར་ཐང་། [↑](#footnote-ref-47)
29. གཟུང་བ་ སྡེ་དགེ། སྣར་ཐང་། [↑](#footnote-ref-48)
30. གཡས་བསྟན་ སྡེ་དགེ། གཡས་བསྟན་པ་ནི་ཐབས་ཡིན་ཏེ། །​གཡོན་བརྟན་ སྣར་ཐང་། [↑](#footnote-ref-49)
31. བསྟན་པ་ སྡེ་དགེ། སྣར་ཐང་། [↑](#footnote-ref-50)
32. བསྟན་པས་ སྡེ་དགེ། སྣར་ཐང་། [↑](#footnote-ref-51)
33. ཤེས། སྡེ་དགེ། སྣར་ཐང་། [↑](#footnote-ref-52)
34. གྱེན་དུ་ སྡེ་དགེ། སྣར་ཐང་། [↑](#footnote-ref-53)
35. དྲག་པ་ སྡེ་དགེ། སྣར་ཐང་། [↑](#footnote-ref-54)
36. གདེང་པོའི་ སྡེ་དགེ། སྣར་ཐང་། [↑](#footnote-ref-55)
37. བསྟབ་པའོ། སྡེ་དགེ། སྣར་ཐང་། [↑](#footnote-ref-56)
38. ཐབས་ཀྱི་ སྡེ་དགེ། སྣར་ཐང་། [↑](#footnote-ref-57)