༄༅༅། །​རྒྱ་གར་སྐད་དུ། :སྭཱ་དྷིཥྛཱ་[[1]](#footnote-20)ན་ཀྲ་མ་པྲ་བྷེ་[[2]](#footnote-21)དཾ། བོད་སྐད་དུ། བདག་བྱིན་གྱིས་བརླབ་པའི་རིམ་པ་རྣམ་པར་དབྱེ་བ། དཔལ་རྡོ་རྗེ་སེམས་དཔའ་ལ་ཕྱག་འཚལ་ལོ། །​ལྟ་བ་ཐམས་ཅད་རབ་བཅོམ་པའི། །​ཡེ་ཤེས་སྐུ་ལ་ཕྱག་འཚལ་ལོ། །​བདག་བྱིན་བརླབ་པའི་རྣམ་དབྱེ་འདི། །​བརྩེ་བས་བདག་གིས་བཤད་པར་བྱ། །​ཡོད་ཅེས་རྟོག་པ་ཇི་སྙེད་པ། །​དེ་སྙེད་རྟག་པའི་ལྟ་བ་སྟེ། །​རྟག་པར་མངོན་པར་ཞེན་པས་ན། །​འདི་ནི་སྒྱུ་མའི་མཚན་ཉིད་མིན། །​མེད་ཅེས་རྟོག་པ་ཇི་སྙེད་པ། །​དེ་སྙེད་ཆད་པའི་ལྟ་བ་སྟེ། །​ཆད་པར་མངོན་པར་ཞེན་པས་ན། །​འདི་ཡང་སྒྱུ་མའི་མཚན་ཉིད་མིན། །​ཡོད་ཅེས་པ་དང་མེད་ཅེས་པའི། །​དེ་དབུས་སུ་གང་རྟོག་པ་ནི། །​དབུས་སུ་མངོན་པར་ཞེན་པས་ན། །​འདི་ཡང་སྒྱུ་མའི་མཚན་ཉིད་མིན། །​ཀུན་རྫོབ་བདེན་པར་གང་གསུངས་པའི། །​སངས་རྒྱས་རྣམས་ཀྱི་སྐུ་མཚན་ཉིད། །​དེ་འདིར་སྒྱུ་མར་བསྟན་པ་སྟེ། །​བདག་བྱིན་བརླབ་པ་ཞེས་བརྗོད་དོ། །​རྒྱུ་དང་མི་རྒྱུའི་འཇིག་རྟེན་གསུམ། །​གང་ཞིག་གིས་ནི་ཐམས་ཅད་ཁྱབ། །​བསོད་ནམས་དམན་པས་མི་རྙེད་དེ། །​ལུང་བསྟན་ཉིད་ཀྱིས་རྙེད་པར་འགྱུར། །​གཙང་སྦྲ་:སྡོམ་པ་[[3]](#footnote-22)འདིར་མི་དགོས། །​དཀའ་ཐུབ་དཀའ་སྤྱད་[[4]](#footnote-23)མི་དགོས་ཏེ། །​དཀའ་ཐུབ་སྡོམ་པ་མེད་པར་ཡང་། །​དགའ་དང་བདེ་བས་འགྲུབ་པར་འགྱུར། །​གང་ཞིག་དེ་ལྟར་ཤེས་ནས་ནི། །​དེ་ཉིད་གང་ཞིག་རྟག་དྲན་ན། །​ཐམས་ཅད་སྒྱུ་མའི་རྣམ་འཕྲུལ་གྱིས། །​དེ་ཡིས་སངས་རྒྱས་འགྲུབ་པར་འགྱུར། །​སྒྱུ་མས་གནས་པའི་རྣལ་འབྱོར་པ། །​འདི་ལ་ལྷས་ཀྱང་རྟག་ཏུ་སྐྱོང་། །​སྒྱུ་མ་ལྟ་བུའི་ཏིང་འཛིན་གྱིས། །​ཐམས་ཅད་:མཁྱེན་པ་[[5]](#footnote-24)དེ་ནས་འགྱུར། །​རྡོ་རྗེ་ཆེ་དང་སྟོབས་པོ་ཆེ། །​ལང་ཚོ་ནད་མེད་བདེ་བའི་མཆོག །​སངས་རྒྱས་རྫུ་འཕྲུལ་ཐོབ་ནས་ནི། །​སྐྱེ་བ་འབྱུང་བ་རང་དགས་སོ། །​མཐོང་བ་ཉིད་ཀྱིས་བསྐུལ་:མེད་པར།[[6]](#footnote-25) །​སེམས་ཅན་རྣམས་ནི་དབང་དུ་འོང་། །​སྒྱུ་མ་ལྟ་བུའི་ཏིང་འཛིན་གྱིས། །​འདོད་དོན་ཐམས་ཅད་རྙེད་པར་འགྱུར། །​ཆོས་ཀུན་རྨི་ལམ་སྒྱུ་འདྲ་སྟེ། །​སངས་རྒྱས་པ་ཀུན་སྨྲ་མོད་ཀྱི། །​བདག་བྱིན་བརླབ་ལས་ཕྱིར་བལྟས་པས། །​:དེས་ནི་[[7]](#footnote-26)བདེན་པ་མཐོང་མི་ནུས། །​གཞུ་ཡི་རྣམ་པའི་ཡིད་རང་བཞིན། །​རྣམ་ཤེས་རླུང་དང་ཡང་དག་ལྡན། །​སྒྱུ་མའི་དཔེ་ལ་རྨོངས་པས་ནི། །​རང་གི་ཡེ་ཤེས་དེས་མི་མཐོང་། །​བསྐལ་པ་བྱེ་བ་མཐའ་ཡས་པར། །​ཐོས་པའི་ཕ་རོལ་སོན་གྱུར་ཀྱང་། །​བླ་མའི་ལུང་དང་བྲལ་བ་ཡིས། །​བདག་བྱིན་བརླབ་པ་རྙེད་མི་འགྱུར། །​དེ་བས་ང་རྒྱལ་ཡོངས་སྤངས་ནས། །​སངས་རྒྱས་འབྲས་བུ་:འདོད་པ་ཡི།[[8]](#footnote-27) །​རྡོ་རྗེ་ཐེག་པ་ཞོན་པ་ཡིས། །​བླ་མ་བསྒྲིམས་ཏེ་མཉེས་པར་བྱ། །​ཤིན་ཏུ་རྙེད་དཀའི་རིམ་དབྱེ་བས། །​འདི་ནི་རབ་ཏུ་བཤད་པར་བྱ། །​གང་ཞིག་ཤེས་ནས་རྣམ་སྤྱད་པ། །​སྒྲུབ་པོ་སངས་རྒྱས་ཀུན་དངོས་འགྱུར། །​ས་ལ་སོགས་པ་རྣམ་བཞི་དང་། །​དེ་བཞིན་དུ་ནི་སྟོང་པ་བཞི། །​གནས་ནི་རྣམ་པ་བརྒྱད་པོ་དང་། །​སྐྱེ་དང་འཇིག་པའི་རྒྱུར་ཤེས་བྱ། །​འོད་གསལ་ལས་ནི་སྟོང་ཆེན་ཏེ། །​:དེ་ལ་[[9]](#footnote-28)ཐབས་ནི་ཡང་དག་འབྱུང་། །​དེ་ལས་སྐྱེས་པ་:ཤེས་རབ་ཏེ།[[10]](#footnote-29) །​དེ་ལས་རླུང་ནི་འབྱུང་བར་འགྱུར། །​རླུང་ལས་མེ་ནི་ཡང་དག་སྐྱེས། །​མེ་ལས་ཆུ་ནི་འབྱུང་བར་འགྱུར། །​ཆུ་ལས་སྐྱེས་པ་ས་ཡིན་ཏེ། །​དེ་རྣམས་ལ་ནི་སེམས་ཅན་འབྱུང་། །​ས་ནི་ཆུ་ལ་ཐིམ་འགྱུར་ཏེ། །​ཆུ་ནི་མེ་ལ་ཐིམ་པར་འགྱུར། །​མེ་ནི་ཕྲ་བའི་ཁམས་སུ་ཞུགས། །​རླུང་ཡང་སེམས་ལ་ཐིམ་འགྱུར་ཏེ། །​སེམས་ནི་སེམས་ལས་བྱུང་ལས་འགྱུར། །​སེམས་[[11]](#footnote-30)བྱུང་མ་རིག་པར་ཞུགས་ནས། །​དེ་ཡང་འོད་གསལ་བར་སོང་སྟེ། །​སྲིད་པ་གསུམ་པོ་འགག་པར་འགྱུར། །​སྒྱུ་མ་ལྟ་བུའི་ཏིང་འཛིན་གྱིས། །​ཇི་སྲིད་བདག་ཉིད་མ་མཐོང་བ། །​དེ་སྲིད་ཐོག་མའི་དུས་ཅན་གྱི། །​སྲིད་པའི་འཁོར་ལོར་འཇུག་པར་འགྱུར། །​རང་རིག་སྒྱུ་མ་ལྟ་བུ་སྟེ། །​རྟོག་གེ་པ་ཡི་ཡུལ་མིན་ཞིང་། །​རང་གི་ལུས་ལ་གནས་མོད་ཀྱི། །​བསོད་ནམས་དམན་པས་རྙེད་མི་འགྱུར། །​རང་ལུས་འགྱུར་བ་མེད་པ་དེ། །​མཆོག་གཅིག་གིས་ནི་ཤེས་བྱས་ཏེ། །​དེ་ནི་དཔེ་ཡིས་ཉེར་མཚོན་ནས། །​བླ་མའི་ཞལ་གྱི་དྲིན་གྱིས་སོ། །​ས་དང་དེ་བཞིན་ཆུ་ལ་སོགས། །​གཏེར་དང་ནོར་བུ་སྦས་པ་ལྟར། །​དེ་བཞིན་ལུས་ལ་ཀུན་མཁྱེན་པའང་། །​རྨོངས་དང་ལྡན་པས་མཐོང་མི་འགྱུར། །​སྒྱུ་མ་སྨིག་རྒྱུ་དྲི་ཟ་ཡི། །​གྲོང་ཁྱེར་དང་ནི་བརྒྱ་བྱིན་གཞུ། །​མེ་ལོང་གི་ནི་གཟུགས་བརྙན་དང་། །​ཆུ་ཟླ་དང་ནི་བྲག་ཅ་དང་། །​རྨི་ལམ་མིག་ཡོར་སྤྲིན་དང་གློག །​ཆུ་ཡི་ཆུ་བུར་ཞེས་བྱ་བ། །​སྒྱུ་མའི་དཔེ་ནི་བཅུ་དང་གཉིས། །​རྣམ་པ་དུ་མར་ཡོངས་མཚོན་པ། །​དེས་[[12]](#footnote-31)འདི་ཤིན་ཏུ་གསལ་བའི་གཟུགས། །​ལྟ་བའི་གཟུགས་ལ་དམིགས་པར་བྱེད། །​སྒྱུ་མ་གསུམ་དུ་བསྟན་པ་ཡིས། །​ནན་ཏན་དུ་ནི་རབ་ཏུ་བསྒྲགས། །​མེ་ལོང་གི་ནི་གཟུགས་བརྙན་དང་། །​འཇའ་ཚོན་དང་ནི་དེ་ལས་གཞན། །​གསུམ་པ་ཆུ་ཟླ་ལྟ་བུ་ཡིས། །​དེ་ཡི་སྐུ་ནི་བསྒོམ་པར་བྱ། །​སྤྱོད་པ་བསྡུས་ལས་གང་བསྟན་པའི། །​རིགས་ལྔའི་སངས་རྒྱས་བདག་ཉིད་ཆེ། །​ལྷ་དང་ལྷ་མོ་ཐ་དད་པ། །​རིགས་ལྔ་ལས་ནི་ཡང་དག་འབྱུང་། །​ཁྲོ་བོ་ཕོ་ཉ་ཕོ་ཉ་མོ། །​བྲན་ཕོ་བྲན་མོ་མངག་པ་སོགས། །​དེ་ནི་ཡོད་མིན་དེ་མེད་ཀྱང་། །​འགྲོ་བའི་དོན་ཕྱིར་རབ་ཏུ་བསྟན། །​དེ་ལྟར་རྣལ་འབྱོར་བདག་ཉིད་ཀྱིས། །​ཐམས་ཅད་སྤྲོ་ཞིང་བསྡུས་པས་ཏེ། །​དཀྱིལ་འཁོར་ཚུལ་ནི་རབ་རྒྱས་པའང་། །​སྒྱུ་མ་ལྟ་བུའི་ཏིང་འཛིན་གནས། །​རྣམ་པ་སྣ་ཚོགས་ཁ་དོག་ཀྱང་། །​སྒྱུ་མ་ལྟ་བུར་རབ་ཏུ་སྦྱར། །​མྱ་ངན་འཇིགས་དང་ཆགས་བྲལ་དང་། །​སྐྲག་དང་དེ་བཞིན་རྨོངས་པ་དང་། །​སྡུག་བསྔལ་བ་དེ་ཡོད་མིན་པས། །​དེ་བཞིན་མི་སྡུག་མཐོང་ཐོས་དང་། །​ཡིད་དུ་མི་འོང་དྲི་རོ་དང་། །​རེག་བྱ་རྩུབ་སོགས་གང་གྱུར་པ། །​ཚུལ་དང་མི་མཐུན་རང་བཞིན་རྣམས། །​སྒྱུ་མ་ལྟ་བུས་དག་པར་བྱ། །​བཤང་དང་གཅི་སོགས་འཇུག་པ་དང་། །​གྲང་དང་རིམས་སོགས་ནད་དང་ནི། །​རྒས་ལ་[[13]](#footnote-32)སོགས་པའི་རང་བཞིན་རྣམས། །​དེ་རྣམས་སྒྱུ་མའི་:སྨན་གྱིས་[[14]](#footnote-33)གསོ། །​ཆོས་གང་གིས་ནི་བྱིས་པ་རྣམས། །​འཁོར་བའི་གནས་སུ་འཇུག་འགྱུར་བ། །​:ཆོས་དེ་[[15]](#footnote-34)ཉིད་ཀྱིས་[[16]](#footnote-35)རྣལ་འབྱོར་པ། །​བདེ་བ་ཆེན་པོའི་གནས་ལ་འཇུག །​འདོད་ཡོན་ལྔ་ཡི་བདེ་བ་ཡིས། །​བྱིས་པ་རྣམས་ནི་འཆིང་བརྗོད་[[17]](#footnote-36)དེ། །​ཆོས་:དེ་ཉིད་ཀྱིས་[[18]](#footnote-37)རྣལ་འབྱོར་པ། །​སངས་རྒྱས་ཉིད་ཀྱང་འགྲུབ་པར་འགྱུར། །​ཆགས་དང་རྒྱགས་དང་སྲེད་པ་དང་། །​དེ་བཞིན་བྱམས་དང་སྙིང་རྗེ་དང་། །​དགའ་དང་བཏང་སྙོམས་ཉིད་དང་ནི། །​སྟོབས་དང་དེ་བཞིན་སྤྲོ་བ་དང་། །​དཔའ་དང་མི་:སྲུན་གདུག་[[19]](#footnote-38)པ་དང་། །​དྲག་ཤུལ་དེ་བཞིན་དཀའ་བར་སྦྱོར། །​སྣང་བའི་རང་བཞིན་གཞན་དག་ཀྱང་། །​བདག་བྱིན་བརླབ་པའི་བདེན་པས་བསྡུ། །​ཕྱག་རྒྱ་གཅིག་དང་ལྡན་པའམ། །​ཡང་ན་ཕྱག་རྒྱ་བཞི་དང་ལྡན། །​བཙུན་མོའི་འཁོར་ན་བཞུགས་པས་ཀྱང་། །​བདག་བྱིན་བརླབ་པ་རྗེས་དྲན་བྱ། །​གཟུགས་དང་སྒྲ་དང་དེ་བཞིན་དྲི། །​རོ་དང་རེག་བྱ་སྡུག་པ་རྣམས། །​བདེ་ཆེན་གོ་འཕང་གནས་ནས་ཀྱང་། །​རྣལ་འབྱོར་པ་ཡིས་རྟག་:ཏུ་མྱོང་།[[20]](#footnote-39) །​རྒྱུད་མངས་དང་ནི་རྒྱུད་གཅིག་དང་། །​:སྟུག་པ་[[21]](#footnote-40)དང་ནི་གླིང་བུ་ཉིད། །​རོལ་མོ་རྣམ་བཞི་རྣལ་འབྱོར་པས། །​བདག་བྱིན་བརླབ་པས་རབ་ཏུ་འཇུག །​རྟག་ཏུ་སྒེག་ལ་སོགས་པ་ཡི། །​གར་གྱི་རོ་དགུར་ཡང་དག་འབྱུང་། །​སྒྱུ་མ་ལྟ་བུའི་ཏིང་འཛིན་གྱིས། །​རྣལ་འབྱོར་པ་ཡི་ལོངས་སྤྱོད་བྱ། །​རྣལ་འབྱོར་རྒྱུད་ལས་གང་གསུངས་པའི། །​བརྡ་སོགས་ཆོ་ག་རྒྱས་པ་དག །​སྒྱུ་མ་ལྟ་བུར་དམིགས་པ་ཡིས། །​རྣལ་འབྱོར་པས་ནི་དེ་ལ་འཇུག །​འབྱེད་པ་དང་ནི་འཛུམས་པ་དང་། །​དགོད་དམ་དེ་བཞིན་སྨྲ་བ་དང་། །​འགྲོ་འོང་ཉལ་ལམ་ཟ་ན་ཡང་། །​སྒྱུ་མའི་ལུས་སུ་དྲན་པར་བྱ། །​སྣ་ཚོགས་:རྟོག་པས་[[22]](#footnote-41):བརྟགས་པ་[[23]](#footnote-42)ཡི། །​འགྲོ་བའི་བདག་པོས་རོལ་པ་གང་། །​འདོད་ཆགས་ཆེན་པོའི་ཚུལ་གནས་ནས། །​དེ་ཉིད་རིག་པས་རྣམ་པར་སྤྱད།[[24]](#footnote-43) །​ལྟ་བ་ཐམས་ཅད་སྤངས་པ་ཡི། །​བདག་བྱིན་བརླབ་པ་འདི་ཐོས་ནས། །​ལས་རྣམས་ཐམས་ཅད་བྱ་བའམ། །​ཇི་ལྟར་འདོད་པ་བཞིན་དུ་རྒྱུ། །​མཆོད་རྟེན་ལས་ནི་མི་བྱ་ཞིང་། །​གླེགས་བམ་:བཀླག་པར་[[25]](#footnote-44)མི་བྱ་སྟེ། །​བདག་བྱིན་བརླབ་པའི་རིམ་གྱིས་ཀྱང་། །​བྱ་བ་དང་ནི་བཀླག་[[26]](#footnote-45)པའང་བྱ། །​ལྷ་ལ་:འདུད་པར་[[27]](#footnote-46)མི་བྱ་ཞིང་། །​དགེ་སློང་རྣམས་ལ་ཕྱག་མི་བྱ། །​བདག་བྱིན་བརླབ་པའི་རིམ་ཉིད་ཀྱིས། །​ཡང་ན་ཀུན་ལ་ཕྱག་བྱའོ། །​སྔགས་དགོད་པ་ནི་མི་བྱ་ཞིང་། །​ཕྱག་རྒྱ་འཆང་བའང་དེ་བཞིན་ནོ། །​སྔགས་ཀྱི་བཟླས་བརྗོད་མི་བྱ་སྟེ། །​ཡང་ན་གཟུགས་བརྙན་ལྡན་པར་བྱ། །​ཕྱི་རོལ་དོན་ནི་ཡོད་མིན་པས། །​འདི་དག་རང་གི་སེམས་སུ་བལྟ། །​དེ་བཞིན་སྒྱུ་མར་བསྒོམས་ནས་ནི། །​དེ་ཉིད་ཀྱང་ནི་རྗེས་དྲན་བྱ། །​བསམ་གཏན་ཆོ་ག་དཔག་མེད་དང་། །​སྔགས་ཀྱི་སྐུ་ཡི་ཏིང་འཛིན་རྣམས། །​ཇི་སྲིད་སྒྱུ་མ་རྙེད་མེད་ན། །​ཀུན་ཀྱང་ས་ཡི་འབྲས་དོན་ཙམ། །​ལུས་དང་གནས་དང་ལོངས་སྤྱོད་དང་། །​ས་དང་ཕ་རོལ་ཕྱིན་ལ་སོགས། །​སངས་རྒྱས་རྫུ་འཕྲུལ་རྣམ་རོལ་པ། །​ཐམས་ཅད་སྒྱུ་མའི་རྣམ་འཕྲུལ་ཡིན། །​ཇི་ལྟར་མེ་ལོང་དྲི་མ་མེད་པ་ལ། །​ཡན་ལག་ཀུན་དང་ལྡན་གཟུགས་སྣང་བ་ལྟར། །​དཔེ་བྱད་བརྒྱད་ཅུ་མཚན་ཆེན་སུམ་ཅུ་གཉིས། །​དེ་བཞིན་རྟག་ཏུ་རྡོ་རྗེ་འཛིན་ལུས་ཉིད། །​མཁའ་དབྱིངས་དབང་པོའི་མཚོན་ཆ་ཁ་དོག་སྣང་བ་ལྟར། །​དེ་བཞིན་རྡོ་རྗེ་འཛིན་པའང་ཁ་དོག་དཀར་པོ་ལ་སོགས་པས། །​དགེ་སོགས་ལས་རྣམས་ཇི་བཞིན་དེ་བཞིན་དུ་ནི་འཇིག་རྟེན་ལ། །​ཡན་ལག་མ་ཉམས་ཕུན་སུམ་ཚོགས་པའི་གཟུགས་ནི་སྟོན་པར་མཛད། །​གང་ཞིག་གསེར་དངུལ་དང་ནི་ནོར་བུ་དུང་དང་ཤེལ་བྱེ་རུ། །​བཻ་ཌཱུརྱ་དང་ཟངས་:དང་འཇོན་མོ་[[28]](#footnote-47)སྟེང་སོགས་ཡང་དག་གནས། །​ནམ་མཁའི་ངོས་ནས་རི་བོང་ཅན་གྱི་གཟུགས་ནི་གཅིག་ཤར་བས། །​དེ་ལ་རྣམ་པར་འཇུག་པས་ཤིན་ཏུ་གསལ་བར་གང་བྱས་ལྟར། །​རང་དངོས་སྣ་ཚོགས་གཟུགས་ཅན་ཟག་[[29]](#footnote-48)མེད་གང་། །​འཇིག་རྟེན་ཀུན་ཁྱབ་སྒྱུ་མའི་རང་བཞིན་ཉིད། །​རྣམ་པ་སྣ་ཚོགས་འགྲོ་བའི་སྡེར་གནས་པའི། །​སེམས་མགོན་རྡོ་རྗེ་དེ་ཡང་དེ་བཞིན་ནོ། །​གཟུགས་སོགས་རྣམ་པ་ལྔ་དང་གང་ཡང་སྐྱེ་མཆེད་རྣམས་དེ་ནས། །​བཅོ་བརྒྱད་ཅེས་བྱར་གསུངས་དང་ཁམས་ནི་རྣམ་པ་ལྔ་དང་ཡང་། །​ཡེ་ཤེས་ལྔ་པོ་དང་ནི་ཡུལ་དེ་འགྲོ་བ་མ་ལུས་ཀུན། །​སྒྱུ་མ་ལས་བྱུང་དེ་འདིར་རྡོ་རྗེ་འཛིན་དེ་གཞན་མ་ཡིན། །​རི་རྣམས་དང་ནི་རྒྱ་མཚོ་ཆེན་པོ་བརྒྱད་གང་ཡིན། །​གླིང་རྣམས་དང་ནི་དམྱལ་བ་ལ་སོགས་དབྱེ་བ་རྣམས། །​རྒྱུ་བ་དང་ནི་མི་རྒྱུ་བ་ཉིད་གང་ཡིན་པ། དེ་དེའི་རང་བཞིན་རྡོ་རྗེ་འཛིན་ཏེ་གཞན་མིན་བལྟ། །​དེ་ལྟར་འགྲོ་བ་མ་ལུས་རང་གི་སེམས་ལས་:བྱུང་བ་སྟེ།[[30]](#footnote-49) །​སྲིད་དང་ཐར་པ་རྟོག་དང་ཡང་དག་ལྡན་པའི་རྣམ་པར་ཤེས། །​གང་གིས་སྲིད་པའི་རྒྱ་མཚོ་སྡུག་བསྔལ་རྒྱ་མཚོར་འཁོར་འགྱུར་ལས། །​ལེགས་སྦྱངས་ཕ་རོལ་སོན་པའི་འབྲས་ལྡན་དེ་ལ་བསྟོད་ཕྱག་འཚལ། །​སློབ་དཔོན་ཆེན་པོ་ཨཱརྱ་དེ་བས་མཛད་པའི་བདག་བྱིན་གྱིས་བརླབ་པའི་རིམ་པ་རྫོགས་སོ།། །​།

1. སྭ་ཨ་དྷིཥྛ་ སྡེ་དགེ། སྣར་ཐང་། [↑](#footnote-ref-20)
2. ད་ སྣར་ཐང་། [↑](#footnote-ref-21)
3. བསྡམས་པ་ སྡེ་དགེ། སྣར་ཐང་། [↑](#footnote-ref-22)
4. སྤྱོད་ སྡེ་དགེ། སྣར་ཐང་། [↑](#footnote-ref-23)
5. མཁྱེན་པར་ སྡེ་དགེ། སྣར་ཐང་། [↑](#footnote-ref-24)
6. མེད་པ། སྡེ་དགེ། [↑](#footnote-ref-25)
7. དེས་ན་ སྡེ་དགེ། སྣར་ཐང་། [↑](#footnote-ref-26)
8. འདོད་པ་ཡིས། སྡེ་དགེ། སྣར་ཐང་། [↑](#footnote-ref-27)
9. དེ་ལས་ སྡེ་དགེ། སྣར་ཐང་། [↑](#footnote-ref-28)
10. ཤེས་རབ་སྟེ། སྡེ་དགེ། སྣར་ཐང་། [↑](#footnote-ref-29)
11. སེམས་ལས་ སྡེ་དགེ། སྣར་ཐང་། [↑](#footnote-ref-30)
12. དེ་ སྡེ་དགེ། སྣར་ཐང་། [↑](#footnote-ref-31)
13. ལས་ སྡེ་དགེ། སྣར་ཐང་། [↑](#footnote-ref-32)
14. སྨན་གྱི་ སྡེ་དགེ། སྣར་ཐང་། [↑](#footnote-ref-33)
15. ཆོས་ སྡེ་དགེ། སྣར་ཐང་། [↑](#footnote-ref-34)
16. ཀྱིས་ནི་ སྡེ་དགེ། སྣར་ཐང་། [↑](#footnote-ref-35)
17. རྗོད་ སྡེ་དགེ། སྣར་ཐང་། [↑](#footnote-ref-36)
18. དེ་ཉིད་ཀྱི་ སྡེ་དགེ། སྣར་ཐང་། [↑](#footnote-ref-37)
19. སུན་འདུག་ སྡེ་དགེ། སྣར་ཐང་། [↑](#footnote-ref-38)
20. ཏུ་མྱོང་མྱང་། སྡེ་དགེ། སྣར་ཐང་། [↑](#footnote-ref-39)
21. སྟུག་པོ་ སྡེ་དགེ། སྣར་ཐང་། [↑](#footnote-ref-40)
22. རྟོགས་པས་ སྡེ་དགེ། སྣར་ཐང་། [↑](#footnote-ref-41)
23. རྟགས་པ་ སྡེ་དགེ། སྣར་ཐང་། [↑](#footnote-ref-42)
24. དཔྱད། སྡེ་དགེ། སྣར་ཐང་། [↑](#footnote-ref-43)
25. ཀླག་པ་ སྡེ་དགེ། སྣར་ཐང་། [↑](#footnote-ref-44)
26. ཀླག་ སྡེ་དགེ། སྣར་ཐང་། [↑](#footnote-ref-45)
27. གདུད་པར་ སྡེ་དགེ། སྣར་ཐང་། [↑](#footnote-ref-46)
28. དང་ སྡེ་དགེ། སྣར་ཐང་། [↑](#footnote-ref-47)
29. ཟད་ སྡེ་དགེ། སྣར་ཐང་། [↑](#footnote-ref-48)
30. བྱུང་བས་ཏེ། སྡེ་དགེ། སྣར་ཐང་། [↑](#footnote-ref-49)