༄༅། །​ཡེ་ཤེས་སྙིང་པོ་ཀུན་ལས་བཏུས་པ།༄༅༅། །​རྒྱ་གར་སྐད་དུ། ཛྙཱ་ན་སཱ་ར་ས་མུཙྪ་ཡ་ནཱ་མ། བོད་སྐད་དུ། ཡེ་ཤེས་སྙིང་པོ་ཀུན་ལས་བཏུས་པ་ཞེས་བྱ་བ། སངས་རྒྱས་ལ་ཕྱག་འཚལ་ལོ། །​དཔལ་མགོན་བླ་མ་ལ་བཏུད་ནས། །​བྱིས་རྣམས་སྡུག་བསྔལ་ཞི་བྱའི་ཕྱིར། །​ཡེ་ཤེས་སྙིང་པོ་ཀུན་ལས་བཏུས། །​འཕགས་པ་ལྷ་ཡིས་སྦྱར་བའོ། །​དངོས་དང་དངོས་མེད་ལས་གྲོལ་ཞིང་། །​དངོས་དང་དངོས་མེད་རབ་ལྡན་པ། །​འགྱུར་བ་:མེད་པར་[[1]](#footnote-20)གྲོལ་བའི་མཆོག །​ཡིད་ཀྱི་རང་བཞིན་གྲོལ་བའི་གནས། །​གང་ཡིན་དེ་ལ་བསམ་གཏན་གྱིས། །​རྟོག་སེམས་འཁོར་ལོ་འཛིན་བྱེད་པ། །​འགྲོ་དང་དངོས་པོའི་ངོ་བོ་རྣམས། །​རིག་པའི་མིང་དུ་དེ་བརྗོད་དོ། །​དངོས་མེད་སྟོང་པ་མཁའ་འདྲ་བ། །​ཡོད་པ་རྣམ་པར་སྤངས་པ་ནི། །​དེ་ཉིད་མཆོག་དེ་ཐར་འདོད་རྣམས། །​འཁྲུལ་དང་རྨོངས་ཆེན་གནས་ཡིན་ནོ། །​རེ་ཞིག་དངོས་གང་ཡོད་ན་ནི། །​རྣམ་པར་འཇིག་པའི་གནས་ལ་གནས། །​དངོས་པོ་རྣམས་ནི་མེད་ན་ཡང་། །​སྟོང་པ་ཉིད་ལས་སྐྱེ་བར་འགྱུར། །​དེ་ཕྱིར་ཕྱོགས་ནི་གཉིས་པོ་ཡང་། །​སྐེམས་ཤིང་ཡོངས་སུ་སྐེམས་པ་ནི། །​མཁས་པའི་གོ་འཕང་མཆོག་ཕྲ་བ། །​བླ་མའི་ཞལ་ལ་གནས་པའོ། །​གང་ཡོད་དེ་ཀུན་འདི་རྣམས་འཇིག །​གང་མེད་དེ་ཡང་འབྲས་བུ་མེད། །​དེས་ན་གཉིས་ཀྱི་:དབུས་མི་[[2]](#footnote-21)གནས། །​རབ་ཕྲ་མཁས་པ་གང་གིས་རྟོགས། །​དེ་ཁོ་ན་ཉིད་རིན་ཆེན་མཆོག །​དངོས་པོ་མེད་པ་ཉི་ཚེ་ལ། །​རྨོངས་པ་རྣམས་ནི་ཉེ་བར་གནས། །​ཁོང་མྱགས་དམན་པའི་གནས་ལ་ནི། །​བླུན་པོ་དེ་དག་འདི་ན་གནས། །​དེ་ཉིད་དམ་པ་མཁའ་འདྲ་ལ། །​གང་དག་སེམས་ནི་རབ་རྨོངས་པ། །​དེ་དག་ཆོས་ཅན་ནམ་མཁའ་ལ། །​མཆོག་ཏུ་རྨོངས་པ་དག་ཏུ་འགྱུར། །​དངོས་པོ་ཉམས་སུ་མྱོང་བ་ཡང་། །​ཟད་གནས་ཡིན་པས་རྟེན་མེད་དེ། །​ཅུང་ཟད་དུས་ཀྱི་བདེ་ཐོབ་ཀྱི། །​རྣམ་པར་གྲོལ་བར་མི་བརྗོད་དོ། །​དེ་ཕྱིར་དངོས་ཡོད་མི་བྱ་ཞིང་། །​དངོས་པོ་མེད་པའི་ཡིད་ཀྱང་སྤངས། །​ཀུན་མཁྱེན་གོ་འཕང་འདོད་རྣམས་ཀྱིས། །​དེ་བཞིན་བར་དུའང་གནས་མི་བྱ། །​དབང་ཕྱུག་ལ་སོགས་ཡོན་ཏན་འདོད། །​གྲངས་ཅན་སྨྲ་རྣམས་ཡོན་ཏན་མེད། །​ཚངས་པ་འདོད་པ་བྲམ་ཟེ་རྣམས། །​འདི་རྣམས་དེ་ཉིད་:རྣམ་གསུམ་[[3]](#footnote-22)གནས། །​སེར་སྐྱ་རྣམས་ནི་སྟོང་པའི་ཚུལ། །​དབང་པོ་ཐུབ་རྣམས་ནམ་མཁའི་ཚུལ། །​ཟད་བྱེད་རྒྱལ་བའི་གཟུགས་བརྙན་རྣམས། །​དད་པས་འབད་དེ་གཞོལ་བའོ། །​དབང་པོ་ལྔ་དང་ཉེར་ལྡན་པའི། །​བདག་ཡོད་བྲམ་ཟེ་མཆོག་རྣམས་སོ། །​ལས་མེད་ཐར་པ་མེད་ཀྱང་རུང་། །​གཞུང་ངན་རྒྱང་འཕེན་པ་ཡི་གཞུང་། །​དབང་ཕྱུག་པ་ཡི་བསྟན་པ་ལ། །​ལྷོ་བྱང་ནུབ་ཏུ་གནས་པ་སྟེ། །​དེ་ཡང་ནུས་ཅན་མཉམ་སྦྱོར་བར། །​བྱེད་ཅིང་མིག་ནི་འཛུམས་[[4]](#footnote-23)ལྟ་བའོ། །​ཟླ་བའི་གྲུབ་མཐའ་པ་རྟག་ཏུ། །​འཕྲོག་པོ་ལ་ནི་གུས་གཞོལ་བ། །​སྙིང་གའི་པདྨའི་:རླུང་གི་[[5]](#footnote-24)ནི། །​རྣལ་འབྱོར་ལྡན་པའང་སྒོམ་པར་བྱེད། །​རྣལ་འབྱོར་ལྡན་པ་གཞན་འགས་ཀྱང་། །​དེ་ཁོ་ན་ཞེས་རྟོགས་ཤིང་གནས། །​བདེན་པ་གང་ཡིན་དེ་ཉོན་ཞེས། །​སྒྲུབ་པོ་སློབ་མ་ལ་སྨྲ་སྟེ། །​དབུགས་རྒྱུ་བ་དང་རབ་རྟོག་མེད། །​ཡིད་ནི་གར་ཤི་བདེན་པའོ། །​དེ་ཉིད་མཆོག་དེའང་གསུངས་པ་ནི། །​:བདག་ནི་[[6]](#footnote-25)དངོས་ལ་རྗེས་རྨོངས་པ། །​གལ་ཏེ་ཡེ་ཤེས་མི་ཤེས་ན། །​ཡེ་ཤེས་ཤིན་ཏུ་ཐལ་བར་འགྱུར། །​བདེན་དང་ཏིང་འཛིན་ལམ་འདི་ནི། །​སྲིད་གང་ཡིན་པར་སླར་འཆིང་ངོ། །​སངས་རྒྱས་ཆོས་ནི་རྣམ་པ་བཞིར། །​ཡིད་འདོད་རྣམས་ཀྱིས་སྔོན་མཐོང་དེ། །​བྱེ་བྲག་སྨྲ་ལ་སོགས་པའི་ལམ། །​བཤད་པས་དེ་ཉིད་:སྒྲུབ་པའོ།[[7]](#footnote-26) །​ནམ་མཁའ་འགོག་པ་གཉིས་:དག་སྟེ།[[8]](#footnote-27) །​འདུས་མ་བྱས་གསུམ་པོ་ནི་རྟག །​འདུས་བྱས་བདག་གིས་ཀུན་སྟོང་ལ། །​བྱེད་པ་པོ་མེད་སྐད་ཅིག་མ། །​མིག་ལས་སྐྱེ་བློ་རྣམ་[[9]](#footnote-28)མེད་ཅིང་། །​མངོན་སུམ་རིག་པ་རྡུལ་གྱི་ཚོགས། །​བློ་ལྡན་ཞེས་བྱ་ཁ་ཆེ་ཡི། །​བྱེ་བྲག་སྨྲ་བའི་གཞུང་དུ་བཤད། །​མཐོང་བ་དབང་པོའི་ཡུལ་མིན་ཏེ། །​ཤེས་པ་རྣམ་པ་བཅས་པ་སྐྱེ། །​ནམ་མཁའ་མོ་གཤམ་བུ་འདྲ་ལ། །​འགོག་པ་ནམ་མཁའ་དང་འདྲའོ། །​འདུས་བྱས་བེམས་པོ་ཡོད་མིན་ལ། །​དུས་གསུམ་དག་ཀྱང་ཁས་མི་ལེན། །​བསགས་པའི་གཟུགས་མེད་མིན་ཞེས་པ། །​མདོ་སྡེ་པ་ནི་མཁས་རྣམས་སོ། །​ཆ་ཤས་ཅན་ཞེས་བྱ་མེད་ཅིང་། །​ཕྲ་རབ་རྡུལ་རྣམས་མེད་པ་དང་། །​སོ་སོར་སྣང་བ་དམིགས་མེད་དང་། །​ཉམས་སུ་མྱོང་བ་རྨི་ལམ་འདྲ། །​གཟུང་དང་འཛིན་པ་ལས་གྲོལ་བའི། །​རྣམ་ཤེས་དམ་པའི་དོན་དུ་ཡོད། །​བློ་མཚོའི་ཕ་རོལ་ཕྱིན་པ་ཡི། །​རྣལ་འབྱོར་སྤྱོད་པའི་གཞུང་དུ་བསྒྲགས། །​རྣམ་ཤེས་དམ་པའི་དོན་ལྡན་པ། །​དེ་ཡང་བརྟེན་[[10]](#footnote-29)རྣམས་མི་འདོད་དེ། །​གཅིག་དང་དུ་མའི་རང་བཞིན་དང་། །​བྲལ་ཕྱིར་ནམ་མཁའི་པདྨ་བཞིན། །​ཡོད་མིན་མེད་མིན་ཡོད་མེད་མིན། །​གཉིས་ཀའི་བདག་ཉིད་ཀྱང་མིན་པས། །​མཐའ་བཞི་ལས་གྲོལ་དབུ་མ་པ། །​མཁས་པ་རྣམས་ཀྱི་དེ་ཁོ་ནའོ། །​ཆོས་ལ་འབད་པ་མེད་ན་ནི། །​གང་ཕྱིར་དེ་ཉིད་མི་འགྲུབ་པ། །​དེ་ཕྱིར་མཁས་པས་ནན་ཏན་གྱིས། །​ཆོས་ལ་ལེགས་པར་བལྟ་བར་བྱ། །​འཇིག་རྟེན་མགོན་གྱིས་གསུངས་པ་ཡང་། །​མཆོག་ཏུ་བརྩམ་བྱ་མིན་པ་ལ། །​ཕྱག་བྱས་ནས་ནི་བརྩམས་ལ་འཇུག །​གང་གང་ཉན་པ་གུས་པས་སོ། །​བསྲེགས་བཅད་བདར་བའི་གསེར་བཞིན་དུ། །​དགེ་སློང་དག་གམ་མཁས་རྣམས་ཀྱིས། །​ཡོངས་སུ་བརྟགས་ལ་ང་ཡི་བཀའ། །​བླང་བར་:བྱ་ཡི་[[11]](#footnote-30)གུས་ཕྱིར་མིན། །​དེས་ན་འབད་པས་བླ་མ་ནི། །​ཡང་དང་ཡང་དུ་མཆོད་བྱ་ཞིང་། །​གང་ཕྱིར་སེམས་ནི་བརྟན་གྱུར་པས། །​ཉེ་བར་བསྟན་པ་ཡོངས་སུ་དྲི། །​གང་ཚེ་སེམས་ནི་སེམས་མེད་པ། །​རྟོག་པ་ཀུན་ནས་གསལ་བྱེད་པ། །​དེ་ཚེ་སེམས་ནི་གར་[[12]](#footnote-31)སོང་དང་། །​གར་གནས་མཐོང་བར་མི་འགྱུར་རོ། །​སེམས་ནི་ཡོངས་སུ་ཤེས་པ་ལས།[[13]](#footnote-32) །​འགྲོ་བ་ཤེས་པར་འགྱུར་བའང་ཡིན། །​དེ་ཕྱིར་འབད་པའི་ཚུལ་རྣམས་ནི། །​སྣ་ཚོགས་པ་ཡི་སེམས་གོམས་བྱ། །​ཡིད་ནི་གང་དང་གར་འགྲོ་བ། །​དེ་དག་ཉིད་དུ་སྦྱར་ཤེས་བྱ། །​གང་དུ་གཡོ་ཞིང་འགྲོ་བྱེད་པ། །​ཐམས་ཅད་དེ་ཡི་རང་བཞིན་ནོ། །​འདི་ནི་བག་ཆགས་བཅས་པ་ཡིས། །​བག་ཆགས་ཀྱིས་ནི་ཁྲིད་ཅིང་ཁྱེར། །​སེམས་ཀྱི་འཇུག་པ་འགོག་པ་ཡིས། །​བག་ཆགས་ལས་ནི་བཀྲི་ཞིང་བཀྱེར། །​གང་དང་གང་གིས་མི་རྣམས་ཀྱི། །​ཡིད་ནི་ཡང་དག་སྦྱོར་འགྱུར་བ། །​སྣ་ཚོགས་གཟུགས་ཅན་ནོར་བུ་བཞིན། །​རང་བཞིན་དེ་དང་དེར་འགྱུར་རོ། །​གཞུང་འདི་བྱས་པས་བསོད་ནམས་གང་། །​བཟང་པོ་བདག་གིས་བསྐྱེད་པ་དེས། །​འཇིག་རྟེན་མ་ལུས་སངས་རྒྱས་ཀྱི། །​ཡེ་ཤེས་ལ་ནི་གཞོལ་བར་ཤོག །​ཡེ་ཤེས་སྙིང་པོ་ཀུན་ལས་བཏུས་པ་ཞེས་བྱ་བ། སློབ་དཔོན་ཆེན་པོ་འཕགས་པ་ལྷའི་ཞལ་སྔ་ནས་ཀྱིས་མཛད་པ་རྫོགས་སོ།། །​།རྒྱ་གར་གྱི་མཁན་པོ་ཀྲྀཥྞ་[[14]](#footnote-33)བ་དང་། ལོ་ཙཱ་བ་དགེ་སློང་ཆོས་ཀྱི་ཤེས་རབ་ཀྱིས་བསྒྱུར་ཅིང་ཞུས་ཏེ་གཏན་ལ་ཕབ་པའོ། །​

1. མེད་པ་ སྡེ་དགེ། སྣར་ཐང་། [↑](#footnote-ref-20)
2. དབུས་ན་ སྡེ་དགེ། སྣར་ཐང་། [↑](#footnote-ref-21)
3. རྣམས་སུ་ སྡེ་དགེ། སྣར་ཐང་། [↑](#footnote-ref-22)
4. འཛུམ་ སྡེ་དགེ། སྣར་ཐང་། [↑](#footnote-ref-23)
5. རླུང་གིས་ སྡེ་དགེ། སྣར་ཐང་། [↑](#footnote-ref-24)
6. བདག་གི་ སྡེ་དགེ། སྣར་ཐང་། [↑](#footnote-ref-25)
7. བསྒྲུབ་པའོ། སྡེ་དགེ། སྣར་ཐང་། [↑](#footnote-ref-26)
8. དག་དང་། སྡེ་དགེ། སྣར་ཐང་། [↑](#footnote-ref-27)
9. རྣམས་ སྡེ་དགེ། སྣར་ཐང་། [↑](#footnote-ref-28)
10. བརྟན་ སྡེ་དགེ། སྣར་ཐང་། [↑](#footnote-ref-29)
11. བྱ་ཡིས་ སྡེ་དགེ། སྣར་ཐང་། [↑](#footnote-ref-30)
12. གང་ སྡེ་དགེ། སྣར་ཐང་། [↑](#footnote-ref-31)
13. ལ། སྡེ་དགེ། སྣར་ཐང་། [↑](#footnote-ref-32)
14. ཀྲིཥྞ་ར་ སྡེ་དགེ། སྣར་ཐང་། [↑](#footnote-ref-33)