༄༅། །​རྣམ་པར་མི་རྟོག་པའི་རབ་ཏུ་བྱེད་པ།༄༅༅། །​རྒྱ་གར་སྐད་དུ:། ནིར་བི་[[1]](#footnote-20)ཀལྤ་པྲ་ཀ་ར་ཎ། བོད་སྐད་དུ། རྣམ་པར་མི་རྟོག་པའི་རབ་ཏུ་བྱེད་པ། བླ་མ་དང་སངས་རྒྱས་ལ་ཕྱག་འཚལ་ལོ། །​རྣམ་པར་རྟོག་པ་གང་གང་གིས། །​དངོས་པོ་གང་དང་གང་བརྟགས་པ། །​ཡོངས་སུ་བརྟགས་པ་འདི་ཉིད་དག །​རང་བཞིན་ཡོད་མིན་པ་ཁོ་ན། །​སློབ་དཔོན་ཀླུ་སྒྲུབ་ཞལ་སྔ་ཡི། །​ལམ་ལས་ཕྱི་རོལ་སོང་གྱུར་ཅིང་། །​ལེགས་པར་མངོན་པའི་ཐབས་མེད་པའི། །​ཀུན་རྫོབ་དེ་ཉིད་བདེན་པ་ལས། །​ཉམས་པས་ཐར་པའི་དངོས་གྲུབ་ནི། །​ཡོད་པ་མ་ཡིན་དེ་དག་ཉམས། །​གང་ཞིག་ལས་ལས་བྱུང་བ་ཡི། །​རྣམ་པར་རྟོག་པ་གང་ཅིའང་རུང་། །​དེ་དག་སྤངས་པའི་རང་བཞིན་ལས། །​མྱ་ངན་འདས་པ་གཞན་ན་ནི། །​ཡོད་མིན་ཡུལ་ནི་གང་དུ་ཡང་། །​རྣམ་པར་མི་སེམས་བདག་ཉིད་དོ། །​གང་ཡང་དགའ་བའི་རང་བཞིན་གྱིས། །​སེམས་ལ་བདེ་བ་འབྱུང་གྱུར་ཅིང་། །​ཉམས་སུ་མྱོང་བའི་སར་ཕྱིན་པ། །​དེ་ཡང་ཀུན་དུ་རྟོག་པ་ཙམ། །​གང་དེ་འདོད་ཆགས་བྲལ་བ་ཡི། །​རང་གི་ངོ་བོ་དེ་དག་དང་། །​གཉིས་པོ་གང་ཡིན་པ་དེ་ནི། །​སྲིད་པའི་རྒྱུ་ཡི་མཆོག་ཡིན་ནོ། །​དངོས་པོ་དངོས་པོ་ལས་མི་སྐྱེ། །​དངོས་པོ་དངོས་མེད་ལས་ཀྱང་མིན། །​དངོས་པོ་སྐྱེ་བ་རྟག་ཏུ་སྤངས།[[2]](#footnote-21) །​དངོས་འཁྲུལ་ནམ་མཁའི་མེ་ཏོག་བཞིན། །​མཁའ་དང་མཉམ་པའི་ཆོས་རྣམས་ཀུན། །​སྐྱེ་བ་མཁའ་དང་མཉམ་པ་ཉིད། །​རྐྱེན་ནི་མཁའ་དང་མཉམ་ཀུན་ངེས། །​སྲིད་པར་གྱུར་པ་བདེན་པ་ཡིན། །​རྒྱུ་མེད་འབྲས་བུ་མེད་གྱུར་ཅིང་། །​ལས་ཀྱི་རང་བཞིན་ཡོད་མ་ཡིན། །​འཇིག་རྟེན་པ་མེད་འཇིག་རྟེན་མེད། །​མི་:བརྟན་པར་[[3]](#footnote-22)གྱུར་ཆོས་འདི་ཀུན། །​མ་སྐྱེས་པས་ནི་དངོས་པོ་གང་། །​ཇི་ལྟར་གཞན་ལས་ཤེས་པར་གྱུར། །​མོ་གཤམ་བུ་ཡི་བཞིན་[[4]](#footnote-23)ཡང་ནི། །​དེ་ལྟར་ཤེས་པར་མི་ནུས་སོ། །​འཇིག་རྟེན་གཟོད་[[5]](#footnote-24)ནས་མ་སྐྱེས་ཏེ། །​གང་གིས་ཀྱང་ནི་སྤྲུལ་པ་མེད། །​དོན་མེད་འཁྲུལ་པའི་འཇིག་རྟེན་འདི། །​དྲི་ཟའི་གྲོང་ཁྱེར་ཇི་བཞིན་ནོ། །​རྣམ་རྟོག་ལས་གང་འཇིག་རྟེན་འབྱུང་། །​རྣམ་རྟོག་སེམས་ལས་བྱུང་བ་སྟེ། །​གང་ཕྱིར་ལུས་ལས་སེམས་བྱུང་བས། །​དེ་ཕྱིར་ལུས་ལ་རྣམ་པར་བརྟག །​གཟུགས་སྟོང་ཚོར་བ་རང་བཞིན་མེད། །​འདུ་ཤེས་མེད་ཅིང་:འདུ་བྱེད་ཀྱིས།[[6]](#footnote-25) །​དངོས་པོ་ཡོད་པ་མ་ཡིན་ཏེ། །​རང་རིག་གསལ་བའི་བདག་ཉིད་དོ། །​དེ་ལ་ཤེས་དང་ཤེས་བྱ་མེད། །​སེམས་དང་སེམས་ལས་བྱུང་བ་མེད། །​:འབྱུང་བ་[[7]](#footnote-26)མེད་དེ་དེ་ཡི་ཕྱིར། །​རྣམ་པར་མི་རྟོག་རང་བཞིན་ནོ། །​དེ་ནི་སེམས་མིན་ལུས་ཀྱང་མིན། །​ཁམས་རྣམས་མ་ཡིན་ཆོས་ཀྱང་མིན། །​གཉིས་སུ་མེད་པའི་ལམ་མཆོག་འདི། །​དེ་ཉིད་རིག་པ་རྣམས་ཀྱིས་གསུངས། །​དམིགས་པ་མེད་པའི་ཆོས་འདི་ཀུན། །​དམིགས་པ་མེད་ལས་རབ་ཏུ་གྲོལ། །​དམིགས་མེད་བློ་ཡི་ངང་བྱས་ན། །​དམིགས་པ་མེད་པར་འགྱུར་བ་ཡིན། །​རྣམ་པར་མི་རྟོག་པའི་རབ་ཏུ་བྱེད་པ་སློབ་དཔོན་ཆེན་པོ་ཨཱརྱ་དེ་ཝའི་ཞལ་སྔ་ནས་མཛད་པ་རྫོགས་སོ།། །​།པཎྜི་ཏ་ཆེན་པོ་མ་ཧཱ་ཀཱ་རུ་ཎ་དང་། བོད་:ཀྱི་ལོ་ཙཱ་[[8]](#footnote-27)བ་རྨ་བན་ཆོས་འབར་གྱིས་བསྒྱུར་བའོ། །​

1. ། ནིརྦ་ སྣར་ཐང་། [↑](#footnote-ref-20)
2. སྤང་། སྡེ་དགེ། སྣར་ཐང་། [↑](#footnote-ref-21)
3. བདེན་པར་ སྡེ་དགེ། སྣར་ཐང་། [↑](#footnote-ref-22)
4. བུ་ སྡེ་དགེ། སྣར་ཐང་། [↑](#footnote-ref-23)
5. བཟོད་ སྡེ་དགེ། སྣར་ཐང་། [↑](#footnote-ref-24)
6. འདུ་བྱེད་ཀྱི། སྡེ་དགེ། སྣར་ཐང་། [↑](#footnote-ref-25)
7. འབྱུང་པོ་ སྡེ་དགེ། སྣར་ཐང་། [↑](#footnote-ref-26)
8. ཀྱི་ལོཙྪ་ སྡེ་དགེ། སྣར་ཐང་། [↑](#footnote-ref-27)