༄༅༅། །​རྒྱ་གར་སྐད་དུ:། ཙིཏྟཱ་བ་ར་ཎ་[[1]](#footnote-20)བི་ཤོ་དྷ་ནཱ་མ་པྲ་ཀཱ་ར་ཎཾ། བོད་སྐད་དུ། སེམས་ཀྱི་སྒྲིབ་པ་རྣམ་པར་སྦྱོང་བ་ཞེས་བྱ་བའི་རབ་ཏུ་བྱེད་པ། བླ་མ་དམ་པའི་ཞབས་ལ་ཕྱག་འཚལ་ལོ། །​འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ། །​ཐོག་མ་མཐའ་མ་མེད་ཞི་བ། །​དངོས་དང་དངོས་མེད་རྣམ་པར་སྤངས། །​རྣམ་པར་རྟོག་མེད་དམིགས་དང་བྲལ། །​གནས་པ་མེད་པ་གཉིས་མེད་པ། །​འགྲོ་བ་མེད་པ་དཔེ་མེད་པ། །​བརྗོད་[[2]](#footnote-21)དུ་མེད་པ་བལྟར་མེད་པ། །​གནས་པ་མེད་པ་གནས་མེད་པ། །​འགྱུར་བ་མེད་པས་འདུས་མ་བྱས། །​སངས་རྒྱས་ཐམས་ཅད་ཀྱི་ནི་གནས། །​སྐུ་ནི་སྙིང་རྗེའི་རང་བཞིན་ཉིད། །​སེམས་ཅན་མོས་པ་སྣ་ཚོགས་ལ། །​ཐབས་རྣམས་སྣ་ཚོགས་རབ་སྟོན་པའོ། །​འདོད་ཆགས་ཆེན་པོ་ཚུལ་ཕྱག་འཚལ། །​པདྨ་གར་དབང་ཁྱོད་ཕྱག་འཚལ། །​རང་གི་སེམས་ནི་རྟོགས་བྱའི་ཕྱིར། །​ཅུང་ཞིག་ཙམ་ཞིག་བརྗོད་པར་བྱ། །​རྣལ་འབྱོར་སྤྱོད་པའི་ཚོགས་ཀྱི་ནི། །​ཐམས་ཅད་ཉིད་དུ་རབ་ངེས་པ། །​བརྗོད་པར་བྱ་བ་འདི་དག་ཉིད། །​དེ་ཕྱིར་འདི་དག་སྤྱད་པར་བྱ། །​ལས་དྲག་:གང་གིས་[[3]](#footnote-22)འགྲོ་བ་རྣམས། །​གང་དང་གང་དུ་འཆིང་འགྱུར་བ། །​ཐབས་དང་བཅས་ན་དེ་ཉིད་ཀྱིས། །​སྲིད་པའི་འཆིང་ལས་གྲོལ་བར་འགྱུར། །​སེམས་ཙམ་རྣམ་པར་དག་པའི་ཕྱིར། །​འབྲས་བུ་རྣམ་པར་དག་པར་འགྱུར། །​འདི་དག་ཤིན་ཏུ་རྒྱས་པར་ནི། །​ཐེག་པ་ཆེན་པོར་གསལ་བར་བསྟན། །​ཆོས་དང་གང་ཟག་དབྱེར་མེད་པ། །​ཡེ་ཤེས་ཙམ་དུ་ཐུབ་པས་གསུངས། །​དེ་ལྟ་ན་ཡང་འདི་ལྟར་འབྱུང་། །​རིགས་པ་དང་ཡང་རབ་ཏུ་མཐུན། །​དངོས་འཛིན་གདོན་གྱིས་:ཟིན་པ་ཡི།[[4]](#footnote-23) །​ཞེན་པ་རབ་ཏུ་བསལ་[[5]](#footnote-24)བྱའི་ཕྱིར། །​ལུང་ལས་ཀྱང་ནི་གསལ་པོ་རུ། །​རྒྱས་པར་སྙིང་རྗེའི་བདག་ཉིད་གསུངས། །​ཆོས་རྣམས་སྔོན་དུ་འགྲོ་བའི་ཡིད། །​ཡིད་གཙོ་ཡིད་ནི་མགྱོགས་པ་སྟེ། །​ཡིད་གཉིས་ཀྱིས་ནི་འབད་པ་ཡང་། །​སྨྲ་བའམ་ནི་བྱེད་པའོ། །​དགེ་སློང་རང་གི་ཕ་རྒན་གྱིས། །​མྱུར་:འདེད་ཅེས་[[6]](#footnote-25)ནི་བསྐུལ་གྱུར་ནས། །​བསྐུལ་བས་དེ་ཉིད་ཤི་གྱུར་ཀྱང་། །​མཚམས་མེད་སྦྱོར་བ་མ་ཡིན་ནོ། །​ཤིན་ཏུ་ན་བའི་དགྲ་བཅོམ་པས། །​དགེ་སློང་ནད་གཡོག་བྱད་པ་ལ། །​ང་ཡིས་མགྲིན་པ་སྡོམས་ཞེས་བསྟན། །​དེ་ནི་ཤི་ཡང་སྐྱོན་མེད་བསྟན། །​འདུ་ཤེས་གཞན་གྱིས་གཞན་དག་ནི། །​ཤི་ཡང་ཉེས་ཏེ་མི་སྤྱོད་པར། །​འདི་འདྲ་ལུང་ལས་གསལ་པོར་བསྟན། །​དེ་ཕྱིར་སེམས་དགེ་ཉེས་པ་མེད། །​ད་འདུས་བྱས་པའི་བློ་ཡིས་ནི། །​མཆོད་རྟེན་བཤིག་ཀྱང་ཉེས་མེད་དེ། །​ཉེ་བའི་མཚམས་མེད་བྱས་པས་ཀྱང་། །​བསོད་ནམས་ཕུང་པོ་འབའ་ཞིག་གོ། །​བསམ་པ་བཟང་པོས་མཆིལ་ལྷམ་[[7]](#footnote-26)གཉིས། །​ཐུབ་པའི་དབུ་ལ་བཞག་པ་དང་། །​དེ་ཉིད་གཞན་གྱིས་བསལ་བྱས་པ། །​གཉིས་ཀས་རྒྱལ་སྲིད་ཐོབ་པར་འགྱུར། །​དེ་ཕྱིར་བསམ་པའི་རྩ་བ་ལས། །​བསོད་ནམས་སྡིག་པ་རྣམ་པར་གནས། །​ལུང་ལས་འདི་ལྟར་གསུངས་པའི་ཕྱིར། །​སེམས་དགེ་བ་:ལ་ཉེས་[[8]](#footnote-27)པ་མེད། །​རང་ལྷར་སྦྱོར་བའི་བདག་ཉིད་ཀྱིས། །​འགྲོ་བའི་དོན་ནི་བྱེད་བརྩོན་པས། །​རྣལ་འབྱོར་འདོད་ཡུལ་:ལོངས་སྤྱད་[[9]](#footnote-28)ཀྱང་། །​གྲོལ་འགྱུར་གོས་པར་མི་འགྱུར་རོ། །​ཇི་ལྟར་དུག་གི་དེ་ཉིད་ཤེས། །​དུག་ལ་སྤྱད་ནས་ཟ་བར་བྱེད། །​འདི་ནི་བརྒྱལ་བར་མི་འགྱུར་ཞིང་། །​ནད་ལས་ཐར་པ་:འབའ་ཞིག་[[10]](#footnote-29)འགྱུར། །​སྒྱུ་མ་སྨིག་རྒྱུ་དྲི་ཟ་ཡི། །​གྲོང་དང་རྨི་ལམ་ཇི་བཞིན་དུ། །​འགྲོ་བ་ཐམས་ཅད་རྣམ་བལྟས་ལ། །​ཅི་ཞིག་ཇི་ལྟར་སུ་ཞིག་སྤྱོད། །​བྱིས་པ་རྣམས་ནི་གཟུགས་ལ་ཆགས། །​འབྲིང་པོ་རྣམས་ནི་ཆགས་བྲལ་འགྱུར། །​གཟུགས་སོགས་ངོ་བོ་ཉིད་:ཤེས་ན།[[11]](#footnote-30) །​བློ་མཆོག་རྣམས་ནི་གྲོལ་བར་འགྱུར། །​དམ་ཚིག་ཐམས་ཅད་རྣམ་བསམས་[[12]](#footnote-31)ལ། །​ལྷ་ལ་མཆོད་པའི་ཆོ་ག་ཡིས། །​ཐེ་ཚོམ་མེད་པར་བཟང་པོར་བལྟ། །​སྔགས་ཀྱིས་བསྐུལ་ལ་ལོངས་སྤྱོད་བྱ། །​ཡི་གེ་གསུམ་གྱི་སྦྱོར་བ་ཡིས། །​སྦྱང་དང་རྟོགས་དང་དེ་བཞིན་སྦར། །​སྲིན་ལག་མཐེ་བོང་:རྩེ་མོ་ཡིས།[[13]](#footnote-32) །​དེ་བཞིན་གཤེགས་རྣམས་ཚིམ་པར་བྱ། །​བྱིས་པ་རྣམས་ལ་འདི་བདེན་པ། །​དེ་ནི་རྣལ་འབྱོར་པ་ལ་བརྫུན། །​དེ་ཙམ་ཞིག་ཏུ་ལོངས་སྤྱད་པ། །​བཅིངས་པ་མེད་ཅིང་གྲོལ་བ་མེད། །​འཁོར་བ་མྱ་ངན་འདས་པ་ཞེས། །​དེ་ཉིད་མ་མཐོང་བ་ཡི་སེམས། །​འཁོར་མེད་མྱ་ངན་འདས་མེད་ཅེས། །​དེ་ཉིད་མཐོང་བ་:རྣམས་ཀྱི་[[14]](#footnote-33)སེམས། །​རྣམ་པར་:རྟོག་པའི་[[15]](#footnote-34)གདོན་ཆེན་པོ། །​འཁོར་བའི་རྒྱ་མཚོར་ལྟུང་བྱེད་ཡིན། །​རྣམ་པར་མི་རྟོག་བདག་ཉིད་ཆེས། །​སྲིད་པའི་འཆིང་ལས་གྲོལ་བར་འགྱུར། །​ཐེ་ཚོམ་དུག་གིས་གནོད་པ་ནི། །​སྐྱེ་བོ་དུག་གིས་གནོད་པ་བཞིན། །​དེ་ཉིད་རྩ་བ་ནས་བཏོན་ལ། །​སྙིང་རྗེའི་བདག་ཉིད་ཅན་གྱིས་སྤྱད། །​དཔེར་ན་ཤེལ་སྒོང་དག་པ་ནི། །​ཁ་དོག་གཞན་གྱིས་:སྒྱུར་བར་[[16]](#footnote-35)བྱེད། །​དེ་བཞིན་རིན་ཆེན་སེམས་འདི་ཡང་། །​རྟོག་པའི་ཚོན་གྱིས་བསྒྱུར་བ་ཉིད། །​ཐ་མལ་རྟོག་པའི་ཚོན་གྱིས་ནི། །​རིན་ཆེན་སེམས་ནི་དབེན་འགྱུར་ན། །​ཐོག་མ་ནས་དག་མ་སྐྱེས་པ། །​གཉུག་མའི་རང་བཞིན་དྲི་མེད་གང་། །​བྱིས་པས་གང་དང་གང་སྨད་པ། །​དེ་དང་དེ་ལ་འབད་པས་སྤྱད།[[17]](#footnote-36) །​རང་གི་ལྷ་ཡི་སྦྱོར་བ་ཡིས། །​སེམས་ནི་དྲི་མེད་བྱ་བའི་ཕྱིར། །​རྣལ་འབྱོར་དགེ་བའི་སེམས་ཀྱིས་ནི། །​ཆགས་མེད་དུག་གིས་རྨོངས་པ་ཡིས། །​འདོད་ཅན་མ་ལ་འདོད་སྤྱད་པས། །​འདོད་པས་ཐར་པ་ཐོབ་པར་འགྱུར། །​དཔེར་ན་བདག་ཉིད་མཁའ་ལྡིང་དུ། །​བསྒོམས་ནས་དུག་ཀུན་འཐུང་བྱེད་པ། །​བསྒྲུབ་བྱའི་དུག་ཀྱང་མེད་པར་བྱེད། །​དུག་གིས་ཟིལ་གྱིས་མི་ནོན་ནོ། །​འཁོར་ལོ་དཔག་ཚད་བཅུ་གཉིས་པ། །​ལྕགས་བྱས་མགོ་ལ་འཁོར་བ་ཡང་། །​བྱང་ཆུབ་སེམས་ནི་བསྐྱེད་མ་ཐག །​མེད་པར་གྱུར་ཅེས་ཐོས་པ་ཡིན། །​བྱང་ཆུབ་སེམས་ནི་ཡང་དག་བསྐྱེད། །​རྫོགས་པའི་བྱང་ཆུབ་སེམས་བྱས་པ། །​དེ་ཡིས་མི་བྱ་གང་ཡང་མེད། །​འགྲོ་བ་བཟུང་བའི་བསམ་པ་ཡིས། །​ཐོག་མ་ནས་དག་མ་སྐྱེས་པ། །​དངོས་པོ་མེད་པ་དྲི་མེད་པ། །​འགྲོ་བ་བསམ་པས་ཡང་དག་མཐོང་། །​བཅིངས་པ་མེད་ཅིང་གྲོལ་བ་མེད། །​ལྷ་ཡི་ཡོན་ཏན་རྒྱས་པར་ནི། །​རྣལ་འབྱོར་ཆོ་ག་བཞིན་བསམས་ནས། །​ཆགས་པའི་སེམས་ཀྱིས་ཆགས་པའམ། །​ཆགས་པ་སྤྱད་ནས་གྲོལ་བར་འགྱུར། །​ཅི་བྱ་གང་ལ་དམིགས་ཤེ་ན། །​དངོས་པོ་ནུས་པ་སྣ་ཚོགས་པ། །​ཇི་ལྟར་དུག་གིས་ཟིན་པ་འགའ། །​དུག་ཉིད་ཀྱིས་ནི་དུག་མེད་བྱེད། །​རྣ་བའི་ཆུ་ལ་ཆུ་ཉིད་དང་། །​ཚེར་མ་ཟུགས་[[18]](#footnote-37)ལ་ཚེར་མ་ལྟར། །​དེ་བཞིན་ཆགས་ལ་ཆགས་ཉིད་ཀྱིས། །​མཁས་པ་རྣམས་ཀྱིས་འཛིན་པར་བྱེད། །​དཔེར་ན་ཁྲུས་མཁན་དྲི་མ་ཡིས། །​:གོས་ཀྱིས་དྲི་མ་མེད་པར་བྱེད། །​མཁས་པས་དེ་བཞིན་བདག་ཉིད་ཀྱི། །​དྲི་ལས་[[19]](#footnote-38)དྲི་མ་མེད་པར་བྱ།[[20]](#footnote-39) །​ཇི་ལྟར་:རྡུལ་གྱིས་[[21]](#footnote-40)མེ་ལོང་གི །​དྲི་མ་འདག་པར་འགྱུར་བ་བཞིན། །​དེ་བཞིན་མཁས་པས་ཉེས་པ་དག །​ཉེས་པ་སྦྱང་ཕྱིར་བསྟེན་པར་བྱ། །​ལྕགས་ཀྱི་གོང་བུ་ཆུ་ནང་དུ། །​ཇི་ལྟར་གཏིང་དུ་འགྲོ་བར་འགྱུར། །​དེ་ཉིད་སྣོད་དུ་བྱས་པས་སུ། །​བདག་དང་གཞན་ཡང་སྒྲོལ་བར་བྱེད། །​དེ་བཞིན་སྣོད་དུ་བྱས་པའི་སེམས། །​ཤེས་རབ་ཐབས་ཀྱི་ཆོ་ག་ཡིས། །​འདོད་པས་སྤྱོད་བཞིན་གྲོལ་བར་འགྱུར། །​གཞན་དག་ཀྱང་ནི་གྲོལ་བར་བྱེད། །​རྣམ་ཤེས་ངན་པས་བསྟེན་བྱས་ན། །​འདོད་པ་འཆིང་བ་ཉིད་དུ་འགྱུར། །​དེ་ཉིད་མཁས་པས་བསྟེན་:བྱས་ན།[[22]](#footnote-41) །​འདོད་པས་:ཐར་པ་[[23]](#footnote-42)རབ་ཏུ་སྒྲུབ། །​འོ་མས་དུག་ནི་ཞི་འགྱུར་བ། །​འཇིག་རྟེན་ཀུན་ལ་རབ་ཏུ་གྲགས། །​དེ་ཉིད་སྦྲུལ་གྱིས་:འཐུངས་ན་[[24]](#footnote-43)ནི། །​དུག་ནི་ཤིན་ཏུ་འཕེལ་བར་བྱེད། །​ཇི་ལྟར་ངང་པས་འོ་མ་ནི། །​ཆུ་ལས་འཐུང་བར་བྱེད་པ་ལྟར། །​དེ་བཞིན་མཁས་པས་དུག་བཅས་ཡུལ། །​སྦྱངས་ནས་སྤྱད་པས་གྲོལ་བར་འགྱུར། །​ཇི་ལྟར་ཆོ་ག་བཞིན་སྤྱད་ན། །​དུག་ཀྱང་བདུད་རྩིར་འགྱུར་བ་ཡིན། །​བྱིས་པ་རྣམས་ཀྱིས་མར་ཁམ་སོགས། །​བཟའ་མ་ལེགས་པ་དུག་ཏུ་འགྱུར། །​དེ་ལྟར་སེམས་ནི་འདི་ཉིད་ཀྱང་། །​གཏན་ཚིགས་བཟང་པོས་སྦྱངས་བྱས་ན། །​རྣམ་པར་མི་རྟོག་དམིགས་མེད་པ། །​རང་བཞིན་དྲི་མེད་རབ་ཏུ་སྣང་། །​ཇི་ལྟར་མེ་ནི་ཆུང་ངུ་ཡང་། །​མར་དང་སྙིང་སོགས་འདུས་བྱས་པས། །​སྣང་བ་དྲི་མེད་མི་གཡོ་བ། །​བསྟན་པའི་མུན་པ་རྣམ་འཇིག་འགྱུར། །​ཇི་ལྟར་ཕྲ་བའི་སྡོང་པོ་ལས། །​ཇི་ལྟར་ལོ་མ་འབྲས་བུ་ཡིས། །​བརྒྱན་པའི་ཤིང་ཆེན་འབྱུང་བར་འགྱུར། །​ཡུང་དང་རྡོ་ཐལ་སྦྱར་བ་ལས། །​ཁ་དོག་གཞན་ཞིག་འབྱུང་བར་འགྱུར། །​ཤེས་རབ་ཐབས་ཀྱི་ཆོ་ག་ཡིས། །​ཆོས་དབྱིངས་མཁས་པ་དེ་ལྟར་ཤེས། །​མར་དང་སྦྲང་རྩི་མཉམ་ལྡན་པས། །​དུག་ཉིད་:དུ་ནི་[[25]](#footnote-44)འགྱུར་བ་ཡིན། །​དེ་ཉིད་ཆོ་ག་བཞིན་སྤྱད་ན། །​:བཅུད་ཀྱིས་[[26]](#footnote-45)ལེན་གྱི་མཆོག་ཏུ་འགྱུར། །​དངུལ་ཆུས་རེག་པའི་ཟངས་མ་ནི། །​ཇི་ལྟར་སྐྱོན་མེད་གསེར་དུ་འགྱུར། །​དེ་བཞིན་ཡང་དག་ཡེ་ཤེས་ནི། །​སྦྱངས་པས་ཉོན་མོངས་བཟང་པོར་བྱེད། །​ཐེག་པ་དམན་ལ་ཞོན་པ་རྣམས། །​སྐད་ཅིག་སྐད་ཅིག་འཆིང་བར་བྱེད། །​གཡུལ་ལས་རྒྱལ་བར་:བྱེད་པའི་[[27]](#footnote-46)སེམས། །​རིང་བ་ཉིད་དུ་རྣམ་པར་གནས། །​ཐེག་པ་ཆེ་ལ་ཞོན་ནས་ནི། །​སྙིང་རྗེའི་གོ་ཆ་བགོ་བྱས་ནས། །​ཤེས་རབ་རྒྱུད་བཅས་མདའ་དང་གཞུས། །​འགྲོ་བ་གཟུང་བའི་བསམ་པ་ཡིས། །​སེམས་དཔའ་ཆེ་དང་ཐབས་ཆེ་བ། །​བརྟན་པའི་བློ་ནི་གཉིད་སངས་ནས། །​:རྒལ་དཀའི་[[28]](#footnote-47)གཡུལ་ལས་རྒྱལ་བྱས་ནས། །​གཞན་དག་ཀྱང་ནི་སྒྲོལ་བར་བྱེད། །​རང་དོན་ཙམ་ལ་གཞོལ་བས་ནི། །​བྱོལ་སོང་རྣམས་ཀྱང་ཉོན་མོངས་བྱེད། །​འགྲོ་བའི་དོན་ནི་བྱེད་པ་པོ། །​འགྲོ་བ་དེ་གཏོར་གངྒཱ་ན། །​གྲང་དང་རླུང་སོགས་སྡུག་བསྔལ་རྣམས། །​རང་དོན་ཞུགས་ལས་ཀྱང་བཟོད་ན། །​འགྲོ་བའི་དོན་ལ་ཞུགས་རྣམས་ལྟ། །​དེ་མི་བཟོད་པ་ཇི་ལྟ་བུ། །​དམྱལ་བ་ལ་སོགས་སྡུག་བསྔལ་ཡང་། །​སྙིང་རྗེ་:ཅན་གྱིས་[[29]](#footnote-48)བཟོད་:བྱས་ན།[[30]](#footnote-49) །​གྲང་དང་རླུང་སོགས་སྡུག་བསྔལ་དག །​ད་ལྟར་གྱི་ལ་བསམ་ཅི་དགོས། །​དཀའ་ཐུབ་བརྟག་པ་མི་བྱ་ཞིང་། །​:སྨྱུང་བ་[[31]](#footnote-50)ཡང་ནི་བྱ་བ་མེད། །​འདིར་ནི་ཁྲུས་དང་གཙང་སྦྲ་མེད། །​གྲོང་པའི་ཆོས་ནི་སྤང་བར་བྱ། །​སེན་མོ་རྐང་དང་རུས་པ་སོ། །​ཕ་ཡི་ཁུ་བའི་རྒྱུ་ལས་སྐྱེས། །​ཤ་དང་ཁྲག་དང་སྐྲ་ལ་སོགས། །​མ་ཡི་ཁྲག་ལས་ཡང་དག་བྱུང་། །​འདི་ལྟར་མི་གཙང་ལས་བྱུང་ཞིང་། །​མི་གཙང་བས་གང་རིལ་པོ་གང་། །​དེ་ལྟ་བུ་ཡི་ལུས་འདི་ཉིད། །​གངྒཱར་བཀྲུས་ཀྱང་ཇི་ལྟར་འདག །​མི་གཙང་ཕུར་མ་ཆུ་དག་གིས། །​ཡང་ཡང་བཀྲུས་ཀྱང་དག་མི་འགྱུར། །​དེ་བཞིན་མི་གཙང་བས་གང་བའི། །​ཕུར་མ་འདི་ཡང་འདག་མི་འགྱུར། །​གངྒཱའི་ཀླུང་ལ་ཁྱི་དག་གིས། །​རྐྱལ་ཞིང་འཕྱོ་ཡང་དག་མི་འགྱུར། །​དེ་ཕྱིར་ཆོས་འདོད་སྐྱེས་བུ་དག །​འབབ་སྟེགས་ཁྲུས་བྱེད་འབྲས་བུ་མེད། །​:ཁྲུས་ཀྱིས་[[32]](#footnote-51)གལ་ཏེ་དག་འགྱུར་ན། །​ཉ་པ་རྣམས་ཀྱང་དོན་བྱས་འགྱུར། །​ཉིན་དང་མཚན་དུ་གནས་པ་ཡི། །​ཉ་ལ་སོགས་པ་སྨོས་ཅི་དགོས། །​ཁྲུས་ཀྱིས་སྡིག་པ་ཟད་པ་ཡང་། །​ངེས་པར་ཡོད་པ་མ་ཡིན་ཏེ། །​ཇི་ལྟར་འབབ་སྟེགས་བསྟེན་པ་ལ། །​འདོད་ཆགས་ལ་སོགས་འཕེལ་བར་མཐོང་། །​འདོད་ཆགས་ཞེ་སྡང་གཏི་མུག་དང་། །​ང་རྒྱལ་ལྟ་བ་ཐེ་ཚོམ་རྣམས། །​སྡིག་པའི་རྩ་བར་རབ་ཏུ་གྲགས། །​འདི་དག་སྦྱང་བྱ་ཁྲུས་ཀྱིས་མིན། །​བདག་དང་བདག་གིར་འཛིན་པ་ལས། །​སྲོག་ཆགས་རྣམས་ལས་བྱུང་བ་ཡིན། །​དེ་ཡང་མ་རིག་རྩ་བ་ལས། །​མ་རིག་དེ་ཡང་འཁྲུལ་པར་འདོད། །​དེ་ལྟར་ཉ་ཕྱིས་ལ་དངུལ་བློ། །​ཉ་ཕྱིས་མཐོང་བས་ལྡོག་པར་འགྱུར། །​བདག་མེད་མཐོང་བས་དེ་ཡང་ནི། །​རྩ་བ་ཉིད་ནས་མེད་པར་འགྱུར།དཔེར་ན་ཐག་པ་སྦྲུལ་གྱི་བློ། །​ཐག་པར་ཤེས་ན་ལྡོག་པར་འགྱུར། །​དེ་ལས་སྦྲུལ་གྱི་བློ་ཡི་རབ།[[33]](#footnote-52) །​སྐྱེ་བ་དེ་ལས་ཡང་མི་འབྱུང་། །​དེ་བཞིན་འདི་ལ་བདེན་པའི་བློ། །​ཡེ་ཤེས་:རྡོ་རྗེས་[[34]](#footnote-53)ལྡོག་པར་འགྱུར། །​དེ་ནི་འབྱུང་བར་མི་འགྱུར་རོ། །​ས་བོན་བསྲེགས་པའི་མྱུ་གུ་བཞིན། །​བདག་ཉིད་མི་གཙང་:འདུས་པ་ཡི།[[35]](#footnote-54) །​གོང་བུ་ས་ཡི་རང་བཞིན་ཉིད། །​དེ་འདུས་པ་ཡི་ཆོས་འགྱུར་བར། །​བྱིས་པ་དགའ་བར་རྣམ་བརྟགས་པས། །​ཟླ་བ་འཕེལ་དང་འགྲིབ་པ་ལ། །​བལྟས་ནས་ཚེས་གྲངས་:བརྟག་པ་[[36]](#footnote-55)ལ། །​ཉི་མ་འཕེལ་དང་འགྲིབ་པས་ཀྱང་། །​ཉིན་དང་མཚན་མོར་:རྟག་པར་[[37]](#footnote-56)བརྟག །​ཤར་ལ་སོགས་པའི་ཐ་སྙད་ཀྱང་། །​རྟགས་ལ་ལྟོས་[[38]](#footnote-57)ནས་བྱས་པ་ཡིན། །​གཟའ་དང་རྒྱུ་སྐར་ཁྱིམ་ལ་སོགས། །​འཇིག་རྟེན་:ཀུན་གྱིས་[[39]](#footnote-58)རྣམ་པར་བརྟག །​[[40]](#footnote-59)གྲང་དང་ཚ་དང་ཆར་འབབ་པ། །​ལྟོས་[[41]](#footnote-60)ནས་དེ་བཞིན་དུས་རྣམས་བརྟག །​[[42]](#footnote-61)རང་གི་:ལས་ཀྱི་[[43]](#footnote-62)འབྲས་སྤྱོད་པ། །​བཟང་དང་ངན་པའི་གཟར་བསྟན་ཏོ། །​མ་རིག་འདམ་གྱིས་གཏུམས་པ་ཡི། །​སེམས་ཀྱི་ཡིད་བཞིན་ནོར་བུ་ཉིད། །​སྐྱེས་བུ་མཁས་པས་བཀྲུས་[[44]](#footnote-63)བྱས་ནས། །​མ་རིག་གང་གིས་ཡང་དག་བསྐྱེད། །​གཟའ་དང་རྒྱུ་སྐར་ཚེས་གྲངས་དང་། །​ཡུལ་དང་དུས་ལ་ལྟོས་[[45]](#footnote-64)མེད་པར:། ་མཚམས་[[46]](#footnote-65)མེད་ཐེ་ཚོམ་མེད་པར་ནི། །​རྟོག་པ་མེད་པར་སྤྱད་པར་བྱ། །​དབང་པོ་ལམ་དགུར་གང་དང་གང་། །​དེ་ནི་དེ་ཡི་ངོ་བོ་ཉིད། །​མཉམ་པར་མ་བཞག་སྦྱོར་བ་ཡིས། །​ཐམས་ཅད་སངས་རྒྱས་རང་བཞིན་བྱ། །​མིག་ནི་རྣམ་པར་སྣང་མཛད་གཙོ། །​རྣ་བ་རྡོ་རྗེ་ཉི་མའོ། །​སྣ་ནི་རྟ་མཆོག་ཉིད་ཡིན་ནོ། །​ཁ་ནི་པདྨ་གར་དབང་ཕྱུག །​དཔལ་ལྡན་ཧེ་རུ་ཀ་རྒྱལ་ལུས། །​ཡིད་ནི་རྡོ་རྗེ་སེམས་དཔའ་སྟེ། །​དེ་ལྟར་ཡང་དག་སྦྱོར་བ་ཡིས། །​སྙིང་རྗེའི་བདག་ཉིད་ཅན་གྱིས་སྤྱད། །​མཁས་པས་སེམས་ནི་བརྟན་[[47]](#footnote-66)གྱུར་ནས། །​མི་:རྟོག་པ་ཡིས་[[48]](#footnote-67)འགྲུབ་པར་འགྱུར། །​ཇི་ལྟར་:འདོད་པའི་[[49]](#footnote-68)བྱ་བ་ཡིས། །​ཀུན་བཟང་ཀུན་བྱེད་དེ་བཞིན་ནོ། །​ལས་དང་བྱ་བ་ཀུན་བྱེད་ན། །​ཇི་ལྟར་འདོད་པའི་བྱ་བ་ཡིས། །​ལངས་དང་འདུག་པར་བྱེད་པ་དང་། །​ཇི་ལྟར་འཆག་ནའང་དེ་བཞིན་ནོ། །​དགོད་དང་སྨ་བར་བྱེད་པ་དང་། །​ཇི་ལྟར་དེ་ལྟར་གང་དེ་བཞིན། །​དཀྱིལ་འཁོར་དུ་ནི་མ་ཞུགས་པ། །​སྒྲིབ་པ་ཀུན་དང་ལྡན་པས་ཀྱང་། །​རང་གི་ལྷ་སྦྱོར་བདག་ཉིད་ཀྱིས། །​བསོད་ནམས་ཆུང་ཡང་འགྲུབ་པར་འགྱུར། །​འདིས་ནི་སངས་རྒྱས་ཐམས་ཅད་དང་། །​དཔའ་བོ་དག་ནི་ཐམས་ཅད་ཉིད། །​ཚེ་འདི་ཉིད་ལ་ཡང་འདི་རིག །​ཐོབ་འགྱུར་འདི་ལ་ཐེ་ཚོམ་མེད། །​ཇི་ལྟར་འཇིག་རྟེན་ཕལ་པ་ལས། །​རྣལ་འབྱོར་པ་ཡི་ཏིང་འཛིན་རྒྱལ། །​གོང་མ་གོང་མའི་བློ་ཁྱད་ཀྱིས། །​རྣལ་འབྱོར་པ་ཡང་རྒྱལ་བར་འགྱུར། །​ཤེས་རབ་ཆེ་དང་ཐབས་ཆེ་དད། །​བརྩེ་བ་ཚེ་དང་མོས་པ་ཉིད། །​ཐེག་པ་ཆེན་པོར་ཡང་དག་བསྟན། །​སེམས་ཅན་ཆེན་པོའི་སྤྱོད་ཡུལ་ཡིན། །​གང་ཞིག་བསྐལ་པ་གྲངས་མེད་ནི། །​མང་པོས་མི་འཐོབ་པར་འདོད་པའི། །​སངས་རྒྱས་ཚེ་འདི་ཉིད་ཀྱིས་ནི། །​ཐོབ་པ་འདི་ལ་ཐེ་ཚོམ་མེད། །​ཐེག་པ་ཆེན་པོ་བདག་ཉིད་ཆེ། །​བསོད་ནམས་ཡེ་ཤེས་ཚོགས་ཀྱིས་ནི། །​ཀུན་མཁྱེན་གོ་འཕང་ཉམས་དགའ་བ། །​ཚེ་འདི་ཉིད་ལ་ཐོབ་པར་འགྱུར། །​ལུང་ལས་མཉམ་པར་གསུངས་པ་གང་། །​ཐེག་པ་ཆེ་ལ་མི་རིགས་ཏེ། །​བསམ་པ་ལྷག་བསམ་བྱེ་བྲག་གིས། །​ཐེག་པའི་ཁྱད་པར་རབ་ཏུ་བསྟན། །​གཞན་ཉིད་དུ་ནི་མོས་པ་ཡང་།[[50]](#footnote-69) །​བྱང་ཆུབ་སྤྱོད་པ་དེ་བཞིན་གཞན། །​སེམས་ཀྱི་རྣམ་དག་གཞན་ཉིད་ཀྱིས། །​འདིར་ནི་འབྲས་བུ་གཞན་མཐོང་མེད། །​ཇི་ལྟར་མེ་ལོང་དྲི་མེད་ལ། །​དྲི་མ་མེད་པའི་མིག་གིས་གཟུགས། །​དང་བའི་རང་བཞིན་དྲི་མེད་ལ། །​ཤིན་ཏུ་གསལ་བར་སྣང་བ་ལྟར། །​དེ་བཞིན་རྣལ་འབྱོར་ཡེ་ཤེས་ཀྱང་། །​དྲི་མེད་ཡེ་ཤེས་མེ་ལོང་ལ། །​རྟོག་པའི་ད་བ་རྣམ་སྦྱངས་པའི། །​སེམས་དགེ་བ་ལ་རྣམ་པར་གསལ། །​ཇི་ལྟར་ནོར་བུ་མེ་ཤེལ་ལ། །​ཉི་མའི་འོད་ཀྱིས་ཀུན་རེག་པས། །​དེ་མ་ཐག་ཏུ་མེ་འབར་བས། །​རང་གི་དོན་ནི་འགྲུབ་པར་ནུས། །​རྟོག་པའི་:དྲ་བ་[[51]](#footnote-70)རྣམ་སྤངས་པའི། །​ནོར་བུ་མེ་ཤེལ་འདྲ་བའི་ཡིད། །​ཤེས་རབ་ཉི་མའི་འོད་ཕོག་པས། །​རྣལ་འབྱོར་དེ་བཞིན་འབར་བར་འགྱུར། །​ཤིང་གཉིས་དྲག་ཏུ་:དྲུད་པ་[[52]](#footnote-71)ལས། །​ཇི་ལྟར་མེ་ནི་འབར་འགྱུར་བ། །​ཐོག་མ་བར་དང་མཐའ་དག་ལ། །​དངོས་པོ་མ་ལུས་རབ་སྣང་བྱེད། །​ཤེས་རབ་ཐབས་སུ་སྦྱོར་བ་ལས། །​རྣལ་འབྱོར་པ་ཡིས་དེ་བཞིན་ཤེས། །​དཔེར་ན་མར་མེ་གཅིག་ཉིད་ལ། །​སྙིང་པོ་གཞན་དག་ལ་བརྟེན་ནས། །​ཇི་བཞིན་གནས་སུ་རང་དོན་གཞན། །​མཐོན་པོའི་གནས་ནས་སྣང་བར་བྱེད། །​ཤེས་རབ་ཐབས་བདག་རྣམ་བསྒོམས་ཤིང་། །​དཔག་ཏུ་མེད་པའི་ལུས་སྤྲོས་ནས། །​སེམས་ཅན་མོས་པ་སྣ་ཚོགས་ལ། །​མཛད་པ་ཇི་བཞིན་ཉམས་སུ་བླངས། །​ཇི་ལྟར་ཆོ་ག་ཤེས་པ་འགས། །​ཉེས་པ་མེད་པའི་བསིལ་ཉམས་དགའ། །​ནད་རྣམས་ཐམས་ཅད་ཟད་བྱེད་པའོ། །​བདུད་རྩི་འོ་མ་དག་ལས་བླང་། །​ཤེས་རབ་འོ་མ་ཐབས་ཆེན་པོས། །​ཆོ་ག་བཞིན་དུ་བསྒྲུབ་ལས་སྐྱེས། །​ཆོས་དབྱིངས་ཤིན་ཏུ་རྣམ་དག་པས། །​བདེ་བ་དམ་པས་སྡུག་བསྔལ་འཇིག :།​ས་བོན་སྐྱེས་བུ་ལྡན་པ་ལས། །​[[53]](#footnote-72)མེ་ཏོག་འབྲས་བུ་ལྡན་པ་ཡི། །​:འཁྲི་ཤིང་[[54]](#footnote-73)ཀུན་དུ་འབྱུང་བ་ལྟར། །​དེ་བཞིན་ཚོགས་གཉིས་དང་ལྡན་པའི། །​སྐད་ཅིག་གཅིག་གིས་མངོན་བྱང་ཆུབ། །​དབང་དང་སྡང་དང་འགྲོ་བ་རེངས།[[55]](#footnote-74) །​ཆར་དབབ་:དགུག་པ་[[56]](#footnote-75)ལ་སོགས་པ། །​ཤ་ཆང་དགའ་བའི་རྣལ་འབྱོར་པས། །​བྱས་པར་གྱུར་ཀྱང་མཐོང་བར་འགྱུར། །​ལག་པའི་གདུ་བུ་:ལྟ་བ་[[57]](#footnote-76)ལ། །​མེ་ལོང་དག་ནི་དགོས་སམ་ཅི། །​ཐེག་པ་ཆེན་པོ་དེ་སོང་[[58]](#footnote-77)ཡང་། །​སྔགས་ཀྱི་ནུས་པ་:བརྟན་པ་[[59]](#footnote-78)ཡིན། །​ཕ་མ་བུ་མོ་འབྲེལ་པ་ནི། །​འདིར་ནི་དེ་ཉིད་མེད་པར་བརྟགས། །​ལྕགས་ཀྱི་རེང་བུ་བཤིག་པ་ལྟར། །​འགྲོ་བ་དེ་བཞིན་བདེ་གཤེགས་གསུངས། །​འབྱུང་ལྔའི་བདག་ཉིད་ཁུ་བ་དང་། །​ཁྲག་ཀྱང་དེ་དང་འདྲ་བ་དང་། །​དེ་ཡི་རང་བཞིན་གོང་བུ་ལྔ། །​བྲམ་ཟེ་གང་ཡིན་མཐར་སྐྱེས་གང་། །​དགེ་སློང་དག་གི་ལུས་འདི་ནི། །​ཐམས་ཅད་ཕུང་པོ་ལྔ་བདག་ཉིད། །​མི་རྟག་སྡུག་བསྔལ་:སྟོབ་པ་[[60]](#footnote-79)ལ། །​རིགས་མེད་རིགས་དང་ལྡན་པ་གང་། །​ཉ་པའི་མངལ་དུ་སྐྱེ་བ་གང་། །​ཁ་ཅིག་གདོལ་པའི་སྐྱེ་ལྡན་པས། །​དཀའ་ཐུབ་སྤྱད་པ་:བྲམ་ཟེར་[[61]](#footnote-80)སྐྱེས། །​དེ་ཕྱིར་རིགས་ནི་སྒྱུ་མ་ཡིན། །​མ་དང་སྲིང་མོ་བུ་མོ་དང་། །​སྒྱུག་མོ་དང་ནི་ཚ་མོ་དང་། །​བྲམ་ཟེ་རྒྱལ་རིགས་:རྗེའུ་རིགས་[[62]](#footnote-81)མོ། །​ཆོ་ག་ཤེས་པ་དམངས་རིགས་མོ། །​ཡན་ལག་གཅིག་ནི་ཉམས་པ་དང་། །​དམན་དང་སྨོད་དང་མཐར་སྐྱེས་ཀྱི། །​བཙུན་མོ་རྟག་ཏུ་མཆོད་པར་བྱ། །​རྡོ་རྗེ་ཡེ་ཤེས་རྣམ་བསྒོམས་པས། །​སྔགས་པས་སྤྱན་ནི་རྒྱས་གྱུར་ན། །​ཞལ་ནི་རབ་ཏུ་བཞད་གྱུར་ཅིང་། །​རྫོགས་པའི་བྱང་ཆུབ་སེམས་བསྐྱེད་ནས། །​རང་གི་ལྷ་ཡི་ཡིད་ཀྱིས་ནི། །​བསྟན་པས་སྐད་ཅིག་མཐོང་དང་ལྟ།[[63]](#footnote-82) །​ཐོས་དང་:ཉན་པར་[[64]](#footnote-83)བྱེད་པ་ཡང་། །​མྱོང་ཞིང་བདེ་ལ་སྤྱོད་པར་ལྡན། །​གསལ་བའི་ངག་ཀྱང་སྨྲ་བར་བྱ། །​ཁྲུས་དང་བསྐུ་མཉེ་གོས་ལ་སོགས། །​བཟའ་བཏུང་ལ་སོགས་འབད་པ་ཉིད། །​རང་འདོད་ལྷ་ཡི་བདག་ཉིད་དུ། །​བསམས་[[65]](#footnote-84)ལ་ཆོ་གས་མཆོད་པར་བྱ། །​གླུ་དང་བརྡུང་བ་དེ་བཞིན་གར། །​ཐམས་ཅད་བརྟུལ་ཞུགས་ཅན་གྱིས་སྤྱད། །​འདིར་ནི་དངོས་པོ་ཐམས་ཅད་ལ། །​ལྷག་པར་ཆགས་པར་མི་བྱའོ། །​རང་གི་བདག་ཉིད་ཡོངས་སྤངས་ནས། །​དཀའ་ཐུབ་ཀྱིས་ནི་གདུང་མི་བྱ། །​ཇི་ལྟར་བདེ་བས་བདེ་བ་གཟུང་། །​འདི་ནི་མ་འོངས་རྫོགས་སངས་རྒྱས། །​རྣལ་འབྱོར་ཐམས་ཅད་ལོངས་སྤྱོད་ཅིང་། །​གང་ལའང་འཇིགས་མེད་རོལ་མོ་བྱ། །​སྡིག་པ་མེད་ཀྱིས་ཁྱོད་མ་འཇིགས། །​དམ་ཚིག་ཤིན་ཏུ་འདའ་བར་དཀའ། །​སྔགས་ཀྱིས་སྦྱངས་ན་ཤིང་ལ་སོགས། །​བེམས་པོ་རྨོངས་བཅས་:རབ་དཀའ་ཡང་།[[66]](#footnote-85) །​ལྷ་ཉིད་དུ་ནི་འགྱུར་བ་ཡིན། །​ཤེས་དང་ལྡན་པའི་ལུས་ཅི་སྨོས། །​ཐ་མལ་པ་ཡི་ང་རྒྱལ་ཉིད། །​མཉམ་པར་:གཞག་པས་[[67]](#footnote-86)ཡོངས་སུ་བཏང་། །​ཤེས་རབ་ཐབས་ཀྱི་སྦྱོར་བ་ཡིས། །​ཐམས་ཅད་མཉམ་པར་སྤྱད་པར་བྱ། །​དཔེར་ན་པདྨ་འདམ་སྐྱེས་ཀྱང་། །​འདམ་གྱི་སྐྱོན་གྱིས་གོས་པ་མེད། །​དེ་བཞིན་བག་ཆགས་སྣ་ཚོགས་ཀྱི། །​སྐྱོན་གྱིས་རྣལ་འབྱོར་པ་མི་གོས།[[68]](#footnote-87) །​དཔེར་ན་ཆུ་ཡི་ཟླ་བ་ལ། །​ཆུ་ཡིས་མངོན་པར་གོས་པ་མེད། །​སྣ་ཚོགས་གཟུགས་བརྙན་འདྲ་བ་ནི། །​མཐོང་བའི་སྐྱོན་གྱིས་གོས་མི་འགྱུར། །​:ཐོག་མེད་[[69]](#footnote-88)བག་ཆགས་འདམ་གྱིས་ནི། །​རིན་ཆེན་སེམས་ནི་རབ་ཏུ་གོས། །​ཤེས་རབ་ཐབས་ཀྱི་ཆུ་ཉིད་ཀྱིས། །​བཀྲུས་ན་རབ་ཏུ་གསལ་བར་འགྱུར། །​རང་གི་ལྷ་ཡི་རྣལ་འབྱོར་གྱིས། །​བློ་ལྡན་སེམས་ནི་བརྟན་འགྱུར་ན། །​ལྟ་ངན་སྤྲིན་ལས་གྲོལ་བར་འགྱུར། །​སེམས་ཀྱི་ཉི་མ་གསལ་བར་འགྱུར། །​དོན་དམ་ངེས་པར་བྱས་ནས་ནི། །​ཤེས་རབ་མཚོན་གྱིས་ཀུན་གཏུབས་ལ། །​མ་རིག་སྦུབས་ཀྱིས་བཀབ་པ་ཡིས། །​ཆོས་ཀྱི་དབྱིངས་ནི་བླང་བར་བྱ། །​བརྟགས་པའི་བུམ་པ་སྐད་ཅིག་གིས། །​ཤེས་རབ་ཐོ་བས་བཅག་ནས་ནི། །​རང་བཞིན་དྲི་མེད་གསལ་འགྱུར་བ། །​ཡེ་ཤེས་སྒྲོན་མ་རབ་ཏུ་གསལ། །​རབ་ཏུ་གསལ་བའི་འབྱུང་བ་རྣམས། །​ས་དང་ཆུ་དང་མེ་དང་རླུང་། །​སྔགས་ཀྱི་སྦྱོར་བ་ནུས་པ་ཡིས། །​གཞན་ཉིད་དུ་ནི་འབྱུང་བར་བྱེད། །​བརྗོད་པ་ཐམས་ཅད་ཡོངས་སྤངས་[[70]](#footnote-89)ལ། །​སྔགས་ཀྱི་བརྗོད་པ་ཡང་དག་སྤྱོད། །​བདེ་བའི་དངོས་གྲུབ་སྦྱིན་པ་ཡི། །​སྔགས་ཀྱི་ནུས་པ་འདི་ལ་ལྟོས། །​དཀོན་མཆོག་གསུམ་ནི་མི་སྤང་ཞིང་། །​དེ་བཞིན་བླ་མ་བྱང་ཆུབ་སེམས། །​སྲོག་ཆགས་རྣམས་ཀྱང་གསད་མི་བྱ། །​དམ་ཚིག་དག་ཀྱང་བྱིན་གྱིས་བརླབས། །​རིན་ཆེན་དང་ནི་ག་བུར་བཅས། །​ཙནྡན་དམར་པོ་དང་སྦྱར་བ། །​ཐུབ་པ་རྡོ་རྗེ་ཆུ་ཞེས་བྱ། །​ལྔ་པོ་དག་ཀྱང་བྱིན་གྱིས་བརླབ། །​ལྷ་ཡི་དམ་ཚིག་གཞན་དག་ཀྱང་། །​སེམས་ནི་སྤྲོ་བར་བྱེད་པ་ཅན། །​རླུང་དང་མེ་ནི་ཞི་བྱའི་ཕྱིར། །​སེམས་ཀྱི་རྡོ་རྗེ་ཚིམ་པར་བྱ། །​:མཚམས་མེད་[[71]](#footnote-90)ཐེ་ཚོམ་མེད་པར་ནི། །​རྣལ་འབྱོར་རྣམ་རྟོག་མེད་བརྩོན་པས། །​སེམས་ནི་མཉམ་པར་སྦྱོར་བ་ཡིས། །​སྔགས་པས་ཐམས་ཅད་མཉམ་པར་སྦྱོད། །​སྦྲང་མའི་རྐང་པ་ཙམ་གྱི་ནི། །​དུག་གིས་ཟིལ་གྱིས་ནོན་པར་འགྱུར། །​མཚམས་[[72]](#footnote-91)དང་ཐེ་ཚོམ་ཆུང་དུས་ཀྱང་། །​དེ་ལ་སྡུག་བསྔལ་སྐྱེད་པར་བྱེད། །​མཁས་པས་ལེགས་པར་འཐབ་པའམ། །​ཡང་ན་ལེགས་པར་:འགྲོས་པར་[[73]](#footnote-92)བྱ། །​བར་མ་དོ་ཡི་དངོས་པོ་ནི། །​དོན་མེད་པ་རུ་ལྟུང་བར་འགྱུར། །​བླ་མའི་བཀའ་དང་ཕྱག་རྒྱ་དང་། །​གྲིབ་མ་ཡང་ནི་འགོམ་མི་བྱ། །​དེ་ཡི་ཡོན་ཏན་གཟུང་བར་བྱ། །​སྐྱོན་ནི་ནམ་ཡང་མ་ཡིན་ནོ། །​སློབ་དཔོན་ལྷ་ཡི་མཆོག་ཡིན་ཏེ། །​འབད་པས་མཆོད་པར་བྱ་བ་ཡིན། །​དེ་ཉིད་རྡོ་རྗེ་འཛིན་རྒྱལ་པོ། །​མངོན་སུམ་:གཟུགས་ཀྱིས་[[74]](#footnote-93)རྣམ་པར་གནས། །​ཇི་ལྟར་ནོར་བུ་ཆུ་དང་གིས། །​རྙོག་མ་ཐམས་ཅད་དངས་བྱེད་པ། །​དེ་བཞིན་དང་བའི་ནོར་བུ་ཡིས། །​སེམས་ཀྱི་རིན་ཆེན་རྣམ་པར་སྦྱང་།[[75]](#footnote-94) །​ཤེས་རབ་མིག་དང་བྲལ་གྱུར་ན། །​དད་པའི་བདག་ཉིད་ཅན་རྨོངས་འགྱུར། །​དེ་ཕྱིར་ལུང་རྟོགས་བདག་ཉིད་ཅན། །​ཤེས་རབ་ཉེ་བར་:བསྐྱེད་པར་[[76]](#footnote-95)བྱ། །​དད་ལྡན་ཐོས་མང་ཤེས་རབ་ལྡན། །​རང་བཞིན་སྙིང་རྗེའི་བདག་ཉིད་ཅན། །​འགྲོ་བའི་སྡུག་བསྔལ་བསལ་བའི་ཕྱིར། །​དེ་ཡི་བདེ་བའི་ཐབས་ཤེས་བྱ། །​སེམས་རྣམ་དག་པ་འདི་བྱས་པས། །​བདག་གིས་དགེ་བ་གང་:བསགས་པ།[[77]](#footnote-96) །​རྣམ་པར་དག་པའི་སེམས་ཐོབ་ནས། །​དེས་ནི་འགྲོ་བ་བདེ་ཐོབ་ཤོག །​སེམས་ཀྱི་སྒྲིབ་པ་རྣམ་པར་སྦྱོང་བ་ཞེས་བྱ་བའི་རབ་ཏུ་བྱེད་པ་སློབ་དཔོན་ཨཱརྱ་དེ་བས་མཛད་པ་རྫོགས་སོ:།། །​།ཨཱ་ཙཱརྱ་ཛྙཱ་ན་ཀ་ར་དང་ལོ་ཙཱ་བ་ཚུལ་ཁྲིམས་རྒྱལ་བས་བསྒྱུར། [[78]](#footnote-97)

1. ཙིཏྟཱ་བ་ར་ སྡེ་དགེ། སྣར་ཐང་། [↑](#footnote-ref-20)
2. རྗོད་ སྡེ་དགེ། སྣར་ཐང་། [↑](#footnote-ref-21)
3. གང་གི་ སྡེ་དགེ། སྣར་ཐང་། [↑](#footnote-ref-22)
4. ཟིན་པ་ཡིས། སྡེ་དགེ། [↑](#footnote-ref-23)
5. གསལ་ སྡེ་དགེ། སྣར་ཐང་། [↑](#footnote-ref-24)
6. གྱིས་ཞེས་ སྡེ་དགེ། སྣར་ཐང་། [↑](#footnote-ref-25)
7. ལྷམ།! སྡེ་དགེ། སྣར་ཐང་། [↑](#footnote-ref-26)
8. ལས་ཉེས་ སྡེ་དགེ། སྣར་ཐང་། [↑](#footnote-ref-27)
9. ལོངས་སྤྱོད་ སྡེ་དགེ། [↑](#footnote-ref-28)
10. འགའ་ཞིག་ སྡེ་དགེ། སྣར་ཐང་། [↑](#footnote-ref-29)
11. ཤེས་ནས། སྡེ་དགེ། སྣར་ཐང་། [↑](#footnote-ref-30)
12. བསམ་ སྡེ་དགེ། སྣར་ཐང་། [↑](#footnote-ref-31)
13. རྩེ་མོ་ཡི། སྡེ་དགེ། སྣར་ཐང་། [↑](#footnote-ref-32)
14. རྣམས་ཀྱིས་ སྡེ་དགེ། སྣར་ཐང་། [↑](#footnote-ref-33)
15. རྟོག་པ་ སྡེ་དགེ། སྣར་ཐང་། [↑](#footnote-ref-34)
16. བསྒྱུར་བར་ སྡེ་དགེ། སྣར་ཐང་། [↑](#footnote-ref-35)
17. སྤྱོས། སྡེ་དགེ། སྣར་ཐང་། [↑](#footnote-ref-36)
18. ཟུག་ སྡེ་དགེ། སྣར་ཐང་། [↑](#footnote-ref-37)
19. གོས་ཀྱི་ སྡེ་དགེ། སྣར་ཐང་། [↑](#footnote-ref-38)
20. བྱེད། སྡེ་དགེ། སྣར་ཐང་། [↑](#footnote-ref-39)
21. རྡུལ་གྱི་ སྡེ་དགེ། སྣར་ཐང་། [↑](#footnote-ref-40)
22. བྱས་ནས། སྡེ་དགེ། སྣར་ཐང་། [↑](#footnote-ref-41)
23. ཐར་པར་ སྡེ་དགེ། སྣར་ཐང་། [↑](#footnote-ref-42)
24. འཐུངས་ནས་ སྡེ་དགེ། སྣར་ཐང་། [↑](#footnote-ref-43)
25. དུ་མི་ སྡེ་དགེ། སྣར་ཐང་། [↑](#footnote-ref-44)
26. བཅུད་ཀྱི་ སྡེ་དགེ། སྣར་ཐང་། [↑](#footnote-ref-45)
27. བྱ་བའི་ སྡེ་དགེ། སྣར་ཐང་། [↑](#footnote-ref-46)
28. བརྒལ་དཀའ་ སྡེ་དགེ། སྣར་ཐང་། [↑](#footnote-ref-47)
29. ཅན་གྱི་ སྡེ་དགེ། སྣར་ཐང་། [↑](#footnote-ref-48)
30. བྱ་ན། སྡེ་དགེ། སྣར་ཐང་། [↑](#footnote-ref-49)
31. བསྙུང་བ་ སྡེ་དགེ། སྣར་ཐང་། [↑](#footnote-ref-50)
32. ཁྲུས་ཀྱི་ སྡེ་དགེ། སྣར་ཐང་། [↑](#footnote-ref-51)
33. བར། སྡེ་དགེ། སྣར་ཐང་། [↑](#footnote-ref-52)
34. རྡོ་རྗེ་ སྡེ་དགེ། སྣར་ཐང་། [↑](#footnote-ref-53)
35. འདུས་པ་ཡིས། སྡེ་དགེ། སྣར་ཐང་། [↑](#footnote-ref-54)
36. བརྟགས་པ་ སྡེ་དགེ། སྣར་ཐང་། [↑](#footnote-ref-55)
37. རྣམ་པར་ སྡེ་དགེ། སྣར་ཐང་། [↑](#footnote-ref-56)
38. བལྟོས་ སྡེ་དགེ། སྣར་ཐང་། [↑](#footnote-ref-57)
39. ཀུན་གྱི་ སྡེ་དགེ། སྣར་ཐང་། [↑](#footnote-ref-58)
40. བརྟགས། །​ སྡེ་དགེ། སྣར་ཐང་། [↑](#footnote-ref-59)
41. བལྟོས་ སྡེ་དགེ། སྣར་ཐང་། [↑](#footnote-ref-60)
42. བརྟགས། །​ སྡེ་དགེ། སྣར་ཐང་། [↑](#footnote-ref-61)
43. ལས་ཀྱིས་ སྡེ་དགེ། སྣར་ཐང་། [↑](#footnote-ref-62)
44. བཀྲུ་ སྡེ་དགེ། སྣར་ཐང་། [↑](#footnote-ref-63)
45. བལྟོས་ སྡེ་དགེ། སྣར་ཐང་། [↑](#footnote-ref-64)
46. ། །​རྟོག་པ་མེད་པར་སྤྱད་པར་བྱ། ་འཚོམ་ སྡེ་དགེ། སྣར་ཐང་། [↑](#footnote-ref-65)
47. བརྟག་ སྡེ་དགེ། སྣར་ཐང་། [↑](#footnote-ref-66)
48. རྟོག་པ་འདིས་ སྡེ་དགེ། སྣར་ཐང་། [↑](#footnote-ref-67)
49. འདོད་པས་ སྡེ་དགེ། སྣར་ཐང་། [↑](#footnote-ref-68)
50. ཡང་དང་། སྡེ་དགེ། སྣར་ཐང་། [↑](#footnote-ref-69)
51. དྲ་བས་ སྡེ་དགེ། སྣར་ཐང་། [↑](#footnote-ref-70)
52. བྲུད་པ་ སྡེ་དགེ། སྣར་ཐང་། [↑](#footnote-ref-71)
53. །​ སྡེ་དགེ། སྣར་ཐང་། [↑](#footnote-ref-72)
54. འཁྲིལ་ཤིང་ སྡེ་དགེ། སྣར་ཐང་། [↑](#footnote-ref-73)
55. རངས། སྡེ་དགེ། སྣར་ཐང་། [↑](#footnote-ref-74)
56. དགུ་པ་ སྡེ་དགེ། སྣར་ཐང་། [↑](#footnote-ref-75)
57. ལྟ་བུ་ སྡེ་དགེ། སྣར་ཐང་། [↑](#footnote-ref-76)
58. རྒྱས་ སྡེ་དགེ། སྣར་ཐང་། [↑](#footnote-ref-77)
59. བསྟན་པ་ སྡེ་དགེ། སྣར་ཐང་། [↑](#footnote-ref-78)
60. སྟོང་པ་ སྡེ་དགེ། སྣར་ཐང་། [↑](#footnote-ref-79)
61. བྲམ་ཟེ་ སྡེ་དགེ། སྣར་ཐང་། [↑](#footnote-ref-80)
62. རྗེ་རིགས་ སྡེ་དགེ། སྣར་ཐང་། [↑](#footnote-ref-81)
63. བལྟ། སྡེ་དགེ། སྣར་ཐང་། [↑](#footnote-ref-82)
64. ཉིན་པར་ ཅོ་ནེ། པེ་ཅིན། [↑](#footnote-ref-83)
65. བསམ་ སྡེ་དགེ། སྣར་ཐང་། [↑](#footnote-ref-84)
66. རབ་དགའ་བ། སྡེ་དགེ། སྣར་ཐང་། [↑](#footnote-ref-85)
67. བཞག་པས་ སྡེ་དགེ། སྣར་ཐང་། [↑](#footnote-ref-86)
68. དགོས། སྡེ་དགེ། སྣར་ཐང་། [↑](#footnote-ref-87)
69. ཐོགས་མེད་ སྡེ་དགེ། སྣར་ཐང་། [↑](#footnote-ref-88)
70. སྤོངས་ སྡེ་དགེ། སྣར་ཐང་། [↑](#footnote-ref-89)
71. འཚོམ་བྱེད་ སྡེ་དགེ། སྣར་ཐང་། [↑](#footnote-ref-90)
72. འཚོམ་ སྡེ་དགེ། སྣར་ཐང་། [↑](#footnote-ref-91)
73. འབྲོས་པར་ སྡེ་དགེ། སྣར་ཐང་། [↑](#footnote-ref-92)
74. གཟུགས་ཀྱི་ སྡེ་དགེ། སྣར་ཐང་། [↑](#footnote-ref-93)
75. སྦྱང་བྱང་། སྡེ་དགེ། སྣར་ཐང་། [↑](#footnote-ref-94)
76. སྐྱེད་པར་ སྡེ་དགེ། སྣར་ཐང་། [↑](#footnote-ref-95)
77. ལགས་པ། སྡེ་དགེ། སྣར་ཐང་། [↑](#footnote-ref-96)
78. །། །​།ཨཱ་ཙརྱ་ཛྙཱ་ནཱ་ཀ་ར་དང་ལོ་ཙཱ་བ་ཚུལ་ཁྲིམས་རྒྱལ་བས་བསྒྱུར་བ། སྡེ་དགེ། སྣར་ཐང་། [↑](#footnote-ref-97)