༄༅། །​༄༅༅། །​རྒྱ་གར་སྐད་དུ། །​པྲ་ཏི་པཏྟི་སཱ་ར་ཤ་ཏ་ཀཾ། བོད་སྐད་དུ། གོ་བར་བྱེད་པ་སྙིང་པོ་བརྒྱ་པ། དཔལ་རྡོ་རྗེ་ཧེ་རུ་ཀ་ལ་ཕྱག་འཚལ་ལོ། །​གང་ཞིག་ཤིན་ཏུ་ཕུལ་བྱུང་ཆོས་ཀུན་མཉམ་ཉིད་རང་བཞིན་ཡང་། །​རྡོ་རྗེ་རྣམ་པར་སྒེག་མོ་རྣམས་ཀྱིས་དགྱེས་པར་གྱུར་པ་རྒྱལ། །​སྤྲུལ་པའི་གཟུགས་ནི་རྣམ་པ་མང་མཛད་དཀྱིལ་འཁོར་འཁོར་ལོའི་དཔལ། །​ཧེ་རུ་ཀ་དཔལ་མཉམ་མེད་དེ་ཡི་ཞབས་ལ་:བརྟེན་པར་[[1]](#footnote-20)བགྱི། །​གང་གིས་དམིགས་པ་རྣམས་ཀྱིས་ཁེངས་པས་རློམ་པ་ལྟའི། །​མང་པོའི་རྟོག་འདི་འབྲས་བུ་ལས་ནི་སྤངས་གྱུར་ཀྱང་། །​ཤིན་ཏུ་མཛེས་པའི་དགའ་བར་ཡོངས་བསྒྱུར་ཆེད་དུ་ཇི་ལྟའི་དོན། །​གོ་བར་བྱེད་པའི་སྙིང་པོ་སྟོན་པ་དེ་ལ་ཕྱག་འཚལ་ལོ། །​ཀུན་དུ་རྟོག་མེད་མ་འདྲེས་པ།[[2]](#footnote-21) །​སྐྱེ་བ་མེད་ཅིང་ཐོགས་པ་མེད། །​དོར་དང་བསགས་པ་སྤངས་པ་ཡི། །​སེམས་ནི་ཀྱེ་ཡི་རྡོ་རྗེ་ཉིད། །​སྣ་ཚོགས་སྤྲུལ་པའི་གཟུགས་རྣམས་སུ། །​སྣ་ཚོགས་མོས་པ་རྣམ་རྟོག་པ། །​:རང་གིས་[[3]](#footnote-22)རང་བཞིན་རྟོགས་པ་ཡིས། །​རང་གི་ངོ་བོ་མོས་མེད་ཉིད། །​འདི་ནི་རང་བཞིན་དཀྱིལ་འཁོར་ཏེ། །​རྣམ་པ་མ་ལུས་འོད་གསལ་བ། །​དག་པ་ཡེ་ཤེས་ལྔ་རང་བཞིན། །​བླ་མེད་དབའ་རླབས་མེད་པའོ། །​སྤྲོས་པ་མེད་པའི་རང་བཞིན་གྱིས། །​འདི་ལྟར་ལྷ་ཡི་གཟུགས་སུ་སྟེ། །​མ་ལུས་དགའ་བ་ཡང་དག་རྫོགས། །​ཉོན་མོངས་མ་ལུས་འཇིག་བྱེད་པ། །​གཟུགས་ལ་སོགས་འདི་དེ་བཞིན་ཉིད། །​ཇི་ལྟའི་རྣམ་པར་རྣམ་གནས་པ། །​གཟུང་བྱ་མིན་པར་རབ་རྟོགས་བྱ། །​རྟོགས་པ་དེ་འདི་མཚན་ཉིད་བྲལ། །​ཆོས་རྣམས་ཀུན་གྱི་སྙིང་པོ་ནི། །​སྟོང་ཉིད་གཅིག་པུ་དེ་མིན་པས། །​དཀྱིལ་འཁོར་དེ་ཉིད་ཡང་དག་རིག །​རྣམ་པ་ཀུན་དུ་མཚན་ཉིད་བྲལ། །​རྩ་རྣམས་ཐམས་ཅད་མཁའ་འགྲོ་མ། །​ཕུང་པོ་ལྔ་ཡང་དཀྱིལ་འཁོར་དང་། །​དངོས་པོ་ཐམས་ཅད་མཉམ་སྦྱོར་བ། །​བསམ་མེད་རྡོ་རྗེ་ཅན་གྱི་ཐུགས། །​ཐམས་ཅད་དུ་ཡང་སྐུ་རྣམས་དང་། །​དེ་བཞིན་རིགས་རྣམས་ཀུན་ཀྱང་དེ། །​ཕྱག་རྒྱ་:མཚན་མ་ལ་[[4]](#footnote-23)སོགས་[[5]](#footnote-24)རྣམས། །​དེ་ནི་དེ་ལྟ་[[6]](#footnote-25)དེ་ལྟར་རོལ། །​ཐམས་ཅད་དུ་ནི་སྙོམས་འཇུག་དེ། །​བདེ་བ་ཆེན་པོའི་དགའ་སྟོན་རོ། །​རྡོ་རྗེ་ཅན་གཟུགས་ཕུན་ཚོགས་པ། །​མཐའ་ཡས་འདི་ཙམ་ཉིད་ཀྱི་ཅི། །​ཕུང་པོ་རྣམས་དེ་ཁམས་རྣམས་དེ། །​སྐྱེ་མཆེད་རྣམས་ཀྱང་དེ་རྣམས་ཉིད། །​ཐམས་ཅད་རོ་གཅིག་སྙོམས་འཇུག་པ། །​རྡོ་རྗེ་ཅན་གྱི་རྣམ་འཕྲུལ་ལོ། །​རྡོ་རྗེ་ཅན་འདི་དེ་རྣམས་དང་། །​དེ་དག་རྣམས་ཀྱང་རྡོར་ཅན་ལས། །​ཐ་དད་མ་ཡིན་ཟུང་འཇུག་འདི། །​གསལ་ཞིང་རྙོག་མེད་རྟེན་མེད་པའོ། །​གང་དུ་སེམས་ལ་རྣམ་པ་མཐའ་དག་སྣང་ཞིང་གསལ་བར་འཕྲོ་བ་མཉམ་པ་ཉིད་གྱུར་དང་། །​སེམས་དང་སེམས་ལས་བྱུང་བའི་དབྱེ་བ་རྣམ་པར་ཉམས་ཤིང་ཐམས་ཅད་ཏིང་ངེ་འཛིན་གྱུར་པ། །​དེར་ནི་མཆོག་གི་བདེ་བ་ཆེན་པོའི་རོ་ཡིས་དབང་བསྐུར་བ་ལས་བདག་ཉིད་རབ་དང་ཞིང་། །​དཀྱིལ་འཁོར་དང་ནི་དཀྱིལ་འཁོར་པ་ཡི་མཛེས་པ་ཆེན་པོ་ཅི་ཡང་འཕྲོ་བ་ཉིད་དུ་མཐོང་། །​རྣམ་དག་རྟོག་པའི་རྡུལ་གྱིས་མཉེས་པ་ལས། །​ཀུན་ནས་དང་ཞིང་ཤིན་ཏུ་འོད་གསལ་བ། །​མཐའ་ཡས་པ་ཡི་གཟུགས་དང་གཟུགས་བརྙན་ཚོགས། །​སེམས་ཀྱི་མེ་ལོང་དེ་ལ་ཅི་ཡང་མཛེས། །​ཇི་ལྟར་སིནྡྷུ་ར་ཡི་:རྡུལ་གྱིས་[[7]](#footnote-26)གོས་པ་ཡི།[[8]](#footnote-27) །​མེ་ལོང་ལ་ནི་གཟུགས་བརྙན་ཚོགས་སྣང་མི་འགྱུར་བ། །​དེ་བཞིན་རྟོག་པའི་ཁྱད་པར་གྱིས་ནི་སུན་ཕྱུང་བའི། །​ཡིད་འདི་ལ་ནི་རབ་ཏུ་གསལ་བ་རིང་བ་ཉིད། །​རང་གཞན་ཉིད་དུ་མངོན་པར་ཞེན་པས་རྒྱུག་པར་ནི། །​ཀུན་དུ་བྱས་ནས་ཡིད་ནི་ཕྱི་རོལ་ཡང་དག་འཕེལ། །​ནང་དང་ཕྱི་རོལ་དུ་ཡང་མཉམ་པར་མ་བཞག་པ། །​རང་གིས་བྱས་པས་:དུབ་པའི་[[9]](#footnote-28)འགྲོ་བ་ཀྱེ་མའོ་མཚར། །​གཉིས་ཀྱི་རྣམ་པ་བྲལ་བས་མཛེས་པའི་རྣལ་འབྱོར་པ། །​ཇི་ལྟར་འདོད་པའི་སྤྱོད་པ་དགའ་བའི་རོ་ཡི་ཆར། །​རྣམས་ཀྱི་སྒེག་པ་ཆེན་པོས་མཐའ་དག་བརྟེན་[[10]](#footnote-29)གྱུར་ཀྱང་། །​དེ་ལྟ་ཉིད་ཀྱིས་དགའ་ཞིང་འཆིང་བར་མི་འགྱུར་མཚར། །​གཉིས་ཀྱི་རྣམ་པ་དོར་ཞིང་རབ་ཏུ་གསལ། །​མཁས་པས་ཡང་དག་རེག་བྱ་སྐལ་བཟང་ལ། །​སྟུག་པོའི་དགའ་བས་ཁྱབ་པ་སྟོབས་ཆེན་རོ་ཡིས་ཡོངས་གང་ནམ་མཁའི་མཐིལ་དུ་ནི། །​རྣམ་པ་སྣ་ཚོགས་འཕྲོ་བ་ཉེ་བར་བསགས་པ་མཐའ་དག་ནང་དུ་སོན་གྱུར་པའི། །​ཡིད་ལ་འཇིག་རྟེན་གསུམ་པོ་སྣང་བ་འདི་དེ་ཐིམ་པ་ལྟ་བུར་གནས་པའོ། །​རང་གི་བདག་པོ་ཉིད་ཀྱིས་གང་གྱུར་པ། །​དེ་འདི་རང་བྱིན་:རླབས་པའི་[[11]](#footnote-30)རིམ་པ་སྟེ། །​གཉིས་ཉིད་དག་ལས་ངེས་པ་རྣམ་གྲོལ་བ། །​རང་གི་སྒྲ་ཡིས་མངོན་པར་བརྗོད་པ་ཡིན། །​སྔགས་དང་ཡང་དག་དབབ་པ་དང་། །​སྒེག་དང་བཞད་པ་སོགས་རིམ་མེད། །​སྔགས་མིན་ཡིད་ལ་བྱེད་པ་དང་། །​འདུ་བྱེད་སྐྱེ་བ་འབྱུང་བ་མེད། །​གང་དུ་དངོས་རྣམས་རང་བཞིན་ནི། །​རང་བཞིན་:ཉིད་ཀྱི་[[12]](#footnote-31)ཁོང་དུ་ཆུད། །​ལོག་པའི་རང་བཞིན་ཟད་པ་ཡིས། །​དགའ་བ་རང་བྱུང་འདི་འཆར་བྱེད། །​བདེ་སྡུག་ཅེས་བྱ་གཉིས་དབྱེ་བའི། །​དབྱེ་བ་སྦྱིན་བྱེད་རྣམ་རྟོག་སྟེ། །​རྣམ་པར་མི་རྟོག་མི་དམིགས་པའི། །​དམིགས་མེད་བདེ་བ་ཆེན་པོའོ། །​སྣང་བ་མེད་ཅིང་གསལ་བ་མེད། །​འཇུག་པ་མེད་ཅིང་བསམ་པ་མེད། །​འགྲོ་བའི་རྣམ་པའི་ཚོགས་རྣམས་ནི། །​ཡང་དག་བསགས་པ་ཤེལ་ལྟ་བུ། །​འགྲོ་བ་རྨི་ལམ་སྒྱུ་མ་དང་། །​སྨིག་རྒྱུ་སོགས་མཚུངས་ངེས་པར་བལྟ།[[13]](#footnote-32) །​གཟུང་པ་ཐམས་ཅད་ཡོངས་དོར་ལས། །​དཔྱད་དུ་མེད་པ་ལྷུན་གྱིས་གྲུབ། །​དངོས་དང་དངོས་པོ་མེད་ཉིད་ཀྱིས། །​སྟོང་པར་མཐོང་བ་ཀུན་རྫོབ་རྒྱུའོ། །​ཀུན་རྫོབ་འདི་ནི་དོན་དམ་སྟེ། །​སྲིད་པ་ཤེས་པས་མྱ་ངན་འདས། །​མཐའ་གསུམ་ལས་ནི་རྣམ་གྲོལ་བའི། །​:རྟོག་པའི་[[14]](#footnote-33)ངོ་བོ་གཞི་[[15]](#footnote-34)མེད་པ། །​དོར་དང་བསགས་པ་སྤངས་པ་དང་། །​ཞི་བ་བླ་ན་མེད་པའོ། །​དངོས་པོ་ཀུན་ལ་དབང་ཕྱུག་ནི། །​དངོས་པོ་ཀུན་ལ་དབང་ཕྱུག་མིན། །​དངོས་ཀུན་རང་བཞིན་ཉིད་ལས་ནི། །​དངོས་པོ་ཀུན་ལ་རྟག་ཏུ་གནས། །​གནས་ལ་སོགས་པ་གསུམ་དབྱེ་བས། །​རྣམ་པ་གཅིག་ཉིད་གྱུར་པ་དང་། །​ཆགས་པ་མེད་ལས་རྣམ་འགྱུར་དང་། །​བྲལ་བས་བློ་ནི་ལེགས་པར་གནས། །​ཇི་ལྟར་མར་མེ་ཀུན་དུ་སྣང་། །​རྣམ་པ་ཐམས་ཅད་ལ་འདྲ་བ། །​འདིར་ནི་གཅིག་དང་སྣ་ཚོགས་པའི། །​དོན་གྱི་བློ་ནི་ཡོད་མ་ཡིན། །​དེ་བཞིན་སེམས་ཉིད་ཀྱིས་ནི་སེམས། །​དེ་ཡི་གཟུགས་བརྙན་བདག་ཉིད་ཀྱི། །​གཅིག་དང་སྣ་ཚོགས་:རྟོག་པའི་[[16]](#footnote-35)བློ། །​རྣམ་པ་སྣང་བའང་དེ་དང་འདྲ། །​རྣམ་པ་དེ་ཡང་རྣམ་པ་མེད། །​རྣམ་པ་ཉིད་ཀྱིས་མ་གཟུང་བས། །​རང་གི་རྣམ་རྟོག་དོར་ལས་གཞན། །​ཡོད་མིན་རྣམ་པ་མེད་པའང་མཚོན། །​རྣམ་པ་བཅས་དང་རྣམ་མེད་ཅེས། །​འདི་ནི་རྣམ་རྟོག་འཕེལ་བ་སྟེ། །​སྣམ་བུ་མེད་ན་འོ་ན་ནི། །​དཀར་སོགས་ཡོན་ཏན་གང་དུ་གནས། །​རྣམ་བཅས་མ་ཡིན་རྣམ་མེད་ཡིན། །​བློ་ལྡན་སྣ་ཚོགས་ཉིད་སྤངས་པ། །​ཇི་ལྟ་དེ་བཞིན་ཉིད་དུ་གྱུར། །​དེ་ཡང་ཅི་ཞིག་:རྟོགས་པར་[[17]](#footnote-36)བྱེད། །​ཀྱེ་མ་ཇི་ལྟར་རྣམ་རྟོག་པ། །​དེ་ལྟར་འདི་དག་འཆིང་བར་འགྱུར། །​རང་གི་སེམས་ཀྱི་ཀུན་དུ་རྟོག །​སྤངས་པ་ཙམ་ནི་ཐར་ཞེས་བྱ། །​ཀཀྐོ་ལར་ནི་ག་བུར་ཞུ་བ་དྲི་མེད་བཟང་པོའི་རོ་དང་འདྲ་མིན་ཞིང་། །​བོ་ལ་ཡི་ནི་རྩེ་དགའི་ལོངས་སྤྱོད་རབ་ཏུ་གསལ་བའི་སྐལ་བ་བཟངས་ཏེ་འདྲ་ཡང་མིན། །​ཅི་ཡང་གསལ་[[18]](#footnote-37)བྱ་མིན་པ་འདི་ནི་མཐའ་དག་ཀུན་དུ་རྟོག་པའི་ཚོགས་ཟད་པ། །​དམིགས་པ་མེད་པའི་དགའ་བ་ཆེན་པོ་ཡིས་ནི་ནམ་མཁའ་རབ་ཏུ་གང་བར་འགྱུར། །​རྣམ་པར་མི་རྟོག་བདེ་བ་ཆེ། །​འདོད་པའི་:མཚན་ཉིད་བདག་[[19]](#footnote-38)ཉིད་ཀྱི། །​དགའ་འདི་བདེ་བའི་ཁྱིམ་གྱིས་ནི། །​སྒོ་ཡི་ཐེམ་སྐས་ལྟ་བུ་ཡིན། །​ཨེ་མའོ་བདེ་བ་ཨེ་མའོ་བདེ་ཆེན་ཉིད། །​ཨེ་མ་ཇི་ལྟ་ཇི་ལྟར་ལོངས་སྤྱོད་བགྱིའོ། །​ཞེས་བྱར་འདོད་པ་རྩོལ་བའི་སེམས་ཀྱི་ནི། །​དགའ་དེ་དོན་[[20]](#footnote-39)དུ་འགྲོ་བ་ལྟ་བུ་ཡིན། །​དངོས་པོ་རྣམས་ལ་ངོ་བོ་ཉིད་བརྟགས་པ། །​སྟོང་པ་ཉིད་ཀྱིས་རྣམ་པར་འཇོམས་པར་བྱེད། །​རང་བཞིན་མེད་པ་ཉིད་དུ་སྦྱོར་བ་ལས། །​མཆོག་ཏུ་དགའ་བ་ཡི་ནི་རང་བཞིན་ཅན། །​ཨེ་མའོ་ཡེ་ཤེས་ཨེ་ཡེ་ཤེས། །​ཡེ་ཤེས་གསལ་བ་འདི་ངོ་མཚར། །​ཞེས་བྱར་ལོངས་སྤྱོད་རྩོལ་བའི་སེམས། །​མཆོག་ཏུ་དགའ་བ་ཙམ་ཉིད་དོ། །​གང་དུ་དངོས་དང་དངོས་པོ་མེད་པ་འབའ་ཞིག་ཉིད་དང་རྣམ་བྲལ་རང་ཉིད་མཛེས་པ་སྟེ། །​སྟུག་པོར་:གྱུར་པའི་དགའ་བའི་[[21]](#footnote-40)རང་བཞིན་རབ་ཏུ་རྟོག་པ་ཆེན་པོ་ནམ་མཁའི་གནས་ཁྱབ་ཅིང་། །​རྒྱ་ཆེའི་རྣམ་པ་སྣ་ཚོགས་ཅན་དང་དྲི་མེད་ཉིད་ཀྱིས་མེ་ལོང་དཀྱིལ་འཁོར་འཕྲོ་འདྲ་བ། །​བདེ་བ་ཀུན་གྱི་གནས་གྱུར་ལྷན་ཅིག་སྐྱེས་པའི་དགའ་བ་དེ་ནི་བཞི་པ་ཡིན་པར་བརྗོད། །​ཨེ་མའོ་བདེ་ཆེན་:རོལ་པ་ཡིས།[[22]](#footnote-41) །​སྲིད་པ་གསུམ་པོ་གང་བ་ན། །​གང་གིས་རང་གཞན་དབྱེ་བ་འདི། །​སྐད་ཅིག་གིས་ནི་དབྱེར་མེད་འགྲོ། །​རང་གཞན་ཚུལ་དུ་མངོན་གསལ་བར། །​སྲིད་པའི་བུར་དུ་བསྒྲགས་པ་ནི། །​ཀྱེ་ཧོ་བདེ་ཆེན་ཆར་བབ་པས། །​རྒྱས་པའི་འགྲོ་བ་དབྱེར་མེད་ཉིད། །​དངོས་རྣམས་ཡོད་དང་མེད་ཉིད་ན། །​སླར་ཡང་དབྱེ་བས་ཀུན་དུ་གནས། །​རྣམ་པ་ཀུན་གྱི་མཆོག་ལྡན་པའི། །​སྟོང་ཉིད་ཕྱིར་ན་བདེ་བ་ཆེ། །​གཟུང་དང་འཛིན་པའི་དབྱེ་བ་འདི། །​ལུས་ཅན་ཐམས་ཅད་རྣམས་ཀྱི་སྟེ། །​དབྱེར་མེད་འདི་དག་ཡེ་ཤེས་ཀྱི། །​སྣང་བ་རྣལ་འབྱོར་ཅན་རྣམས་ཀྱིའོ། །​ཤེས་རབ་མ་ལ་རླུང་གིས་བསྐུལ་བས་གཏུམ་མོ་འབར་བ་རབ་ཏུ་གསལ་ཞིང་རྒྱ་ཆེ་བ། །​སྒྲིབ་པ་ཉིད་ཀྱི་དྲི་མ་དང་བྲལ་དངོས་པོ་ཚོགས་པ་རྣམ་པར་གཅོད་པས་འཕེལ་བ་བྱེད། །​རྣམ་པར་རྟོག་པ་ཐམས་ཅད་བསྲེགས་པ་ན་ནི་བདུད་རྩི་དེ་ནི་དམིགས་པ་མེད། །​ཡང་དག་རིག་བྱེད་ནམ་མཁའ་ཁྱབ་པ་དང་ཡང་དངོས་པོ་མཐའ་དག་མཉམ་ཉིད་ཡང་དག་རྫོགས། །​:རང་བཞིན་གྱི་[[23]](#footnote-42)ནི་རྩ་རྣམས་ནི། །​དེ་ཁོ་ན་ལས་ལྷ་རྣམས་མིན། །​འདི་རྣམས་ཀྱི་ནི་ཤིན་ཏུ་དག །​རང་བཞིན་མེད་འདི་རང་ངོ་བོ། །​ཤེས་རབ་ཐབས་དག་གཅིག་ཉིད་གང་། །​རྣམ་པ་ཐམས་ཅད་སྡོམ་པ་གཅིག །​ཨ་ཝ་དྷཱུ་[[24]](#footnote-43)ཏཱི་རྣམ་གསལ་བདག །​དེ་ནི་དབུ་མའི་རྟོག་པར་འདོད། །​ཐོག་མ་དབུས་མཐའ་:ཡང་དག་[[25]](#footnote-44)ཕུང་པོ་སྐྱེ་མཆེད་ཁམས་རྣམས་ནི། །​དག་པའི་ཤེལ་ལྟར་རབ་གསལ་བ། །​དེ་ནི་ཨ་ཝ་དྷཱུ་[[26]](#footnote-45)ཏཱི་ཉིད། །​རྣམ་པ་ཐམས་ཅད་མངོན་སུམ་དུ། །​རྣམ་པ་མཉམ་པ་མཚན་ཉིད་བྲལ། །​མཚོན་བྱ་མཚོན་བྱེད་ཀུན་སྤངས་པ། །​གཅིག་པུ་ཨ་ཝ་དྷཱུ་[[27]](#footnote-46)ཏཱི་ཉིད། །​:རབ་ཏུ་[[28]](#footnote-47)དགའ་བ་ཡང་དག་རྟོགས་ཤིང་དག་པའི་དཔའ་བོ་ནམ་མཁའ་ཆེ། །​རྣམ་ཀུན་ཉེ་བར་བསགས་པ་མཐའ་དག་རྫོགས་པར་རྟོགས་བྱ་ལོངས་སྤྱོད་རྫོགས། །​དངོས་པོའི་ཚོགས་རྣམས་རོ་མཉམ་ཉིད་ཀྱིས་རྨི་ལམ་སྤྲུལ་པ་ལྟ་བུ་སྟེ། །​སྒྲིབ་པ་ཞི་བའི་ཡེ་ཤེས་ཡུལ་དེ་རྣམ་དག་ཨ་ཝ་དྷཱུ་[[29]](#footnote-48)ཏཱིའོ། །​ཆོས་དང་ལོངས་སྤྱོད་རྫོགས་སྤྲུལ་པ། །​བདེ་བ་ཆེན་པོ་ཞེས་བྱའི་རིམ། །​བདེ་བ་ཆེན་པོའི་རང་བཞིན་གྱིས། །​འཁོར་ལོ་བཞི་པོ་མཉམ་པ་ཉིད། །​གྲངས་ཀྱང་:རྟོགས་པའི་[[30]](#footnote-49)རང་བཞིན་ཏེ། །​བགྲང་[[31]](#footnote-50)བྱར་བྱས་པ་མིན་པ་ལས། །​གཉིས་ཉིད་དང་ནི་བྲལ་བའི་བདག །​མཉམ་ཉིད་ནམ་མཁའ་འདྲ་བའོ། །​མཁའ་དང་ཉེ་བར་ལེན་པ་ཡི། །​དབྱེ་བས་རྣམ་པར་འགྱུར་བའང་མེད། །​སྣ་ཚོགས་རྩྭ་དང་ཤིང་བསྲེགས་ན། །​ནགས་སུ་དབྱེ་བའི་མཚན་ཉིད་ཅི། །​རང་བཞིན་དེ་ཉིད་ལས་དབྱེར་མེད། །​ཀུན་རྫོབ་ཏུ་ནི་དབྱེ་བ་ལྟ། །​གང་དུ་ཀུན་རྫོབ་ཉིད་མེད་པ། །​དེར་ནི་དོན་དམ་ཉིད་ཀྱི་ཅི། །​དངོས་རྣམས་རང་བཞིན་ཉིད་ཀྱིས་ནི། །​རང་བཞིན་མེད་པ་བློ་གཅིག་པུ། །​མོ་གཤམ་བུ་ལ་སོགས་རྣམས་ཀྱི། །​རང་བཞིན་རྣམ་པར་དཔྱོད་པ་མེད། །​གཞན་ཡང་གང་འདིར་བཤད་པར་བྱ་སྟེ་ཕྲ་མོའི་རང་བཞིན་ནི། །​ངེས་པར་དེ་ཁོ་ན་ཉིད་མ་ཡིན་འདིར་ནི་བཤད་པ་ཙམ། །​མཆོག་གི་བདེ་བ་རོ་གཅིག་དང་བ་ཡི་ནི་རྒྱུན་སྣང་བ། །​གསལ་བར་ཉམས་སུ་མྱོང་བའི་སྙིང་པོ་དེ་ཉིད་དམིགས་པས་སྟོང་། །​རང་བཞིན་མེད་པའི་རང་བཞིན་གྱིས། །​དངོས་རྣམས་རྟོག་པའི་རང་བཞིན་ཅན། །​རང་བཞིན་མེད་ཉིད་གང་འདི་ནི། །​ཆོས་རྣམས་ཀུན་གྱི་རང་བཞིན་ནོ། །​རང་གི་འདོད་པས་བཅུག་པ་ལས། །​བག་ཆགས་སྟོབས་ཀྱིས་གཡོས་གྱུར་པས། །​རྣམ་པར་རྟོག་པ་སྐྱེས་གྱུར་པ། །​ཕྱི་རོལ་དོན་འབྲས་ཉིད་ལྟ་བུའོ། །​ཀྱེ་ཧོ་རྣམ་བཀྲའི་ཡུལ་[[32]](#footnote-51)ཉིད་ལ། །​རྣམ་རྟོག་རྗེས་སུ་སོང་གྱུར་པ། །​ཀ་དམ་པ་ཡི་རོ་སྒྲ་ལྟར། །​རྣམ་པ་དུ་མ་དུས་གཅིག་ལའོ། །​གཅིག་གི་དངོས་པོ་ཉིད་ལ་ཡང་། །​རྣམ་པ་སྣ་ཚོགས་དོན་དུ་རྟོག །​དེ་དང་དེ་ཡི་བདག་ཉིད་མེད། །​འདོད་པས་ཉེ་བར་བརྟགས་ཙམ་ཉིད། །​དངོས་པོ་མེད་ཀྱང་འཁྲུལ་པ་ཡི། །​སེམས་ཀྱི་འདོད་པའང་སྐྱེས་གྱུར་པ། །​སྔ་མ་སྔ་མ་ཡིད་བྱེད་པའི། །​འདུ་བྱེད་ཀྱི་ནི་འབྲས་བུའི་བདག །​:རང་གིས་[[33]](#footnote-52)རང་བཞིན་མ་རྟོགས་པས། །​སེམས་ནི་ཕྱི་རོལ་རྒྱུག་གྱུར་པ། །​ཕྱིས་པས་རེག་བྱ་ངན་པ་ལ། །​རེག་པས་རང་ཉིད་སྡུག་བསྔལ་བཞིན། །​སེམས་དེ་རྟོག་པའི་རྣམ་པ་སྟེ། །​ཕྱི་རོལ་དོན་དུའང་བརྟགས་པ་ཉིད། །​རྟོག་པ་འདི་དག་སྤངས་པ་ན། །​གཅིག་པུ་ནམ་མཁའི་བདག་ཉིད་དོ། །​མི་ཤེས་པས་ནི་དངོས་རྣམས་ཀྱི། །​རང་བཞིན་རང་བཞིན་བཅས་པ་ཉིད། །​དངོས་པོ་རྣམས་ནི་ཡོངས་ཤེས་པས། །​རང་བཞིན་རང་བཞིན་མེད་པའོ། །​རང་བཞིན་མེད་པའི་ཆོས་རྣམས་ལ། །​རང་དབང་གིས་ནི་ཐམས་ཅད་བྱེད། །​དེ་ཡི་བྱ་བ་ཞིག་པ་དང་། །​བྱེད་པ་པོ་ཡང་དེ་བཞིན་ནོ། །​བྱ་བ་དང་ནི་བྱེད་པ་ཡི། །​འབྲེལ་པ་རྟོག་པའི་དབང་གིས་ཏེ། །​རང་བཞིན་ཁོང་དུ་ཆུད་པ་ལས། །​བྱ་མེད་བྱེད་པ་པོ་ཡང་མེད། །​བྱ་བ་ཅུང་ཟད་ཡོད་མིན་ཞིང་། །​བྱེད་པ་པོ་ཡང་དེ་བཞིན་ནོ། །​བརྡ་ཙམ་ཐོབ་པ་འདི་དག་ནི། །​བྱེད་དོ་ཞེས་བྱ་བྱེད་པོ་མེད། །​ཆོས་རྣམས་རང་བཞིན་མེད་ཉིད་ན། །​བླང་དང་དོར་བྱ་ཉིད་ག་ལ། །​རྨི་ལམ་ནང་གི་ཆོས་ཀུན་ལ། །​བླང་དོར་བྱ་བ་ཇི་བཞིན་ནོ། །​ཕ་རོལ་ཕྱིན་པ་ཐམས་ཅད་རྣམས། །​:དེ་ལ་[[34]](#footnote-53)ཀུན་ནས་བསྟེན་བྱ་སྟེ། །​ཕ་རོལ་ཕྱིན་ཀུན་ཡེ་ཤེས་ནི། །​ཤེས་རབ་ཕ་རོལ་ཕྱིན་མིན་ནམ། །​དེ་ཉིད་ལྷུན་གྱིས་གྲུབ་པའི་སེམས། །​ལྷག་མ་མེད་ཅིང་གོས་པ་མེད། །​དབང་པོ་མེད་ཅིང་གཞི་མེད་ལ། །​སྤྱོད་པ་མེད་ཅིང་འཁྲུགས་པ་མེད། །​ཕ་རོལ་ཕྱིན་པ་ལྔ་འདི་རྣམས། །​དགའ་བ་རོ་གཅིག་བདག་ཉིད་ཅན། །​དགའ་བ་ཡོངས་སུ་ཤེས་པ་ནི། །​ཤེས་རབ་ཕ་རོལ་ཕྱིན་པ་མཆོག །​འདི་རྣམས་འབྲས་བུ་དགའ་བ་སྟེ། །​འདི་རྟོགས་རང་བཞིན་མེད་པ་ཉིད། །​གཉིས་པོ་ཤིན་ཏུ་དབྱེར་མེད་པའི། །​དགའ་བ་ཉིད་ནི་བདེ་བ་ཆེ། །​ཤེས་རབ་སྙིང་རྗེ་གཅིག་པ་ཉིད། །​སྒྲོན་མ་དང་ནི་སྣང་བ་བཞིན། །​ཤེས་རབ་སྙིང་རྗེའི་དབྱེ་བ་ཡང་། །​སྒྲོན་མ་སྣང་བ་ཇི་བཞིན་ནོ། །​གཉིས་པོ་འདི་ནི་དབྱེར་མེད་བདག །​སེམས་གཅིག་པུ་ནི་[[35]](#footnote-54)ངོ་བོ་ཉིད། །​ཤེས་རབ་ཐབས་ཀྱི་བདག་ཉིད་དེས། །​སེམས་ནི་ཀྱེ་ཡི་རྡོ་རྗེའི་གཟུགས། །​དགའ་བ་ཡང་ནི་རང་བཞིན་མེད། །​དེ་རྟོགས་པ་ཡང་དེ་དང་འདྲ། །​འདི་ལྟར་ཀྱེའི་རྡོར་རང་བཞིན་གྱིས། །​མ་ལུས་རྣམ་པར་དབྱེར་མེད་པའོ། །​རྣམ་རྟོག་རྣལ་འབྱོར་མ་རྣམས་ཏེ། །​སྲིད་པ་གསུམ་པོ་དཀྱིལ་འཁོར་རོ། །​བདེ་བ་ཆེན་པོའི་དགའ་སྟོན་གྱིས། །​དེར་ནི་ཀྱེ་ཡི་རྡོ་རྗེ་རོལ། །​བཟའ་དང་ཉལ་དང་རྩེ་བ་དང་། །​དགོད་བཞིན་དུ་ཡང་དེ་དང་དེ། །​རྣལ་འབྱོར་སྦྱོར་ལས་རྣལ་འབྱོར་པ། །​ཀྱེ་ཡི་རྡོ་རྗེའི་[[36]](#footnote-55)མཆོད་པ་པོའོ། །​ཐམས་ཅད་དུས་སུ་དངོས་ཀུན་ལ། །​རྣལ་འབྱོར་པ་ཡིས་དོགས་མེད་སྤྱད། །​འཁོར་བའི་འདམ་གྱི་ནང་དུ་ཡང་། །​གོས་པ་མེད་པ་མྱ་ངན་འདའ། །​ཇི་ལྟར་སྒྱུ་མ་ཤེས་པས་སྒྱུ་མ་བརྒྱ་ཕྲག་སྟོན་པ་ན། །​སྐྱོ་དང་རབ་ཏུ་དགའ་བ་མཉམ་པ་ཉིད་ཀྱིས་ཅི་དགར་སྤྱོད། །​དེ་བཞིན་:རྣལ་འབྱོར་[[37]](#footnote-56)ཁོ་ན་[[38]](#footnote-57)རྗེས་རྟོགས་རང་བཞིན་ཅན། །​འཇིགས་པ་བརྒྱད་[[39]](#footnote-58)དང་བདེ་བ་འཆར་ལའང་འཇིགས་དང་ཆགས་པ་མེད། །​འདིར་ནི་སོ་སོར་བསྒོམ་བྱ་མེད། །​སྒོམ་པ་པོ་ནི་སུ་ཡང་མེད། །​གཉིས་པོ་མེད་ཕྱིར་:སྒོམ་པའང་[[40]](#footnote-59)མེད། །​མཉམ་ཉིད་འབའ་ཞིག་རྟོགས་པའོ། །​གཉིས་ཀྱི་རྣམ་པ་ཡོངས་དོར་བས། །​དབྱེ་བ་དབྱེར་མེད་རྣམ་པར་བྲལ། །​ཡོད་ཉིད་ཙམ་དུ་ཡོངས་ཤེས་པས། །​བསྒོམ་པ་ཡང་ནི་སྐྱོན་མེད་པའོ། །​སྔགས་བཟླས་ལ་སོགས་འདི་རྣམས་ཀྱང་། །​མཉམ་པ་ཉིད་ཀྱི་རང་བཞིན་ཅན། །​འགྲོ་ཀུན་ལྷན་ཅིག་སྐྱེས་ངོ་བོ། །​འདི་ལས་དེ་ཡང་བགག་པ་མེད། །​ལུས་དང་ངག་དང་:ཡིད་ཅེས་[[41]](#footnote-60)པ། །​གསུམ་གྱི་བདག་ཉིད་ཡི་གེ་ཧཱུཾ། །​དོགས་མེད་ཧེ་རུ་ཀ་ལྟ་བུར། །​ཀུན་རྟོག་ཀུན་དུ་རྨོངས་པ་སེལ། །​རྟོག་པའི་སྒྲིབ་པ་ཀུན་སྤངས་ནས། །​མ་བརྟགས་པར་ནི་གང་མཐོང་བའི། །​གསང་བ་དེ་ཉིད་སྔགས་དེ་རྣམས། །​དངོས་གྲུབ་ཐམས་ཅད་སྦྱིན་བྱེད་པའོ། །​ཆོས་རྣམས་རྨི་ལམ་ལྟ་བུ་:ལའང་། ་[[42]](#footnote-61)དེ་བཞིན་ཞི་ལ་སོགས་པ་ཡི། །​སྦྱོར་ལ་སྔགས་ཀྱིས་བདེ་བར་བྱེད། །​དངོས་པོའི་ནུས་པའི་རང་བཞིན་འདི། །​ཀུན་རྫོབ་ཏུ་ཡང་མཐོང་བ་ཡིན། །​ཀུན་རྫོབ་རྣམ་པར་སྤངས་ན་ནི། །​དོན་དམ་ཞེས་བྱ་བ་ཉིད་ཅི། །​ཤིང་ལ་སོགས་ལས་བྱུང་ཉིད་ཀྱིས། །​སངས་རྒྱས་གཟུགས་བརྙན་དོར་མི་བྱ། །​དེ་ཡི་རང་བཞིན་རྟོགས་པ་དེས། །​ཕྱག་བྱས་པ་ལ་སྐྱོན་ཡོད་མིན། །​ས་སོགས་ལས་བྱུང་སྐུ་གཟུགས་ལ་སོགས་ལ། །​ལྷན་ཅིག་སྐྱེས་པའི་བདག་པོས་ཕྱག་མི་བྱ། །​ལྷན་ཅིག་སྐྱེས་པ་རྟོགས་པར་གྱུར་པ་ཉིད། །​བླ་ན་མེད་པའི་ཕྱག་ནི་དེ་ཡིན་ནོ། །​དེ་བཞིན་དུ་ཡང་གཏོར་མའི་རིམ་པ་འདི། །​རྨི་ལམ་དང་ནི་སྤྲུལ་པ་ལྟ་བུ་སྟེ། །​ཆོས་ཀྱི་དབྱིངས་ཀྱི་རང་བཞིན་ཉིད་དུ་ནི། །​དེ་ཡི་འཁོར་གསུམ་པོ་རྣམས་མཉམ་པ་ཉིད། །​དེ་བཞིན་ཉིད་ཀྱི་རང་བཞིན་དབྱེར་མེད་པར། །​ཁམས་གསུམ་པོ་ནི་གཅིག་ཏུ་ཡང་དག་རིག །​རྣལ་འབྱོར་རྣམས་ཀྱི་རྒྱུན་མི་འཆད་པ་ཡི། །​དགའ་བ་འདི་དེ་གཏོར་མ་ཆེན་པོའོ། །​ཇི་སྲིད་དུ་ནི་བྱང་ཆུབ་བར་གྱི་ཚོགས། །​དེ་སྲིད་དེར་ནི་དྲི་མ་རྣམས་མེད་པ། །​བླ་ན་མེད་པའི་འབྲས་བུ་ཐོབ་པ་ལས། །​ཤེས་རབ་ཕ་རོལ་ཕྱིན་པ་རྣམ་པར་དག །​རབ་གནས་སྦྱིན་སྲེག་[[43]](#footnote-62)མཆོད་པ་ལ་སོགས་པ། །​བྱ་བ་ཐམས་ཅད་ཀྱང་ནི་དྲི་མ་མེད། །​ཤེས་རབ་ཐབས་དག་ཡང་དག་སྦྱོར་བ་ལས། །​རྫོགས་པའི་བྱང་ཆུབ་བསྒྲུབ་པར་བྱས་པ་ཡིན། །​དེ་བཞིན་མཐའ་དག་སངས་རྒྱས་རྣམས་ཀྱི་ནི། །​རབ་ཏུ་གནས་པ་བླ་ན་མེད་པའང་དེ། །​གང་དུ་རྣམ་དབྱེར་མེད་པའི་རྣམ་པ་ནི། །​ཡང་དག་རིག་ལ་རྡོ་རྗེ་སེམས་དཔའ་གནས། །​རོལ་པའི་ཚོགས་ཀྱི་རྒྱུར་གྱུར་པའི། །​བདེ་བའི་ཚོགས་རྣམས་ཅི་ཙམ་པ། །​དེ་ཙམ་ཉམས་སུ་མྱོང་བ་ཉིད། །​རྣལ་འབྱོར་ཚོགས་ནི་རྫོགས་བྱེད་པའོ། །​བསམ་གྱིས་མི་ཁྱབ་སྦྱོར་བའི་བདག་ཉིད་ཀྱིས། །​རྣམ་པར་སྒེག་པའི་སྦྲང་རྩིའི་ཚོགས་རྣམས་:དང་། །​གེ་སར་[[44]](#footnote-63)མཛེས་པ་འབར་བའི་པདྨ་ཡིས། །​རྡོ་རྗེའི་དབང་ཕྱུག་ལ་ནི་མཆོད་པར་བྱ། །​གཟུགས་ལ་སོགས་པ་ལྔར་བཏགས་པ། །​ཟ་བ་དམ་ཚིག་ཆེན་པོ་ཡིན། །​དེ་ནི་རྣམ་དག་དག་པའི་བདག །​རྫོགས་པའི་བྱང་ཆུབ་སྒྲུབ་བྱེད་པའོ། །​རྣམ་པར་རྟོག་པ་སྤངས་པ་ཡིས། །​ལྷག་པར་མོས་པ་མི་འབྱུང་བ། །​གསལ་བར་སྣང་བ་འདི་དེ་ནི། །​:རང་རིག་[[45]](#footnote-64)བདེ་བ་ཆེན་པོའོ། །​འགའ་ཞིག་བདུད་རྩི་ཞེས་བྱ་བའི། །​གཏམ་ཉིད་ཀྱིས་ནི་ཚིམ་མོད་ཀྱང་། །​རང་གི་མངོན་སུམ་ཉམས་མྱོང་ནི། །​རོལ་[[46]](#footnote-65)བརྩོན་པ་ཡི་རྣམ་སྨིན་ནོ། །​སུ་ཞིག་གཟུགས་ཀྱི་ཚོགས་བསྡུས་པ། །​དམིགས་དང་བཅས་ལ་ཆགས་མེད་དང་། །​དམིགས་པ་མེད་པར་རྩེ་གཅིག་པའི། །​མཆོག་དེ་རྣམས་ནི་དཀོན་པ་ཉིད། །​ཁ་ཅིག་སྟོང་པ་ཉིད་དང་ནི། །​ལ་ལ་སྦྱོར་བའི་རིམ་པར་རྨོངས། །​སུ་ཞིག་བདེ་བ་ཆེར་སྤྲོ་བའི། །​རང་བཞིན་ཅན་འདིར་རྣལ་འབྱོར་བའོ། ་[[47]](#footnote-66)གོ་བར་བྱེད་པའི་:སྙིང་པོ་[[48]](#footnote-67)རབ་ཏུ་དང་བས་གསལ་བྱས་ལས།[[49]](#footnote-68) །​བསོད་ནམས་ཕུང་པོ་དྲི་མ་མེད་པ་བདག་གིས་གང་ཐོབ་པ། །​དེས་ནི་འཇིག་རྟེན་རྣམ་པར་རྟོག་པའི་དྲ་བ་ཡོངས་བསལ་[[50]](#footnote-69)ནས། །​རྫོགས་པའི་བྱང་ཆུབ་ཚོགས་མཆོག་སྙིང་པོ་གོ་བར་བྱེད་གྱུར་ཅིག །​དཔེ་ལ་ཤིན་ཏུ་རྨོངས་པ་རོ་གཅིག་གྱུར་པའི་ཡིད་ཅན་རྣམས་ཀྱི་དཔེར་བྱ་རབ་གསལ་བ། །​གསལ་བར་རིག་པ་བླ་མའི་བླ་མར་གྱུར་ལ་གལ་ཏེ་ཤེས་རབ་རང་བཞིན་ཅན་ཡིན་ཡང་། །​གཞན་ལས་རྟོགས་པའི་འབྲས་མིན་རྡོ་རྗེ་ཅན་གྱི་བཀའ་ལུང་ཐོབ་པ་རྒྱུད་དང་རྗེས་མཐུན་པ། །​དེ་རིག་པ་ལས་གོ་བྱེད་སྙིང་པོ་བརྒྱ་པ་དཔལ་ལྡན་འཕགས་པ་ལྷ་ཡིས་བརྗོད་པ་ཡིན། །​དངོས་པོའི་ཡིད་ཀྱི་རོལ་པ་མང་པོའི་ཚོགས་ཀྱིས་ཕལ་ཆེར་རྩེ་བའི་རོ་ཡིས་ནི། །​བསྙེམས་པའི་རྩོམ་པས་རྣམ་པར་བསྒྱིངས་པའམ་གུས་ལས་འཇུག་པ་ཅི་ཡང་རུང་བ་སྤྲོས།[[51]](#footnote-70) །​རྣམ་པ་ཐམས་ཅད་དོན་ནི་ཇི་ལྟའི་ཉམས་ཀྱི་ཀུན་དུ་:རྟོག་པས་[[52]](#footnote-71):གཟུང་བ་[[53]](#footnote-72)ལས། །​བདག་ལ་སྔོན་མེད་པ་ཞེས་སྨྲ་བར་བྱ་བའམ་ཇི་ལྟར་དད་པ་དེ་བཞིན་གྱིས། །​གོ་བར་བྱེད་པ་སྙིང་པོ་བརྒྱ་པ་ཞེས་བྱ་བ། སློབ་དཔོན་ཆེན་པོ་ཨཱརྱ་དེ་བའི་ཞལ་སྔ་ནས་མཛད་པ་རྫོགས་སོ།། །​།འདི་ནི་ཤར་ཕྱོགས་སདྣ་[[54]](#footnote-73)ག་རའི་གནས་བརྟན་ཐེག་པ་ཆེན་པོའི་དགེ་བའི་བཤེས་གཉེན་མཁས་པ་ལ་དངོས་གྲུབ་ཀྱིས་བརྒྱན་པ་དཔལ་ནགས་ཀྱི་རིན་པོ་ཆེའི་ཞལ་སྔ་ནས་མན་ངག་གི་བཤད་པས་ཡང་དག་པར་གསུངས་པའི་སྒྲ་དོན་ཇི་ལྟ་བ་བཞིན་དུ་དགེ་སློང་ཆོས་སྨྲ་བ་བསོད་ནམས་རྣམ་པར་རྒྱལ་བ་དབང་པོའི་སྡེ་ཞེས་བྱ་བས་ལེགས་པར་བསྒྱུར་བའོ། །​

1. བསྟེན་པར་ སྡེ་དགེ། སྣར་ཐང་། [↑](#footnote-ref-20)
2. ན། སྡེ་དགེ། སྣར་ཐང་། [↑](#footnote-ref-21)
3. རང་གི་ སྡེ་དགེ། སྣར་ཐང་། [↑](#footnote-ref-22)
4. མཚན་མ་ སྡེ་དགེ། སྣར་ཐང་། [↑](#footnote-ref-23)
5. སོགས་དེ་ སྡེ་དགེ། སྣར་ཐང་། [↑](#footnote-ref-24)
6. ལ་ སྡེ་དགེ། སྣར་ཐང་། [↑](#footnote-ref-25)
7. རྡུལ་གྱི་ སྡེ་དགེ། སྣར་ཐང་། [↑](#footnote-ref-26)
8. ཡིས། སྡེ་དགེ། སྣར་ཐང་། [↑](#footnote-ref-27)
9. དུ་བའི་ སྡེ་དགེ། སྣར་ཐང་། [↑](#footnote-ref-28)
10. རྟེན་ སྡེ་དགེ། སྣར་ཐང་། [↑](#footnote-ref-29)
11. བརླབས་པའི་ སྡེ་དགེ། སྣར་ཐང་། [↑](#footnote-ref-30)
12. ཉིད་ཀྱིས་ སྡེ་དགེ། སྣར་ཐང་། [↑](#footnote-ref-31)
13. ལྟ། སྡེ་དགེ། སྣར་ཐང་། [↑](#footnote-ref-32)
14. རྟོགས་པའི་ སྡེ་དགེ། སྣར་ཐང་། [↑](#footnote-ref-33)
15. བཞི་ སྡེ་དགེ། སྣར་ཐང་། [↑](#footnote-ref-34)
16. རྟོགས་པའི་ སྡེ་དགེ། སྣར་ཐང་། [↑](#footnote-ref-35)
17. རྟོག་པར་ སྡེ་དགེ། སྣར་ཐང་། [↑](#footnote-ref-36)
18. བསམ་ སྡེ་དགེ། སྣར་ཐང་། [↑](#footnote-ref-37)
19. མཚན་ སྡེ་དགེ། སྣར་ཐང་། [↑](#footnote-ref-38)
20. སྔོན་ སྡེ་དགེ། སྣར་ཐང་། [↑](#footnote-ref-39)
21. གྱུར་པའི་ སྡེ་དགེ། སྣར་ཐང་། [↑](#footnote-ref-40)
22. རོལ་པ་ཡི། སྡེ་དགེ། སྣར་ཐང་། [↑](#footnote-ref-41)
23. རང་བཞིན་གྱིས་ སྡེ་དགེ། སྣར་ཐང་། [↑](#footnote-ref-42)
24. དྷུ་ སྡེ་དགེ། སྣར་ཐང་། [↑](#footnote-ref-43)
25. ཡང་དག་དག་ སྡེ་དགེ། སྣར་ཐང་། [↑](#footnote-ref-44)
26. དྷུ་ སྡེ་དགེ། སྣར་ཐང་། [↑](#footnote-ref-45)
27. དྷུ་ སྡེ་དགེ། སྣར་ཐང་། [↑](#footnote-ref-46)
28. གང་དུ་ སྡེ་དགེ། སྣར་ཐང་། [↑](#footnote-ref-47)
29. དྷུ་ སྡེ་དགེ། སྣར་ཐང་། [↑](#footnote-ref-48)
30. རྟོག་པའི་ སྡེ་དགེ། སྣར་ཐང་། [↑](#footnote-ref-49)
31. འགྲང་ སྡེ་དགེ། སྣར་ཐང་། [↑](#footnote-ref-50)
32. ཡུམ་ སྡེ་དགེ། སྣར་ཐང་། [↑](#footnote-ref-51)
33. རང་གི་ སྡེ་དགེ། སྣར་ཐང་། [↑](#footnote-ref-52)
34. དེ་ལས་ སྡེ་དགེ། སྣར་ཐང་། [↑](#footnote-ref-53)
35. ཡི་ སྡེ་དགེ། སྣར་ཐང་། [↑](#footnote-ref-54)
36. ཡི་ སྡེ་དགེ། སྣར་ཐང་། [↑](#footnote-ref-55)
37. རྣལ་འབྱོར་དེ་ སྡེ་དགེ། སྣར་ཐང་། [↑](#footnote-ref-56)
38. ན་ཉིད་ སྡེ་དགེ། སྣར་ཐང་། [↑](#footnote-ref-57)
39. བརྒྱ་ སྡེ་དགེ། སྣར་ཐང་། [↑](#footnote-ref-58)
40. བསྒོམ་པའང་ སྡེ་དགེ། སྣར་ཐང་། [↑](#footnote-ref-59)
41. ཡིད་རྩེས་ སྡེ་དགེ། སྣར་ཐང་། [↑](#footnote-ref-60)
42. ལའང་། །​ཚིག་གི་ཕན་པ་ཇི་ལྟ་བར།་ སྡེ་དགེ། སྣར་ཐང་། [↑](#footnote-ref-61)
43. བསྲེག་ སྡེ་དགེ། སྣར་ཐང་། [↑](#footnote-ref-62)
44. དང་། །​གསེར་ སྡེ་དགེ། སྣར་ཐང་། [↑](#footnote-ref-63)
45. རང་གི་ སྡེ་དགེ། སྣར་ཐང་། [↑](#footnote-ref-64)
46. རོ་ལ་ སྡེ་དགེ། སྣར་ཐང་། [↑](#footnote-ref-65)
47. ། །​ །​་ སྣར་ཐང་། [↑](#footnote-ref-66)
48. སྙིང་པོར་ སྡེ་དགེ། སྣར་ཐང་། [↑](#footnote-ref-67)
49. ལ། སྡེ་དགེ། [↑](#footnote-ref-68)
50. གསལ་ སྡེ་དགེ། སྣར་ཐང་། [↑](#footnote-ref-69)
51. སྨྲོས། སྡེ་དགེ། སྣར་ཐང་། [↑](#footnote-ref-70)
52. རྟོགས་པས་ སྡེ་དགེ། སྣར་ཐང་། [↑](#footnote-ref-71)
53. བཟུང་བ་ སྡེ་དགེ། སྣར་ཐང་། [↑](#footnote-ref-72)
54. སནྣ་ སྡེ་དགེ། སྣར་ཐང་། [↑](#footnote-ref-73)