༄༅། །​རྡོ་རྗེ་ཕག་མོ་སྒྲོལ་མ་ལ་བསྟོད་པ།༄༅༅། །​རྒྱ་གར་སྐད་དུ། བཛྲ་བཱ་:རཱ་ཧཱི་[[1]](#footnote-20)ཏཱ་ར་སྟོ་ཏྲཾ། བོད་སྐད་དུ། རྡོ་རྗེ་ཕག་མོ་སྒྲོལ་མ་ལ་བསྟོད་པ། རྗེ་བཙུན་མ་སྒྲོལ་མ་ལ་ཕྱག་འཚལ་ལོ། །​སྟོང་ཉིད་སྙིང་རྗེ་ཕག་མོ་ཆེ། །​སྒྲོལ་མའི་སྐུ་ལ་ཕྱག་འཚལ་ལོ། །​སྨྲ་བསམ་བརྗོད་མེད་ཕ་རོལ་ཕྱིན། །​སྒྲོལ་མའི་གསུང་ལ་ཕྱག་འཚལ་ལོ། །​དྲི་མེད་ཡེ་ཤེས་ཟླ་བའི་ཐུགས། །​:སྒྲོལ་མའི་[[2]](#footnote-21)ཐུགས་ལ་ཕྱག་འཚལ་ལོ། །​ཟླ་འོད་སྲིད་པའི་མུན་སེལ་བ། །​འཇོམས་བྱེད་ཉི་མའི་དཀྱིལ་དང་མཚུངས། །​ཐབས་དང་ཤེས་རབ་ཡོན་ཏན་ལྡན། །​སྒྲོལ་མ་ལ་ནི་རྟག་ཏུ་འདུད། །​འགྲོ་ལ་བུ་བཞིན་རྟག་ཏུ་གདུང་།[[3]](#footnote-22) །​སྲིད་གསུམ་རྣམ་ཐར་གསུམ་ལ་འགོད། །​སེང་ལྡེང་ནགས་ལ་རབ་གནས་ཤིང་། །​འཇིགས་པ་བརྒྱད་ལས་ཤིན་ཏུ་སྐྱོབ། །​སྒྲོལ་མ་ལ་ནི་ཕྱག་འཚལ་བསྟོད།[[4]](#footnote-23) །​མངོན་པར་དགའ་བའི་ཞིང་ཁམས་སུ། །​རྡོ་རྗེ་:མཁའ་འགྲོར་[[5]](#footnote-24)སྐུར་སྟོན་:ཅིང་། །​འགྲོ་བའི་སྒྲིབ་གཉིས་སྦྱོང་མཛད་པ། །​[[6]](#footnote-25)སྒྲོལ་མ་ལ་ནི་ཕྱག་འཚལ་བསྟོད། །​དཔལ་དང་ལྡན་པའི་ཞིང་ཁམས་སུ། །​རིན་ཆེན་མཁའ་འགྲོར་སྐུར་སྟོན་ཅིང་། །​འགྲོ་བའི་སྡུག་བསྔལ་ནད་སེལ་མཛད། །​སྒྲོལ་མ་ལ་ནི་ཕྱག་འཚལ་བསྟོད། །​བདེ་བ་ཅན་གྱི་ཞིང་ཁམས་སུ། །​པདྨ་མཁའ་འགྲོར་སྐུར་སྟོན་ཅིང་། །​བདེ་བ་ཆེན་པོའི་ངང་ལ་གནས། །​སྒྲོལ་མ་ལ་ནི་ཕྱག་འཚལ་བསྟོད། །​རྣམ་པར་དག་པའི་ཞིང་ཁམས་སུ། །​ལས་ཀྱི་མཁའ་འགྲོར་སྐུར་སྟོན་ཅིང་། །​ཕྲིན་ལས་རྣམ་བཞིས་འགྲོ་དོན་མཛད། །​སྒྲོལ་མ་ལ་ནི་ཕྱག་འཚལ་བསྟོད། །​མཐའ་དབུས་མེད་པའི་ཞིང་ཁམས་སུ། །​ཕ་རོལ་ཕྱིན་མའི་སྐུར་སྟོན་ཅིང་། །​ཕྱོགས་བཅུའི་སངས་རྒྱས་ཚོགས་དང་བཅས། །​སྒྲོལ་མ་ལ་ནི་ཕྱག་འཚལ་བསྟོད། །​དུར་ཁྲོད་བརྒྱད་ཀྱི་ཞིང་ཁམས་སུ། །​རྡོ་རྗེ་ཕག་མོར་སྐུར་སྟོན་ཅིང་། །​མེ་དཔུང་འབར་བའི་དབུས་ན་བཞུགས། །​སྒྲོལ་མ་ལ་ནི་ཕྱག་འཚལ་བསྟོད། །​པཎྜི་ཏ་ཟླ་བ་གྲགས་པས་བསྟོད་པ་མཛད་པ་རྫོགས་སོ། །​

1. ར་ཧི་ སྡེ་དགེ། སྣར་ཐང་། [↑](#footnote-ref-20)
2. སྒྲོལ་མི་ སྣར་ཐང་། [↑](#footnote-ref-21)
3. གདུང་གདུངས། སྡེ་དགེ། སྣར་ཐང་། [↑](#footnote-ref-22)
4. ལོ། སྡེ་དགེ། སྣར་ཐང་། [↑](#footnote-ref-23)
5. མཁའ་འགྲོ་ སྡེ་དགེ། སྣར་ཐང་། [↑](#footnote-ref-24)
6. ཅིང་། །​ སྡེ་དགེ། སྣར་ཐང་། [↑](#footnote-ref-25)