༄༅༅། །​རྒྱ་གར་སྐད་དུ། བཛྲ་སཏྭ་སཱ་དྷ་ནཾ་[[1]](#footnote-20)ནཱ་མ། བོད་སྐད་དུ། རྡོ་རྗེ་སེམས་དཔའི་སྒྲུབ་ཐབས་ཞེས་བྱ་བ། །​དཔལ་འཇམ་པའི་རྡོ་རྗེ་ལ་ཕྱག་འཚལ་ལོ། །​སངས་རྒྱས་ཀྱི་ཐེག་པ་མངོན་པར་རྟོགས་པའི་རིགས་ཅན། གསུང་རབ་འཆད་པའི་དགེ་བའི་བཤེས་གཉེན་དང་ཕྲད་པ་ལས་རྡོ་རྗེ་ཐེག་པར་ཞུགས་ནས། :རྟོགས་པའི་[[2]](#footnote-21)རྣལ་འབྱོར་གྱི་ཏིང་ངེ་འཛིན་ལ་སྙོམས་པར་འཇུག་ཅིང་། མཐའ་དྲུག་གི་བཤད་པ་ལས་ཁ་ཕྱིར་བལྟས་པའི་རྡོ་རྗེ་སློབ་དཔོན་བསྙེན་བཀུར་བྱས་ན་སྒྲ་ཇི་བཞིན་པའི་དོན་གྱི་སྒོ་ནས། དཔལ་གསང་བ་འདུས་པ་རྣལ་འབྱོར་ཆེན་པོའི་རྒྱུད་ཐོས་ནས་བྱིས་པས་རྟོགས་པར་བྱ་བའི་དོན་དུ་རྒྱུད་ནས་བཏུས་ནས། ཇི་ལྟར་ཐོབ་པའི་མན་ངག་གི་རྗེས་སུ་འབྲངས་ནས་རྟོག་པ་ལྷའི་རྣལ་འབྱོར་གྱི་སྒྲུབ་ཐབས་ལ་སོགས་པ་སྒྲ་སྣ་ཚོགས་བཀོད་པའི་:ཁྱད་པར་གྱི་[[3]](#footnote-22):ལུང་གི་[[4]](#footnote-23)རྗེས་སུ་བྱེད་དོ། །​དེ་ལ་སློབ་དཔོན་ཁ་ཅིག་ཟླ་བ་དང་རྡོ་རྗེའི་རིམ་པས་རྡོ་རྗེ་སེམས་དཔའ་རྫོགས་པར་རྟོག་གོ། །​:ཁ་ཅིག་ནི་[[5]](#footnote-24)སྲིད་པ་སྐྱེ་བའི་རིམ་པས་སོ། །​ཁ་ཅིག་ནི་མངོན་པར་བྱང་ཆུབ་པ་ལྔའི་རིམ་པས་སོ། །​:ཁ་ཅིག་ནི་[[6]](#footnote-25)སྐད་ཅིག་བཞིའི་རིམ་པས་རྡོ་རྗེ་:སེམས་དཔའ་རྫོགས་པར་[[7]](#footnote-26)རྟོག་གོ། །​དཀྱིལ་འཁོར་པའི་ལྷ་ཡང་ཁ་ཅིག་ནི་བཅུ་གསུམ་པར་འདོད་དོ། །​ཁ་ཅིག་ནི་བཅུ་དགུར་འདོད་དོ། །​ཁ་ཅིག་ནི་ལྷ་ཉི་ཤུ་རྩ་ལྔར་དགོད་པར་འདོད་དོ། །​དེ་ལྟར་རྒྱུད་འདིར་རྒྱུད་[[8]](#footnote-27)སྣ་ཚོགས་པ་ལ་བརྟེན་ནས། རྡོ་རྗེ་སེམས་དཔའ་ལ་སོགས་པ་ལྷའི་སྐུ་རྫོགས་པར་བྱེད་དོ། །​དེའི་རྗེས་སུ་འབྲངས་ནས་ཡང་འགྲེལ་བཤད་དང་། དཀའ་འགྲེལ་ལ་སོགས་པ་བྱས་ནས་:གདུལ་བར་[[9]](#footnote-28)བྱ་བའི་སྐྱེ་བོའི་དོན་དུ་སྟོན་པར་བྱེད་དོ། །​དེ་ལ་རྡོ་རྗེ་ཐེག་པ་ལ་མངོན་པར་མོས་པ་དང་དད་པའི་རྗེས་སུ་འབྲང་བས་དེ་ཁོ་ན་ཉིད་ཀྱི་བརྒྱུད་པ་ཐོབ་ནས། ཐོས་པ་དང་། བསམ་པ་དང་། བསྒོམ་པའི་རིམ་པས་རྟོག་པའི་ལྷའི་རྣལ་འབྱོར་ལ་གོམས་པར་བྱེད་དོ། །​དོན་གྱི་དབང་འདི་དག་རྟོགས་ནས་བདག་གིས་འཕགས་པ་དཔལ་ཀླུ་སྒྲུབ་ཀྱི་ཞལ་སྔ་ནས་ཀྱི་བརྒྱུད་པ་ལས་འདུས་པ་བཤད་པའི་རྒྱུད་ཀྱི་རྗེས་སུ་འབྲངས་པའི་མཐའ་དྲུག་གི་བཤད་པའི་སྒོ་ནས་རྒྱུད་ཐོས་ཤིང་རིམ་པ་གཉིས་རྟོགས་ནས། སྣ་ཚོགས་པའི་བསྐྱེད་པའི་རིམ་པ་ལ་མངོན་པར་ཞེན་པ་རྣམས་ཀྱི་རིམ་པའི་སྒྲུབ་པའི་ཐབས་ལ་ཐེ་ཚོམ་མེད་པར་བྱ་བའི་དོན་དུ། རྡོ་རྗེ་སེམས་དཔའ་བསྐྱེད་པ་ནས་ལེའུ་བཅུ་བདུན་པ་ལ་ཐུག་པ་མདོ་རིམ་པར་བཏུས་ཤིང་བསྡུ་བར་བྱའོ། །​དེ་ལ་རེ་ཞིག་སྒྲུབ་པའི་རིམ་པ་བསྟན་ཏེ། སྔགས་ཀྱི་ངེས་པ་དང་པོ་སྟེ། །​གཉིས་པ་དགོད་པ་བསྟན་པའོ། །​རྣམ་པར་:གཞག་པ་[[10]](#footnote-29)ཡང་གསུམ་སྟེ། །​བཞི་པ་དེ་ཉིད་བསྟན་པའོ། །​ཞེས་བྱ་བའི་རིམ་པས་སྒྲུབ་པའི་ཐབས་ཐོས་ནས། །​རྡོ་རྗེ་བླ་མའི་གནང་པ་ཐོབ་ནས་རང་གི་འདོད་པའི་ལྷའི་མདུན་དུ་ཨརྒ་[[11]](#footnote-30)ཕུལ་ཏེ། དེ་ནས་སྒྲུབ་པ་པོས་དགོན་པ་ཆེན་པོ་ལ་སོགས་པའི་ཡིད་དང་རྗེས་སུ་མཐུན་པའི་གནས་སུ་ཤར་དུ་མངོན་པར་ཕྱོགས་པས་སེམས་དཔའི་སྐྱིལ་ཀྲུང་གིས་མཉམ་པར་གནས་ཏེ་སེམས་ཅན་ཐམས་ཅད་ལ་སྙིང་རྗེ་ཆེན་པོའི་སེམས་བསྐྱེད་[[12]](#footnote-31)ལ་འཆད་པར་འགྱུར་བའི་རིམ་པས་བདག་དང་གཞན་ལ་ཕན་པའི་རྡོ་རྗེ་:སེམས་དཔའི་[[13]](#footnote-32)གོ་འཕང་བསྒྲུབ་པར་བྱའོ། །​དེའི་དོན་ནི་ལེའུ་བཅུ་གཉིས་པ་ལས། །​དགོན་པ་ཆེན་པོའི་ས་ཕྱོགས་ནི། །​མེ་ཏོག་འབྲས་བུ་སོགས་ཀྱིས་བརྒྱན། །​རི་བོ་དབེན་པ་དག་ཏུ་ནི། །​དངོས་གྲུབ་ཐམས་ཅད་བསྡུས་པ་འགྲུབ། །​ཅེས་:བྱ་བའོ།[[14]](#footnote-33) །​དེའི་རྗེས་ལ་སྒྲུབ་པ་པོས་སྟོང་པ་ཉིད་དུ་མོས་པས་ཐ་མལ་པའི་ང་རྒྱལ་བསལ་ལ་སྐད་ཅིག་གིས་བདག་ཉིད་རྡོ་རྗེ་འཆང་ཆེན་པོའི་གཟུགས་སུ་ཁ་དོག་དཀར་པོར་ལྷག་པར་མོས་པར་བྱའོ། །​འདིའི་མདོ་ནི་ལེའུ་གསུམ་པ་ལས།ནམ་མཁའི་ཁམས་ཀྱི་དབུས་གནས་པར། །​སངས་རྒྱས་དཀྱིལ་འཁོར་བསྒོམ་པར་བྱ། །​འོད་ཟེར་སྤྲིན་གྱི་ཚོགས་ཆེན་པོ། །​སངས་རྒྱས་:འབར་བར་[[15]](#footnote-34)འདྲ་བའི་འོད། །​ཅེས་བྱའོ། །​དེ་ནས་ལེའུ་དང་པོ་ལས་གསུངས་པ། ཡེ་ཤེས་སྒྲོན་མ་རྡོ་རྗེའི་ཏིང་ངེ་འཛིན་གྱི་ཚུལ་གྱིས་བཛྲ་དྷྲྀཀ་ཅེས་བྱ་བའི་སྔགས་བརྗོད་ལ་དེས་མི་བསྐྱོད་པའི་སྐུ་ནག་པོ་ཞལ་གསུམ་པ། ཕྱག་དྲུག་པ། བདག་ཉིད་ཀྱི་མདུན་དུ་:གནས་པར་[[16]](#footnote-35)བལྟས་ནས། བདག་ཉིད་ཀྱི་ལུས་ལ་ཆུ་དང་འོ་མའི་ཚུལ་གྱིས་རྗེས་སུ་ཞུགས་པས་བདག་ཉིད་ཨིནྡྲ་ནཱི་ལའི་མདོག་ཅན་ཞེ་སྡང་རྡོ་རྗེའི་སྐུར་བསྒོམས་ཏེ། འདིའི་མདོ་ནི་ལེའུ་དང་པོ་ལས། །​དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་རིག་པའི་སྐྱེས་བུ་མི་བསྐྱོད་པའི་ཕྱག་རྒྱ་ཆེན་པོར་སྦྱོར་བའི་གོ་འཕང་མཆོག་གིས་ནག་པོ་དཀར་པོ་དམར་པོའི་རྣམ་པས་དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་རྡོ་རྗེའི་དེ་བཞིན་གཤེགས་པ་ཐམས་ཅད་ཀྱི་སྐུ་དང་། གསུང་དང་ཐུགས་རྡོ་རྗེ་ལ་བཞུགས་[[17]](#footnote-36)ཏེ་ཞེས་བྱའོ། །​དེ་བཞིན་དུ་ཞེ་སྡང་:རྡོ་རྗེའི་[[18]](#footnote-37):ཏིང་ངེ་[[19]](#footnote-38)འཛིན་ལ་གནས་ནས་སྔགས་པས་ཧཱུཾ་རིང་པོ་:བརྗོད་ནས་[[20]](#footnote-39)དེས་བསྐྱེད་པའི་གཤིན་རྗེ་གཤེད་ལ་སོགས་པ་ཁྲོ་བོ་བཅུ་ཞལ་གསུམ་པ། ཕྱག་དྲུག་པ། མཚོན་ཆ་སྣ་ཚོགས་པས་བྲེལ་པའི་ཕྱག་ཅན། ཕྱོགས་བཅུ་ན་རྣམ་པར་གནས་པའི་གདུག་པ་ལ་བསྡིགས་པར་བརྩོན་པའི་རྣམ་པར་བསམ་པར་བྱའོ། །​འདིའི་མདོ་ནི་ལེའུ་བཅུ་གསུམ་པ་ལས། །​ཁྲོ་བོ་ཞེ་སྡང་གནས་ལ་[[21]](#footnote-40)སྐྱེས། །​རྟག་ཏུ་གསོད་ལ་དོན་དུ་གཉེར། །​སྒྲུབ་པ་མཆོག་གི་ཆོས་ཅན་གྱི། །​གསོད་དོན་གཉེར་བས་འགྲུབ་པར་འགྱུར། །​ཞེས་བྱའོ། །​དེ་ནས་འོག་ན་གནས་པའི་གནོད་མཛེས་ལས་གནོད་མཛེས་རྒྱལ་པོ་སྤྲུལ་པ་གཉིས་པ་འོངས་ནས་གནོད་མཛེས་ཀྱི་:གཟུགས་ཀྱིས་[[22]](#footnote-41)མདུན་དུ་གནས་ཏེ་བཀའ་ནོད་པར་བསམས་ནས། :ལེའུ་བཅུ་[[23]](#footnote-42)བཞི་པ་ལས་གསུངས་པའི་ཧཱུྃ་བཞི་[[24]](#footnote-43)པའི་སྔགས་ཀྱིས་བཀའ་བསྒོ་སྟེ། ཨོཾ་སུམྦྷ་ནི་སུམྦྷ་ཧཱུཾ། གྲྀཧྞ་གྲྀཧྞ་ཧཱུཾ། གྲྀཧྞཱ་པ་ཡ་:གྲྀཧྞ་པ་[[25]](#footnote-44)ཡ་ཧཱུཾ། ཨཱ་ན་ཡ་ཧོ་བྷ་ག་བཱ་ན་བིདྱཱ་[[26]](#footnote-45)རཱ་:ཛཱ་ཡ་[[27]](#footnote-46)ཧཱུཾ་ཕཊ། དེ་ནས་གནོད་མཛེས་ཀྱི་རྒྱལ་པོ་ཕྱོགས་བཅུར་སོང་སྟེ། ལྷ་ལ་སོགས་པའི་བགེགས་ཀྱི་བདག་པོ་རྣམས་ལྕགས་ཀྱུས་བཀུག་སྟེ་སྐེ་ལ་ཞགས་པས་བཅིངས་ནས་འོངས་ནས་ཁྲོ་བོ་བཅུ་ལ་སོ་སོར་:གཏང་བར་[[28]](#footnote-47)བསམ་པར་བྱའོ། །​དེ་ནས་བདུད་རྩི་འཁྱིལ་པ་གཉིས་པ་བྱང་ཕྱོགས་ཀྱི་སྒོར་སྤྲུལ་ཏེ་བཞག་ནས་རང་ཉིད་ཕུར་པའི་རྣམ་པ་བཅུ་མངོན་པར་སྤྲུལ་ཏེ་བགེགས་ཀྱི་བདག་པོ་བཅུའི་མགོ་བོར་གནས་པར་བསམ་པར་བྱའོ། །​དེ་ནས་གནོད་མཛེས་རྒྱལ་པོ་ལངས་ནས་སྔགས་བརྗོད་ཅིང་རྡོ་རྗེ་ཐོ་བས་བརྡུང་བར་བསམ་པར་བྱའོ། །​དེ་ལ་སྔགས་ནི་འདི་ཡིན་ཏེ། ཨོཾ་གྷ་གྷ། གྷཱ་ཏ་ཡ། གྷཱ་ཏ་ཡ། སརྦ་དུཥྚཾ་ཧཱུཾ་ཧཱུཾ་ཕཊ་ཕཊ། ཀཱི་ལ་ཡ་ཀཱི་ལ་ཡ། སརྦ་པཱ་པཾ་ཧཱུཾ་ཧཱུཾ་ཕཊ་ཕཊ། ཧཱུཾ་ཧཱུཾ་ཧཱུཾ་བཛྲ་ཀཱི་ལ་ཡ། བཛྲ་དྷ་ར་:ཨཱཛྙཱ་པ་[[29]](#footnote-48)ཡ་ཏི། སརྦ་དུཥྚཱཾ་བིགྷྣཱཾ།[[30]](#footnote-49) ཀཱ་ཡ་བཱ་ཀ་ཙིཏྟ་བཛྲ་ཀཱི་ལ་ཡ་ཧཱུཾ་ཕཊ། འདིའི་མདོ་ནི་ལེའུ་བཅུ་གསུམ་པ་ལས། །​རྡོ་རྗེ་བདུད་རྩི་ཁྲོ་བོ་ཆེ། །​རྡོ་རྗེ་ཕུར་བུ་རབ་བསྒོམ་བྱ། །​ཤིན་ཏུ་འབར་ཞིང་ལེགས་པའི་འོད། །​ཕྱོགས་བཅུའི་རྩེ་མོར་སྤྲོ་བར་བྱ། །​ཞེས་བྱའོ། །​དེ་ནས་འདོད་པའི་རྒྱལ་པོའི་སྔགས་ཀྱིས་ལྕགས་དང་། ཆུ་དང་མེ་དང་རླུང་རྣམས་ཀྱི་ར་བ་བཞི་རིམ་པ་བཞིན་དུ་ཕྱི་རོལ་དུ་བསམ་པར་བྱའོ། །​དེ་ལ་སྔགས་འདི་ཡིན་ཏེ། ཊཀྐི་:ཧཱུཾ་ཛཿ། [[31]](#footnote-50)དེ་ནས་ཧཱུཾ་གི་སྟེང་དུ་རྡོ་རྗེའི་གུར་མཆོད་རྟེན་ལྟ་བུ་ལྕགས་ཀྱི་ར་བའི་སྟེང་དུ་གནས་པའོ། །​ཡི་གེ་གསུམ་གྱིས་གོ་ཆ་ལའོ། །​ཧཱུཾ་གིས་སའི་ཆ་ལ་སྣ་ཚོགས་རྡོ་རྗེའི་རང་བཞིན་དུ་བསམ་པར་བྱའོ། །​དེ་ལྟར་ཕྱོགས་མཚམས་བཅིང་བ་ནི་རྡོ་རྗེའི་ར་བ་དང་། གུར་ལ་སོགས་པའི་ཆོ་ག་སྔོན་དུ་འགྲོ་བའི་:སྲུང་བའི་[[32]](#footnote-51)འཁོར་ལོ་བསམ་པར་བྱའོ། །​འདིའི་ཕན་ཡོན་གྱི་མདོ་ནི་ལེའུ་བཅུ་གསུམ་པ་ལས། བསམ་གཏན་གང་གིས་ཡི་དམ་ནི། །​གནས་གང་དུ་ནི་མཉམ་སྤྱོད་པ། །​བསམ་གཏན་སྦྱོར་བ་འདི་ཡིས་ནི། །​གནས་ནས་སངས་རྒྱས་བྱིན་གྱིས་རློབ། །​ཅེས་བྱའོ། །​དེ་ནས་ལེའུ་གཉིས་པ་ལས་གསུངས་པའི་བྱང་ཆུབ་སེམས་ཀྱི་ཚིགས་བཅད་ཀྱིས་:སྲུང་བའི་[[33]](#footnote-52)འཁོར་ལོ་དང་། ཁམས་གསུམ་ཡང་དེ་བཞིན་ཉིད་དུ་གཞུག་[[34]](#footnote-53)པར་བྱའོ། །​དེ་ལ་ཚིགས་བཅད་འདི་ཡིན་ཏེ། །​དངོས་པོ་མེད་པ་སྒོམ་དུ་མེད། །​བསྒོམ་པར་བྱ་བ་:བསྒོམ་པ་[[35]](#footnote-54)མེད། །​དེ་ལྟར་དངོས་དང་དངོས་མེད་པའི། །​བསྒོམ་པ་དམིགས་སུ་མེད་པའོ། །​ཞེས་བྱའོ། །​འདི་ཡང་དོན་དམ་པའི་སྲུང་བའོ། །​དེ་ནས་ནམ་མཁའི་ཁམས་ཀྱི་དབུས་སུ་ཡཾ་ལས་གཞུའི་རྣམ་པའི་རླུང་གི་དཀྱིལ་འཁོར་ཏེ། ཧཱུཾ་གཉིས་ཀྱི་ལོགས་གཉིས་ལ་རྡོ་རྗེ་གཉིས་ཀྱིས་མཚན་པ་བསམས་ནས་དེའི་སྟེང་དུ་རཾ་ལས་མེའི་དཀྱིལ་འཁོར་གྲུ་གསུམ་པ་རྡོ་རྗེ་གཉིས་ཀྱིས་མཚན་པའོ། །​དེའི་སྟེང་དུ་བཾ་ལས་ཆུའི་དཀྱིལ་འཁོར་ཟླུམ་པོ་རྡོ་རྗེ་གཉིས་ཀྱིས་མཚན་པའོ། །​དེའི་སྟེང་དུ་ལཾ་ལས་སའི་དཀྱིལ་འཁོར་གྲུ་བཞི་པ་རྡོ་རྗེ་གཉིས་ཀྱིས་:མཚན་པར་[[36]](#footnote-55)བསམས་ནས། དཀྱིལ་འཁོར་བཞི་ཆར་བསྡུས་པ་ལས་[[37]](#footnote-56)སའི་:དཀྱིལ་འཁོར་འབབ་པ་[[38]](#footnote-57)ཞིག་བསམ་མོ། །​འདིའི་མདོ་ནི་ལེའུ་བཅུ་གཅིག་པ་ལས། དཀྱིལ་འཁོར་རྡོ་རྗེ་ཀུན་ལས་སྐྱེས། །​ནམ་མཁའི་ཁམས་ཀྱི་དབུས་གནས་བསམ། །​དེར་ནི་བྷྲཱུཾ་[[39]](#footnote-58)ཡིག་བསྒོམ་པར་བྱ། །​རྡོ་རྗེའི་སྤྲིན་ནི་མཉམ་འཕྲོའོ། །​དེ་ལྟར་རྟེན་གྱི་:དཀྱིལ་འཁོར་[[40]](#footnote-59)བསྐྱེད་ནས། བྷྲཱུྃ་[[41]](#footnote-60)ལས་གཞལ་ཡས་ཁང་པ་སྟེ། །​གྲུ་བཞི་པ་ལ་སྒོ་བཞི་པ། །​རྟ་བབས་བཞི་ཡིས་རབ་བརྒྱན་ནས། །​ཐིག་ལེ་བཞི་དང་ཡང་དག་ལྡན། །​ཀ་བ་བརྒྱད་ཀྱིས་ཉེར་བརྒྱན་པ། །​དྲ་བ་དྲ་བ་ཕྱེད་པས་སྤྲས། །​རྡོ་རྗེ་ནོར་བུ་ཟླ་ཕྱེད་དང་། །​སྒོ་དང་སྒོ་ཁྱུད་མཚམས་རྣམས་སུ། །​རྡོ་རྗེ་རིན་ཆེན་རྣམས་ཀྱིས་བརྒྱན། །​བུམ་པ་ཀ་བ་རྡོ་རྗེ་ཆེ། །​མདའ་ཡབ་དང་ནི་བྱ་ཅན་དང་། །​བ་དན་དྲིལ་བུར་ལྡན་པ་ཡི། །​རྔ་ཡབ་སོགས་ཀྱིས་ཉེར་བརྒྱན་པའོ། །​འདིའི་མདོ་ནི་ལེའུ་བརྒྱད་པ་ལས། །​དཔག་ཚད་བརྒྱ་ཡི་ཁྱོན་ཙམ་ལ། །​ལེགས་པར་མཛེས་ཤིང་གྲུ་བཞི་པ། །​རིན་ཆེན་བཞི་དངོས་མཆོད་རྟེན་འདྲ། །​གསལ་ཞིང་རང་བཞིན་དྲི་མེད་པའོ། །​དེ་ལྟ་བུའི་ལྷ་དང་མི་ལས་ཡོན་ཏན་ཁྱད་པར་དུ་འཕགས་པའི་ཁང་བཟངས་དམ་པ་སའི་དཀྱིལ་འཁོར་གྱི་སྟེང་དུ་བསམས་ཤིང་ཟླ་བ་དང་ཉི་མའི་གདན་རྣམ་པར་བཀོད་ནས། བདག་གི་རང་བཞིན་གྱིས་ཐ་མལ་པའི་ང་རྒྱལ་བསལ་ལ་སྐད་ཅིག་གིས་བདག་ཉིད་རྡོ་རྗེ་འཆང་ཆེན་པོའི་གཟུགས་ཨིནྡྲ་ནཱི་ལའི་[[42]](#footnote-61)མདོག་ཅན་ཞལ་གསུམ་ཕྱག་དྲུག་པ། གཡས་ཀྱིས་རྡོ་རྗེ་དང་འཁོར་ལོ་དང་པདྨ། །​གཡོན་གྱིས་དྲལ་བུ་དང་ཡིད་བཞིན་གྱི་ནོར་བུ་དང་རལ་གྲི་འཛིན་པ། །​ཁ་སྦྱོར་གྱི་སྦྱོར་བས་དཀྱིལ་འཁོར་གྱི་དབུས་སུ་པདྨ་དང་ཉི་མའི་གདན་ལ་སེམས་དཔའི་སྐྱིལ་ཀྲུང་གིས་ཉེ་བར་གནས་པར་བསམ་མོ། །​དེ་ནས་ཤར་དུ་རྣམ་པར་སྣང་མཛད། ལྷོར་རིན་ཆེན་འབྱུང་ལྡན། ནུབ་ཏུ་འོད་དཔག་མེད། བྱང་དུ་དོན་ཡོད་གྲུབ་པའོ། །​མེའི་མཚམས་སུ་སྤྱན་མ། བདེན་བྲལ་དུ་མཱ་མ་ཀཱི། རླུང་དུ་གོས་དཀར་མོ། །​དབང་ལྡན་དུ་སྒྲོལ་མ་རྣམས་སྙིང་པོའི་དཀྱིལ་འཁོར་བསམས་ནས། རིམ་པ་གཉིས་ལ་མེའི་མཚམས་སུ་གཟུགས་རྡོ་རྗེ་མ། བདེན་བྲལ་དུ་སྒྲ་རྡོ་རྗེ་མ། རླུང་དུ་དྲི་རྡོ་རྗེ་མ། དབང་ལྡན་དུ་རོ་རྡོ་རྗེ་མ། དབུས་སུ་རེག་རྡོ་རྗེ་མ། རྡོ་རྗེ་སེམས་དཔའ་དང་ཡང་དག་པར་འཁྱུད་ནས་གནས་པར་བསམ་མོ། །​དེ་བཞིན་དུ་རིམ་པ་གསུམ་པའི་ཤར་གྱི་སྣམ་བུ་ལ་བྱམས་པ་དང་སའི་སྙིང་པོ། ལྷོའི་སྣམ་བུ་ལ་ཕྱག་ན་རྡོ་རྗེ་དང་ནམ་མཁའི་སྙིང་པོ། ནུབ་ཀྱི་སྣམ་བུ་ལ་འཇིག་རྟེན་དབང་ཕྱུག་དང་འཇམ་པའི་དབྱངས། བྱང་གི་སྣམ་བུ་ལ་སྒྲིབ་པ་ཐམས་ཅད་རྣམ་པར་སེལ་བ་དང་ཀུན་དུ་བཟང་པོ། ཤར་གྱི་སྒོར་གཤིན་རྗེ་གཤེད་པོ། ལྷོའི་སྒོར་གཞན་གྱིས་མི་ཐུབ་པ། ནུབ་ཀྱི་སྒོར་རྟ་མགྲིན། བྱང་གི་སྒོར་བདུད་རྩི་འཁྱིལ་པ། མེ་མཚམས་སུ་མི་གཡོ་བ། བདེན་བྲལ་དུ་འདོད་པའི་རྒྱལ་པོ། རླུང་དུ་དབྱུག་པ་སྔོན་པོ། དབང་ལྡན་དུ་སྟོབས་པོ་ཆེ། སྟེང་དུ་གཙུག་ཏོར་འཁོར་ལོས་སྒྱུར་[[43]](#footnote-62)བ། འོག་ཏུ་གནོད་མཛེས་རྒྱལ་པོ་བསམ་མོ། །​འདིའི་མདོ་[[44]](#footnote-63)ནི་ལེའུ་དང་པོ་ལས། །​གསལ་བ་དེ་ཡི་ངོ་བོ་ཉིད། །​ཀུན་ནས་སྣ་ཚོགས་གཟུགས་ལྡན་པར། །​སངས་རྒྱས་སྤྲིན་དང་ཡང་དག་ལྡན། །​འོད་ཟེར་འབར་ཞིང་:འཁྲུགས་པ་[[45]](#footnote-64)པོ། །​གསལ་བ་ལ་སོགས་དཀྱིལ་འཁོར་ལྡན། །​དེ་བཞིན་གཤེགས་པ་ཀུན་གྱི་གནས། །​ཞེས་བྱའོ། །​དེ་ལྟར་ཕྱི་རོལ་གྱི་དཀྱིལ་འཁོར་དུ་ལྷ་སུམ་ཅུ་རྩ་གཉིས་སྤྲུལ་པར་མོས་པར་བྱས་ནས། ཡང་འདི་རྣམས་རང་གི་ལུས་ཀྱི་དཀྱིལ་འཁོར་ལ་ཕུང་པོའི་རང་བཞིན་གྱི་སངས་རྒྱས་ལྔ་དང་། ཁམས་ཀྱི་རང་བཞིན་རིག་པའི་ལྷ་མོ་རྣམས་དང་།སྐྱེ་མཆེད་ཀྱི་:རང་བཞིན་གྱི་[[46]](#footnote-65)བྱང་ཆུབ་སེམས་དཔའ་རྣམས་དང་ཡན་ལག་གི་:རང་བཞིན་གྱི་[[47]](#footnote-66)ཁྲོ་བོའི་རྒྱལ་པོ་རྣམས་རྣམ་པར་དགོད་པར་བྱའོ། །​འདིའི་མདོ་ནི་ལེའུ་བཅུ་བདུན་པ་ལས། །​ཕུང་པོ་ལྔ་ནི་མདོར་བསྡུས་ན། །​སངས་རྒྱས་ལྔར་ནི་རབ་ཏུ་གྲགས། །​རྡོ་རྗེ་སྐྱེ་མཆེད་ཉིད་ཀྱང་ནི། །​བྱང་ཆུབ་སེམས་དཔའི་དཀྱིལ་འཁོར་མཆོག །​ས་ནི་སྤྱན་མ་ཞེས་སུ་གྲགས། །​ཆུ་ཁམས་མཱ་མ་ཀཱི་རུ་དྲན། །​མེ་ནི་གོས་དཀར་མོ་ཞེས་བྱ། །​རླུང་ནི་སྒྲོལ་མར་རབ་ཏུ་གྲགས། །​གཟུགས་དང་སྒྲ་ལ་སོགས་པ་ཡིས། །​ལྷ་ཉིད་དུ་ནི་རྟག་ཏུ་བསྒོམ། །​ཞེས་གསུངས་སོ། །​དོན་གྱི་དབང་འདི་མཁྱེན་ནས་སངས་རྒྱས་ཐམས་ཅད་དང་མཉམ་པར་སྦྱོར་བ་མཁའ་འགྲོ་མ་དྲ་བ་སྡོམ་པ་རྣལ་འབྱོར་ཆེན་པོའི་རྒྱུད་ལས། བཅོམ་ལྡན་འདས་ཀྱིས་གསུངས་པ། །​དེ་ཉིད་མི་སེམས་རྣལ་འབྱོར་བདག །​ལྷ་ཉིད་དུ་ནི་དམིགས་པ་ཡི། །​གཟུགས་བརྙན་རང་བཞིན་རྣལ་འབྱོར་ནི། །​ལུགས་མ་སོགས་ལས་སྐྱེ་འགྱུར་རམ། །​དེ་ཉིད་ལེགས་སེམས་རྣལ་འབྱོར་ལ། །​ལྷ་རུ་དམིགས་པས་ཅི་ཞིག་བྱ། །​བདག་ཉིད་སྦྱོར་པའི་དམ་ཚིག་ལས། །​མི་འགྱུར་མཆོག་ནི་འགྲུབ་པར་འགྱུར། །​བདག་ཉིད་སངས་རྒྱས་ཐམས་ཅད་ཉིད། །​ཀུན་གྱི་མཆོག་ཉིད་ཀྱང་ཡིན་ནོ། །​དེ་བས་འབད་པ་ཐམས་ཅད་ཀྱིས། །​བདག་ཉིད་རྟག་ཏུ་མཆོད་པར་བྱ། །​ཞེས་གསུངས་སོ། །​དེ་ལྟར་ཕྱི་རོལ་གྱི་དཀྱིལ་འཁོར་ལུས་ཀྱི་དཀྱིལ་འཁོར་ལ་རྗེས་སུ་བཅུག་ནས། དེ་བཞིན་གཤེགས་པ་ཐམས་ཅད་ཀྱི་རྡུལ་ཕྲ་རབ་ལས་གྲུབ་པར་བདག་ཉིད་ལུས་ཀྱི་དཀྱིལ་འཁོར་ལྷག་པར་མོས་པར་བྱས་ནས། ཡང་སྐུའི་དཀྱིལ་འཁོར་གྱི་ལྷ་རྣམས་ཕུང་པོ་དང་། ཁམས་དང་སྐྱེ་མཆེད་ཀྱི་རང་བཞིན་རྣམས་རིམ་པ་བཞིན་ཐིམ་པས་དོན་དམ་པའི་དཀྱིལ་འཁོར་དུ་གཞུག་སྟེ། ལེའུ་གསུམ་པ་ལས་གསུངས་པའི། ཨོཾ་ཤཱུ་ནྱ་ཏཱ་ཛྙཱ་ན་བཛྲ་སྭ་བྷཱ་བ་ཨཱཏྨ་[[48]](#footnote-67)ཀོ྅ཧཾ་ཞེས་བྱ་བའི་སྔགས་ཀྱིས་ཆོས་སྐུར་བསྟན་པར་བྱའོ། །​འདིའི་མདོ་ནི་ལེའུ་བདུན་པ་ལས། །​དམ་ཚིག་ལས་བྱུང་ཁུ་བ་ནི། །​འབྲས་བུ་འདོད་པས་ཆོས་བཞིན་བཏུང་། །​དེ་བཞིན་གཤེགས་པའི་ཚོགས་:བསད་ན།[[49]](#footnote-68) །​དངོས་གྲུབ་རབ་མཆོག་:འགྲུབ་པར་འགྱུར།[[50]](#footnote-69) །​དེ་ལྟར་སྟོང་པ་ཉིད་དུ་དམིགས་པས་ཉོན་མོངས་པའི་དྲི་མ་ཐམས་ཅད་བསལ་ནས། དེ་ནས་བདག་ཉིད་རྡོ་རྗེ་སེམས་དཔའི་ཕྱག་རྒྱ་ཆེན་པོའི་གཟུགས་སུ་བསྐྱེད་པར་བྱ་སྟེ། རིམ་པ་འདིས་དོན་དམ་པའི་བདེན་པ་ལས་ཉི་མའི་དཀྱིལ་འཁོར་དེའི་སྟེང་དུ་ཟླ་བའི་དཀྱིལ་འཁོར་དེའི་སྟེང་དུ་པདྨ་དམར་པོ་འདབ་མ་བརྒྱད་པའི་སྟེང་དུ་ཨོཾ་ཨཱཿཧཱུཾ་ཞེས་པའི་ཡི་གེ་གསུམ་གོང་ནས་གོང་དུ་དགོད་[[51]](#footnote-70)དེ་ཐམས་ཅད་བསྡུས་པ་ལས་ཟླ་བའི་དཀྱིལ་འཁོར་ཡོངས་སུ་རྫོགས་པར་གྱུར་[[52]](#footnote-71)ཏེ། སེམས་ཙམ་དུ་བསམས་ནས་དེ་གཉིས་བརྟན་པ་དང་གཡོ་བའི་འགྲོ་བ་ནང་དུ་འདུས་ཏེ། ལེའུ་གསུམ་པ་ལས་གསུངས་པའི་ཨོཾ་དྷརྨྨ་དྷཱ་ཏུ་སྭ་བྷཱ་བ་ཨཱཏྨ་[[53]](#footnote-72)ཀོ྅ཧཾ་ཞེས་བྱ་བའི་རང་གི་སྔགས་ཀྱིས་རང་གི་སེམས་རིན་པོ་ཆེ་:བརྟན་པར་[[54]](#footnote-73):བྱའོ་ཞེས་བྱ་[[55]](#footnote-74)བ་འདི་ནི་དང་པོའི་:རྣལ་འབྱོར་རོ། ་[[56]](#footnote-75)དོན་འདི་གསལ་བར་འཁོར་ལོ་སྡོམ་པ་ལས་གསུངས་ཏེ། ཡེ་ཤེས་ཙམ་ལ་སྙོམས་འཇུག་པ། །​རྣལ་འབྱོར་ཞེས་ནི་མངོན་པར་བརྗོད། །​ཅེས་བྱའོ། །​དེ་ནས་ཟླ་བའི་དཀྱིལ་འཁོར་གྱི་སྟེང་དུ་ཡི་གེ་གསུམ་མོ། །​དེ་ལས་རྡོ་རྗེའོ། །​རྡོ་རྗེ་ལས་བདག་ཉིད་རྡོ་རྗེ་འཆང་ཆེན་པོ་སྐུ་ཁ་དོག་:དཀར་པོར་[[57]](#footnote-76)བསམ་མོ། །​རྡོ་རྗེ་སེམས་དཔའ་རྒྱལ་པོ་ཆེ། །​རྣམ་པར་སྣང་མཛད་མཚུངས་པའི་འོད། །​ཅེས་ལེའུ་བཅོ་ལྔ་པ་ལས་གསུངས་པའི་ཕྱིར་ཏེ། །​གཉིས་པ་རྗེས་སུ་རྣལ་འབྱོར་རོ། །​འདིའི་མདོ་ནི་ལེའུ་བཅུ་གཅིག་པ་ལས། རྡོ་རྗེ་གསུམ་ཡིག་སྔགས་མཆོག་གིས། །​ཕྱག་རྒྱ་ཆེན་པོ་བསྒོམ་པ་ནི། །​ཡེ་ཤེས་རྡོ་རྗེ་བྱ་བ་སྟེ། །​བྱང་ཆུབ་ཐམས་ཅད་མཉམ་བསྐྱེད་པའི། །​ཞེས་གསུངས་སོ། །​དེ་ལྟར་རྣལ་འབྱོར་དང་རྗེས་སུ་རྣལ་འབྱོར་གྱི་:རིམ་པས་[[58]](#footnote-77)བདག་ཉིད་ལོངས་སྤྱོད་རྫོགས་པའི་སྐུར་བསྐྱེད་ནས། སྲིད་པ་ཐ་མལ་པའི་སེམས་ཅན་གྱི་དོན་གྱི་ཕྱིར་ཕུང་པོ་དང་། ཁམས་དང་:སྐྱེ་མཆེད་དང་[[59]](#footnote-78)རྗེས་སུ་ཞུགས་པའི་རིམ་པ་འདིས་བདག་ཉིད་སྤྲུལ་པའི་སྐུར་བསྐྱེད་པར་བྱའོ། །​རིམ་པ་འདི་ཡིན་ཏེ། རྣམ་པར་སྣང་མཛད་ཀྱི་རང་བཞིན་ཨོཾ་དཀར་པོ་སྤྱི་བོར་བཀོད་ནས། གཟུགས་ཀྱི་ཕུང་པོ་ལ་གཞུག་པར་བྱའོ། །​འོད་དཔག་ཏུ་མེད་པའི་རང་བཞིན་ཨཱཿདམར་པོ་མགྲིན་པར་བཀོད་ནས་འདུ་ཤེས་ཀྱི་ཕུང་པོ་ལ་གཞུག་པར་བྱའོ། །​མི་བསྐྱོད་པའི་རང་བཞིན་ཧཱུཾ་ནག་པོ་སྙིང་གར་བཀོད་ནས་རྣམ་པར་ཤེས་པའི་ཕུང་པོ་ལ་གཞུག་པར་བྱའོ། །​རིན་ཆེན་འབྱུང་ལྡན་གྱི་རང་བཞིན་སྭཱ་སེར་པོ་ལྟེ་བ་ལ་བཀོད་ནས་ཚོར་བའི་ཕུང་པོ་ལ་གཞུག་པར་བྱའོ། །​དོན་ཡོད་གྲུབ་པའི་རང་བཞིན་ཧཱ་ལྗང་གུ་རྐང་པ་གཉིས་ལ་བཀོད་ནས་འདུ་བྱེད་ཀྱི་ཕུང་པོ་ལ་གཞུག་པར་བྱའོ། །​མོ་ཧ་རཱ་ཏི་ཞེས་བྱ་བས་སྤྱན་མ་སའི་ཁམས་ཀྱི་རང་བཞིན་གྱིས་སོ། །​དྭེ་ཥ་རཱ་[[60]](#footnote-79)ཏི་ཞེས་བྱ་བས་མཱ་མ་ཀཱི་ཆུའི་ཁམས་ཀྱི་རང་བཞིན་གྱིས་སོ། །​རཱ་ག་རཱ་[[61]](#footnote-80)ཏི་ཞེས་བྱ་བས་གོས་དཀར་མོ་མེའི་ཁམས་ཀྱི་རང་བཞིན་གྱིས་སོ། །​བཛྲ་རཱ་[[62]](#footnote-81)ཏི་ཞེས་བྱ་བས་སྒྲོལ་མ་རླུང་གི་ཁམས་ཀྱི་རང་བཞིན་གྱིས་སོ། །​བཀོད་ནས་སྲ་བ་ཉིད་དང་། གཤེར་བ་ཉིད་དང་། དྲོ་བ་ཉིད་དང་གཡོ་བ་ཉིད་དུ་རབ་ཏུ་བསམ་པར་བྱའོ། །​ཨོཾ་སའི་སྙིང་པོའི་ས་བོན་མིག་གི་སྐྱེ་མཆེད་ཀྱི་རང་བཞིན་དང་། ཨོཾ་ཕྱག་ན་རྡོ་རྗེའི་ས་བོན་རྣ་བའི་སྐྱེ་མཆེད་ཀྱི་རང་བཞིན་དང་། །​ཨོཾ་ནམ་མཁའི་སྙིང་པོའི་ས་བོན་སྣའི་སྐྱེ་མཆེད་ཀྱི་རང་བཞིན་དང་། །​ཨོཾ་འཇིག་རྟེན་དབང་ཕྱུག་གི་ས་བོན་ལྕེའི་:སྐྱེ་མཆེད་ཀྱི་[[63]](#footnote-82)རང་བཞིན་དང་། ཧཱུཾ་འཇམ་དཔལ་གྱི་ས་བོན་ཡིད་ཀྱི་སྐྱེ་མཆེད་ཀྱི་རང་བཞིན་དང་། ཨོཾ་སྒྲིབ་པ་ཐམས་ཅད་རྣམ་པར་སེལ་བའི་ས་བོན་ལུས་ཀྱི་སྐྱེ་མཆེད་ཀྱི་རང་བཞིན་ལ་བཀོད་ནས། ལྷའི་མིག་ལ་སོགས་པ་རབ་ཏུ་བརྟག་པར་བྱའོ། །​བྱམས་པའི་ས་བོན་མཻཾ་རྒྱུས་པའི་རང་བཞིན་ལ་དགོད་པར་བྱའོ། །​ཀུན་དུ་བཟང་པོའི་ས་བོན་སཾ་ལུས་ཀྱི་ཚིགས་[[64]](#footnote-83)ཐམས་ཅད་ལ་དགད་པར་བྱའོ། །​དེ་ལྟར་སྔགས་ཀྱིས་བྱིན་གྱིས་བརླབས་པ་ལས་ཕུང་པོ་དང་ཁམས་དང་སྐྱེ་མཆེད་བཀང་ནས་ཧཱུཾ་:རིང་པོར་[[65]](#footnote-84)ཁྲོ་བོ་བཅུ་ལག་པ་ལ་སོགས་པའི་ཡན་ལག་རྣམས་ལ་རིམ་པ་འདིས་དགོད་པར་བྱས་ཏེ། དེ་ལ་ལག་པ་གཡས་པར་གཤིན་རྗེ་གཤེད། ལག་པ་གཡོན་པ་ལ་གཞན་གྱིས་མི་ཐུབ་པ། ཁར་རྟ་མགྲིན་གསང་བར་ནི་བདུད་རྩི་འཁྱིལ་པ། རྩིབ་མ་གཡས་པར་མི་གཡོ་བ། །​གཡོན་པར་འདོད་པའི་རྒྱལ་པོ། །​པུས་མོ་གཡས་པ་ལ་དབྱུག་:སྔོན་ཅན། །​[[66]](#footnote-85)པུས་མོ་གཡོན་པ་ལ་སྟོབས་པོ་ཆེ། །​སྤྱི་བོར་གཙུག་ཏོར་:འཁོར་ལོས་[[67]](#footnote-86)སྒྱུར་བ། །​རྐང་པ་གཉིས་ལ་གནོད་མཛེས་རྒྱལ་པོ་བཀོད་ནས་ཕྱོགས་བཅུར་རྗེས་སུ་གཞུག་པར་བྱའོ། །​འདིའི་མདོ་ནི་ལེའུ་དང་པོ་ལས། རིག་པའི་སྐྱེས་བུ་ཆེན་པོའི་སྐུ་དེ་བཞིན་གཤེགས་པ་ཐམས་ཅད་ཀྱི་:སྔགས་ཀྱིས་[[68]](#footnote-87)བྱིན་གྱིས་བརླབས་ནས་དེ་མ་ཐག་ཏུ་བྱིན་གྱིས་བརླབས་པ་ཙམ་གྱིས་བྱང་ཆུབ་ཀྱི་སེམས་རྡོ་རྗེ་དེ་ཉིད་དེ་བཞིན་གཤེགས་པ་རྣམས་ཀྱི་ཞལ་གསུམ་གྱི་རྣམ་པར་མཐོང་བར་གྱུར་ཏོ་ཞེས་བྱ་བ་ནི་[[69]](#footnote-88)གསུམ་པ་ཤིན་ཏུ་རྣལ་འབྱོར་རོ། །​དེ་ལྟར་སྒྲུབ་པ་པོས་རྣལ་འབྱོར་གསུམ་གྱི་བདག་ཉིད་ཀྱིས་ཐ་མལ་པའི་ང་རྒྱལ་བསལ་ཏེ།དཔལ་རྡོ་རྗེ་སེམས་དཔའི་སྐུར་ཡང་བསྐྱེད་ནས། ཡང་བྱ་བ་ནི་ཡོངས་སུ་རྫོགས་པའི་ལྷའི་རྣམ་རྟོག་བསལ་བའི་ཕྱིར་བཞི་པ་རྣལ་འབྱོར་ཆེན་པོ་བྱ་སྟེ། དེ་ལ་ཨོཾ་ཁ་དོག་དཀར་པོ་སྤྱི་བོར་བསམས་ནས་དེ་ལས་སྐྱེས་པའི་སྤྱན་གྱི་ཚོགས་བདག་པོའི་སྦྱོར་བས་ནམ་མཁའི་དབྱིངས་སུ་རྣམ་པར་བསམས་ཏེ། དེ་ནས་སྐད་ཅིག་གིས་རྣམ་པར་སྣང་མཛད་ཀྱི་ཚོགས་བདག་པོ་དང་སྦྱོར་བ་བར་སྣང་ལ་བསམས་ནས། ལེའུ་གཉིས་པ་ལས་གསུངས་པའི་ཚིགས་བཅད་གཉིས་ཀྱིས་གསོལ་བ་གདབ་པར་བྱའོ། །​དེ་ལ་ཚིགས་བཅད་ནི་འདི་ཡིན་ཏེ། སངས་རྒྱས་སྐུ་འཆང་དཔལ་དང་ལྡན། །​རྡོ་རྗེ་མི་ཕྱེད་གསུམ་བསྒོམས་པས། །​དེང་བདག་བྱིན་གྱིས་བརླབས་ནས་སུ། །​རྡོ་རྗེ་སྐུ་ཡིས་མཛད་དུ་གསོལ། །​རྡོ་རྗེ་མི་ཕྱེད་གསུམ་བསྒོམས་པས། །​ཕྱོགས་བཅུར་བཞུགས་པའི་སངས་རྒྱས་རྣམས། །​དེང་བདག་བྱིན་བརླབས་གོམས་པ་ནི། རྡོ་རྗེ་སྐུས་ནི་མཛད་དུ་གསོལ། །​གསོལ་བ་བཏབ་མ་ཐག་ཏུ་ལྷའི་ཚོགས་ཕན་ཚུན་རྗེས་སུ་ཆགས་པ་སྔོན་དུ་འགྲོ་བས་མཆོག་ཏུ་:དགའ་བའི་[[70]](#footnote-89)བདེ་བ་ཉམས་སུ་མྱོང་བས་འོད་ཟེར་དཀར་པོའི་རང་བཞིན་གྱིས་ཡེ་ཤེས་སེམས་དཔའི་རང་བཞིན་དུ་རྣམ་པར་སྣང་མཛད་ཀྱི་:སྒོ་ནས་ཞུགས་ནས་[[71]](#footnote-90)ཡེ་ཤེས་[[72]](#footnote-91)ཐོབ་པས་ལུས་ཐམས་ཅད་བཀང་སྟེ་ཚིམ་པར་བསམས་ནས་ལེའུ་བདུན་པ་ལས་གསུངས་པའི་ཚིགས་སུ་བཅད་པས་བརྟན་པར་བྱའོ། །​ཚིགས་སུ་བཅད་པ་འདི་ཡིན་ཏེ། །​སངས་རྒྱས་ཀུན་གྱི་སྐུ་གང་གིས། །​ཕུང་པོ་ལྔ་ནི་རབ་བཀང་བ། །​སངས་རྒྱས་སྐུ་ཡི་རང་བཞིན་གྱིས། །​བདག་ཀྱང་དེ་དང་འདྲ་བར་ཤོག །​དེ་ནས་ལེའུ་:དྲུག་པ་[[73]](#footnote-92)ལས་གསུངས་པའི་སྔགས་ཀྱིས་གཉིས་སུ་མེད་པའི་ང་རྒྱལ་བྱ་སྟེ། ཨོཾ་སརྦ་ཏ་ཐཱ་ག་ཏ་ཀཱ་ཡ་བཛྲ་སྭ་བྷཱ་བ་ཨཱཏྨ་[[74]](#footnote-93)ཀོ྅ཧཾ་ཞེས་བྱ་བས་སོ། །​སྐུ་དང་གསུང་དང་ཐུགས་ཀྱི་རིམ་པ་འདིས་བྱིན་གྱིས་བརླབ་པར་བྱའོ། །​དེ་ལ་རིམ་པ་ནི་འདི་ཡིན་ཏེ། :ཨཱཿཁ་[[75]](#footnote-94)དོག་དམར་པོ་མགྲིན་པའི་པདྨའི་སྟེང་དུ་བཀོད་ནས། དེ་ལས་བྱུང་བའི་གོས་དཀར་མོའི་ཚོགས་ཀྱིས་ནམ་མཁའ་བཀང་ནས། སྔར་བཞིན་དུ་འོད་དཔག་མེད་ཀྱི་ཚོགས་བལྟས་ནས་ཚིགས་བཅད་འདིས་གསོལ་བ་གདབ་པར་བྱའོ། །​ཆོས་ཀྱི་གསུང་ལམ་དཔལ་དང་ལྡན། །​རྡོ་རྗེ་མི་ཕྱེད་གསུམ་བསྒོམས་པས། །​དེང་བདག་བྱིན་གྱིས་བརླབས་ནས་སུ། །​རྡོ་རྗེ་གསུང་གིས་མཛད་དུ་གསོལ། །​ཕྱོགས་བཅུར་བཞུགས་པའི་སངས་རྒྱས་རྣམས། །​རྡོ་རྗེ་མི་ཕྱེད་གསུམ་བསྒོམས་པས། དེང་བདག་བྱིན་གྱིས་བརླབས་[[76]](#footnote-95)ནས་སུ། །​རྡོ་རྗེ་གསུང་གིས་མཛད་དུ་གསོལ།དེ་ལྟར་གསོལ་བ་བཏབ་ནས། སྔར་བཞིན་དབང་པོ་གཉིས་[[77]](#footnote-96)མཉམ་པར་སྦྱོར་བས་འདོད་ཆགས་ཆེན་པོའི་མེས་ཚོགས་གཉིས་ཞུ་བ་ལས་འོད་ཟེར་དམར་པོའི་:གཟུགས་ཀྱིས་[[78]](#footnote-97)ཞལ་དུ་ཞུགས་པ་ལས་:ངག་གི་[[79]](#footnote-98)དབང་ཕྱུག་ཐོབ་པར་བསམས་ནས། ཚིགས་སུ་བཅད་པ་འདིས་བརྟན་པར་བྱའོ། །​གང་ཞིག་རྡོ་རྗེ་ཆོས་ཀྱི་ནི། །​ངེས་ཚིག་ཕུན་སུམ་ཚོགས་པའི་ངབ། །​བདག་གི་ཚིག་ཀྱང་དེ་འདྲ་ཞིང་། །​ཆོས་འཛིན་པ་དང་འདྲ་བར་ཤོག །​ཅེས་གསུངས་སོ། །​སྔགས་འདིས་གཉིས་སུ་མེད་པའི་རྣམ་པའི་ང་རྒྱལ་བྱ་སྟེ། དེ་ལ་སྔགས་ནི་འདི་ཡིན་ཏེ།ཨོཾ་སརྦ་ཏ་ཐཱ་ག་ཏ་བཱ་ཀ་བཛྲ་སྭ་བྷཱ་བ་ཨཱཏྨ་[[80]](#footnote-99)ཀོ྅ཧཾ་ཞེས་བྱའོ། །​དེ་ནས་ཡང་རང་གི་སྙིང་གའི་རྡོ་རྗེའི་ལྟེ་བར་ཧཱུཾ་ཁ་དོག་ནག་པོ་བསམས་ནས། དེ་ལས་སྐྱེས་པའི་མཱ་མ་ཀཱིའི་ཚོགས་ནམ་མཁའ་ལ་བསམས་ཏེ། སྔ་མ་བཞིན་དུ་སྐད་ཅིག་གིས་མི་བསྐྱོད་པའི་ཚོགས་བར་སྣང་ལ་བལྟས་ནས་ཚིགས་སུ་བཅད་པ་འདིས་གསོལ་བ་གདབ་པར་བྱའོ། །​དཔལ་ལྡན་རྡོ་རྗེ་ཐུགས་འཆང་བ། །​རྡོ་རྗེ་མི་ཕྱེད་གསུམ་བསྒོམས་པས། །​དེང་བདག་བྱིན་བརླབས་གོམས་པ་ནི། །​རྡོ་རྗེ་ཐུགས་ཀྱིས་མཛད་དུ་གསོལ། །​ཕྱོགས་བཅུར་བཞུགས་པའི་སངས་རྒྱས་རྣམས། །​རྡོ་རྗེ་མི་ཕྱེད་གསུམ་བསྒོམས་པས། །​དེང་བདག་བྱིན་བརླབས་གོམས་པ་ནི། །​རྡོ་རྗེ་ཐུགས་ཀྱིས་མཛད་དུ་གསོལ། །​ཞེས་གསོལ་བ་བཏབ་མ་ཐག་ཏུ་སྔར་བསྟན་པ་བཞིན་དུ་གཉིས་སུ་མེད་པའི་འདོད་ཆགས་ཆེན་པོའི་མེས་ཞུ་བས་འོད་ཟེར་ནག་པོའི་གཟུགས་ཀྱིས་ཐུགས་ཀར་ཞུགས་པས་ཐུགས་ཀྱི་དབང་ཕྱུག་ཐོབ་པར་བསམས་ནས་ཚིགས་སུ་བཅད་པ་འདིས་བརྟན་པར་བྱའོ། །​ཀུན་དུ་བཟང་པོའི་ཐུགས་གང་ཡིན། །​གསང་བའི་དབང་པོ་བློ་ལྡན་པ། །​བདག་ཀྱང་དེ་དང་འདྲ་གྱུར་[[81]](#footnote-100)ཏེ། །​ཐུགས་འཛིན་པ་དང་འདྲ་བར་ཤོག །​ཅེས་བྱའོ། །​དེ་ནས་སྔགས་འདིས་[[82]](#footnote-101)གཉིས་སུ་མེད་པའི་རྣམ་པའི་ང་རྒྱལ་བྱ་སྟེ། ཨོཾ་སརྦ་ཏ་ཐཱ་ག་ཏ་ཙིཏྟ་བཛྲ་སྭ་བྷཱ་བ་ཨཱཏྨ་[[83]](#footnote-102)ཀོ྅ཧཾ་ཞེས་བྱ་བའོ། །​དེ་ལྟ་བུའི་རིགས་གསུམ་བཅུག་པས་སྐུ་གསུང་ཐུགས་སོ་སོའི་བྱིན་གྱིས་བརླབས་ནས། ཡང་རྡོ་རྗེ་གསུམ་མི་ཕྱེད་པའི་རང་བཞིན་གྱིས་རྡོ་རྗེ་འཆང་:ཆེན་པོར་[[84]](#footnote-103)བྱིན་གྱིས་:བརླབ་པ་[[85]](#footnote-104)འདིས་བྱའོ། །​ཨོཾ་སརྦ་ཏ་ཐཱ་ག་ཏ་ཀཱ་ཡ་བཱཀ་ཙིཏྟ་བཛྲ་སྭ་བྷཱ་བ་ཨཱཏྨ་[[86]](#footnote-105)ཀོ྅ཧཾ་ཞེས་བྱའོ། །​འདིའི་མདོ་ནི་ལེའུ་གཉིས་པ་ལས། བཅོམ་ལྡན་འདས་སེམས་ལུས་ཀྱི་རྣམ་པ་དང་། ལུས་སེམས་ཀྱི་རྣམ་པ་དང་། སེམས་ངག་གི་བརྗོད་པའི་རྣམ་པ་ལྟ་བུ་བསྐྱེད་པར་བྱའོ་ཞེས་གསུངས་སོ། །​ལེའུ་དང་པོ་ལས་གསུངས་པའི་དམ་ཚིག་ལས་བྱུང་བ་རྡོ་རྗེའི་ཏིང་ངེ་འཛིན་གྱི་:ཚུལ་གྱིས་[[87]](#footnote-106)བསྐྱེད་པའི་ཕྱིར་དམ་ཚིག་སེམས་དཔའ་ཞེས་བརྗོད་དོ། །​དེ་ལྟར་ཞལ་གསུམ་ཕྱག་དྲུག་པར་དམ་ཚིག་སེམས་དཔའ་བསྐྱེད་ནས། དེའི་སྙིང་གར་ཡེ་ཤེས་སེམས་དཔའ་ཕྱག་གཉིས་པ།མདོག་དམར་པོ་:ཁ་སྦྱོར་གྱི་སྦྱོར་[[88]](#footnote-107)བས་ལུས་ཐམས་ཅད་ཚིམ་པར་བསམས་ནས་རང་གི་ཅོད་པན་ལ་བདག་པོ་བསམ་མོ། །​འདིའི་མདོ་ནི་ལེའུ་བཅུ་གཉིས་པ་ལས། རྣམ་པ་ཀུན་གྱི་མཆོག་ལྡན་པའི། །​བདག་ཉིད་སྐུ་གསུང་ཐུགས་རྡོ་རྗེའི། །​དམ་ཚིག་ཐུགས་ཀར་ཡེ་ཤེས་དང་། །​རྡོ་རྗེ་མཆོག་འཛིན་ཅོད་པན་ལའོ། །​སངས་རྒྱས་རྣམས་ནི་ཚིམ་བྱེད་པའི། །​དམ་ཚིག་འདི་ནི་དམ་པའོ། །​དམ་ཚིག་ཀུན་གྱི་བྱ་བ་སྟེ། །​དངོས་གྲུབ་ཐམས་ཅད་སྒྲུབ་བྱེད་པ། །​ཞེས་གསུངས་སོ། །​དེ་ལྟར་དམ་ཚིག་སེམས་དཔའི་ཐུགས་ཀར་ཡེ་ཤེས་སེམས་དཔའ་བསམས་ནས། །​ཡེ་ཤེས་སེམས་དཔའི་ཐུགས་ཀར་ཡི་གེ་ཧཱུཾ་ཏིང་ངེ་འཛིན་སེམས་དཔའ་ཞེས་བྱ་བ་རྟག་ཏུ་འཆར་བ་མར་མེ་ཆེན་པོ་ལྟ་བུ་མི་ཤེས་པའི་མུན་པ་འཇོམས་པའི་དོན་དུ་སྣང་བའི་ཕུང་པོ་ལྟ་བུ་བསམ་པར་བྱའོ། །​འདིའི་མདོ་ནི་ལེའུ་བཅུ་གཅིག་པ་ལས། སངས་རྒྱས་དཀྱིལ་འཁོར་དབུས་གནས་པ། །​མི་བསྐྱོད་རྡོ་རྗེ་རབ་བསྒོམ་བྱ། །​ཧཱུཾ་ཡིག་སྙིང་གར་བསྒོམས་ནས་ནི། །​སེམས་ནི་ཐིག་ལེར་གནས་པར་བཞག །​ཅེས་བྱ་བ་ནི་རྣལ་འབྱོར་ཆེན་པོའོ། །​དེ་ལྟར་རྣལ་འབྱོར་བཞིས་བདག་ཉིད་སེམས་དཔའ་གསུམ་གྱི་བདག་ཉིད་ཅན་གྱི་བདག་གི་དོན་ཕུན་སུམ་ཚོགས་པའི་རང་བཞིན་ཏིང་ངེ་འཛིན་རྒྱལ་པོ་མཆོག་བསྐྱེད་ནས། ད་ནི་གཞན་གྱི་དོན་ཕུན་སུམ་ཚོགས་པའི་ཕྱིར་དཀྱིལ་འཁོར་རྒྱལ་པོ་མཆོག་ཅེས་བྱ་བའི་ཏིང་ངེ་འཛིན་བསྟན་པའི་སྐབས་ལ་འཇུག་པར་བྱ་སྟེ། བཅོམ་ལྡན་འདས་ཤཱཀྱ་ཐུབ་པས་ཐམས་ཅད་མཛད་དེ་དགའ་ལྡན་གྱི་གནས་མཆོག་ནས་བབས་ཏེ། ཐམས་ཅད་:མཁྱེན་པ་[[89]](#footnote-108)མཛད་ནས་འདོད་ཆགས་དང་བྲལ་བར་མངོན་པར་སྤྲུལ་ཏེ། ཉན་ཐོས་ཀྱི་རིགས་ཅན་རྣམས་ཉན་ཐོས་ཀྱི་ས་ལ་བཀོད་དོ། །​ཡང་ཐེག་པ་ཆེན་པོའི་སེམས་ཅན་རྣམས་ལ་ཕ་རོལ་ཏུ་ཕྱིན་པའི་ཚུལ་ཐམས་ཅད་གསལ་བར་མཛད་ནས་ཟབ་མོ་ལ་ལྷག་པར་མོས་བ་རྣམས་ལ་འདོད་ཆགས་ལས་སྐྱེས་པའི་བྱང་ཆུབ་འདི་བསྟན་པའི་:དོན་དུ་དེ་ལས་ལེའུ་དང་པོ་ལས་གསུངས་པའི་འདོད་ཆགས་ཆེན་པོའི་ཚུལ་ཞེས་བྱ་པའི་ཏིང་ངེ་འཛིན་དེ་ལ་སྙོམས་པར་ཞུགས་པ་དེ་བཞིན་དུ་སློབ་བཞིན་པའི་རྣལ་འབྱོར་པས་ཀྱང་དང་པོ་སྦྱོར་བ་བྱས་ནས་འདོད་ཆགས་ལ་སྤྱོད་པའི་སེམས་ཅན་རྣམས་འདོད་པས་ཐར་པར་རབ་ཏུ་བསྟན་པའི་ཕྱིར། ལེའུ་བཅུ་བདུན་པ་ལས་གསུངས་པའི་རིམ་པ་[[90]](#footnote-109)འདིས་འདོད་པ་ཀུན་ལས་ལོངས་སྤྱོད་པའི་ཏིང་ངེ་འཛིན་འདི་ཡིས་གནས་པར་བྱ།དེ་ལ་རིམ་པ་འདི་ཡིན་ཏེ། མཚན་མ་ཐམས་ཅད་དང་ལྡན་པའི་ཕྱིའི་ཕྱག་རྒྱ་སྔགས་དང་རྒྱུད་ལ་ལེགས་པར་བསླབས་པ་རྙེད་ནས་མདུན་དུ་བཞག་སྟེ་རིགས་ལྔ་བརྟག་པར་བྱའོ། །​དེ་ནས་རྡོ་རྗེ་པདྨ་འདུས་བྱས་པ་སྔོན་དུ་འགྲོ་བས་དབང་པོ་གཉིས་མཉམ་དུ་སྦྱར་བར་བྱས་ནས། བྱང་ཆུབ་ཀྱི་སེམས་ལས་མི་བསྐྱོད་པ་ལ་སོགས་པའི་དཀྱིལ་འཁོར་གྱི་འཁོར་ལོ་མངོན་པར་སྤྲུལ་ཏེ། དེ་དང་དེའི་ཏིང་ངེ་འཛིན་གྱིས་སེམས་ཅན་རྣམས་ཀྱི་ཞེ་སྡང་ལ་སོགས་པའི་ཉོན་མོངས་པ་སྦྱངས་ནས་ཡང་སླར་བསྡུས་ཏེ། རང་གི་ལུས་ཀྱི་དཀྱིལ་འཁོར་ལ་གཞུག་པར་བྱའོ། །​ཡང་ན་སྙིང་གར་ཡེ་ཤེས་ཀྱི་ཕྱག་རྒྱ་མངོན་པར་སྤྲུལ་ཏེ། དེ་དང་ལྷན་ཅིག་སྙོམས་པར་འཇུག་པར་བྱས་ནས་སྔགས་ཅིག་སྤྲུལ་པས་སེམས་ཅན་གྱི་དོན་བྱའོ། །​སྙིང་གར་གནས་པའི་ལྷ་མོ་ཆེ། །​རྣལ་འབྱོར་རྣལ་འབྱོར་འབེབས་བྱེད་མ། །​སངས་རྒྱས་རྣམས་ཀྱི་སྦྱོར་སྐྱེད་མ། །​རྡོ་རྗེ་དབྱིངས་ཀྱི་དབང་མོར་གྲགས། །​ཞེས་བྱ་བ་ཐམས་ཅད་གསང་བའི་རྒྱུད་ལས་གསུངས་པའི་ཕྱིར་རོ། །​འདིའི་མདོ་ནི་ལེའུ་བདུན་པ་ལས་གསུངས་པ། བཙུན་མོ་ཤིན་ཏུ་ཡིད་འོང་མ། །​བཅུ་དྲུག་ལོ་ལོན་རྙེད་ནས་ནི། །​བྱིན་བརླབས་གོ་འཕང་གསུམ་གྱིས་ནི། །​དབེན་པར་མཆོད་པ་བརྩམ་པར་བྱ། །​དེ་བཞིན་གཤེགས་པའི་བཙུན་མོ་མཆོག །​སྤྱན་མ་རྣམ་པར་བསྒོམ་བྱ་སྟེ། །​དབང་པོ་གཉིས་ནི་མཉམ་སྦྱོར་བས། །​སངས་རྒྱས་དངོས་གྲུབ་ཐོབ་པར་བྱེད། །​ཅེས་:བྱ་བ་[[91]](#footnote-110)དེ་ལྟར་ཕྱི་ནང་གི་བདག་ཉིད་ཅན་གྱི་ཕྱག་རྒྱ་ལ་ངེས་པར་:བྱས་ནས་ད་ནི་[[92]](#footnote-111)རིགས་ལྔའི་བརྟག་པའི་རིམ་པ་བརྟན་པར་བྱ་སྟེ། ཨོཾ་ནི་སྤྱི་བོར་རོ། །​ཨཱཿནི་ཁ་ལའོ། །​ཧཱུཾ་ནི་སྙིང་གར་རོ། །​སྭཱ་ལྟེ་བར་རོ། །​ཧཱ་རྐང་པ་གཉིས་ལ་དགོད་དོ། །​ཁམས་བཞིའི་:རང་བཞིན་གྱི་[[93]](#footnote-112)སྤྱན་མ་ལ་སོགས་པ་རྣམས་དགོད་དོ། །​མིག་ལ་སོགས་པའི་སྐྱེ་མཆེད་ཀྱི་རང་བཞིན་གྱི་གཟུགས་རྡོ་རྗེ་མ་ལ་སོགས་པ་དགོད་དོ། །​ཡང་དེའི་ལག་པ་ལ་སོགས་པ་ཡན་ལག་རྣམས་ལ་ཁྲོ་མོའི་རྒྱལ་མོ་རྣམས་དགོད་དེ། དེའི་ལག་པ་གཡས་པ་ལ་རོ་ལངས་མའོ། །​ལག་པ་གཡོན་པ་ལ་གཞན་གྱིས་མི་ཐུབ་མའོ། །​ཁར་ནི་ཁྲོ་གཉེར་མའོ། །​གསང་བར་རལ་གཅིག་མའོ། །​ཡང་གཡས་ཀྱི་ཆ་ལ་སྣ་ཚོགས་རྡོ་རྗེ་མའོ། །​གཡོན་གྱི་ཆ་ལ་སྣ་ཚོགས་རིན་ཆེན་མའོ། །​པུས་མོ་གཡས་པར་སྣ་ཚོགས་པདྨའོ། །​པུས་མོ་གཡོན་པར་སྣ་ཚོགས་ལས་མའོ། །​སྤྱི་བོར་ནམ་མཁའི་རྡོ་རྗེ་མའོ། །​རྐང་པ་གཉིས་ལས་འཛིན་གྱི་ལྷ་མོ་དགོད་པར་བྱའོ་ཞེས་གསུངས་པ་འདིའི་མདོ་ནི་ལེའུ་བརྒྱད་པ་ལས། ནུ་མ་གཉིས་ཀྱི་བར་དང་ཇི་སྲིད་སྤྱི་བོར་:ཕྱིན་གྱི་[[94]](#footnote-113)བར། །​རྐང་པར་ཐུག་གི་བར་དུ་ཡང་ནི་ཆོ་ག་ཤེས་པས་དགོད། །​རྐེད་པ་ལྟེ་བར་གསང་བའི་རྒྱལ་བའི་སྲས། །​རིགས་ལྔ་རྣམས་ནི་དགོད་པར་རབ་ཏུ་བྱ། །​ཞེས་གསུངས་སོ། །​དེ་ལྟར་མངོན་པར་འདུས་བྱས་ནས་ཐ་མལ་པའི་བུད་མེད་ཀྱི་རང་བཞིན་བསལ་ཏེ་རིམ་པ་འདིས་རྡོ་རྗེ་དང་པདྨ་བྱིན་གྱིས་བརླབ་པར་བྱའོ། །​ཧཱུྃ་གིས་རང་གི་རྟགས་རྡོ་རྗེ་རྩེ་ལྔ་པར་བསམས་ནས། དབུས་ཀྱི་རྩེ་མོ་ལ་ཨོཾ་དགོད་པ་ནི་རྡོ་རྗེ་འདུས་བྱ་བའོ། །​དེའི་ཆོས་འབྱུང་ཨཱཿབསམས་[[95]](#footnote-114)ནས་དེ་ལས་སྐྱེས་པའི་པདྨ་འདབ་མ་བརྒྱད་པ་དམར་པོ་བསམ་པ་ནི་པདྨ་འདུས་བྱས་པའོ། །​འདིའི་མདོ་ནི་ལེའུ་བདུན་པ་ལས། ཡི་གེ་ཧཱུཾ་དང་ཡི་གེ་ཨོཾ། །​ཡི་གེ་ཕཊ་ཀྱང་རྣམ་བརྟགས་ཏེ།འོད་ཟེར་ལྔ་ནི་རྣམ་འཕྲོ་བའི། །​རྡོ་རྗེ་པདྨ་བསྒོམ་པར་བྱ། །​ཞེས་གསུངས་སོ། །​དེ་ལ་རིན་ཆེན་འབྱུང་ལྡན་གྱི་ང་རྒྱལ་དང་ལྡན་པས་ཕན་ཚུན་རྗེས་སུ་ཆགས་པ་སྔོན་དུ་འགྲོ་བས་འཁྱུད་པ་དང་འོ་བྱ་བ་ལ་སོགས་པ་བྱས་ནས་ལེའུ་དྲུག་པ་ལས་གསུངས་པའི་:སྔགས་ཀྱིས་[[96]](#footnote-115)གཉིས་སུ་མེད་པའི་ང་རྒྱལ་:བྱའོ། ་[[97]](#footnote-116)དེ་ལ་སྔགས་ནི་འདི་ཡིན་ཏེ། །​ཨོཾ་སརྦ་ཏ་ཐཱ་ག་ཏ་ཨ་ནུ་རཱ་[[98]](#footnote-117):ག་ཎ་[[99]](#footnote-118)སྭ་བྷཱ་བ་ཨཱཏྨ་[[100]](#footnote-119)ཀོ྅ཧཾ་ཞེས་བྱ་བ་རིན་ཆེན་འབྱུང་ལྡན་གྱི་ང་རྒྱལ་གྱིས་བྱའོ། །​དེ་ནས་ཧཱུཾ་གི་གླུ་བླངས་པས་ལས་ལ་གནས་པར་འགྱུར་རོ། །​འཇིག་པའི་གནས་སྐབས་སུ་ཕཊ་ཀྱི་ཡི་གེ་བརྗོད་པར་བྱའོ། །​དེ་ནས་ལུས་ཀྱི་དཀྱིལ་འཁོར་བའི་ལྷ་རྣམས་མཆོག་ཏུ་:དགའ་བའི་[[101]](#footnote-120)བདེ་བ་ཉམས་སུ་མྱོང་བས་རྩའི་བུ་གནས་ཐིག་ལེའི་[[102]](#footnote-121)གཟུགས་ཀྱིས་[[103]](#footnote-122)པདྨའི་དབུས་སུ་འབབ་པའོ། །​འདིའི་མདོ་ནི་ལེའུ་དང་པོ་ལས་དེ་བཞིན་གཤེགས་པ་ཐམས་ཅད་ཀྱི་སྐུ་དང་།གསུང་དང་། ཐུགས་རྡོ་རྗེའི་བཙུན་མོའི་བྷ་ག་ལ་བཞུགས་[[104]](#footnote-123)སོ་ཞེས་གསུངས་སོ། །​དེ་ལྟ་བུའི་བྱང་ཆུབ་ཀྱི་སེམས་ཀྱི་གནས་སྐབས་སུ་དོན་ཡོད་གྲུབ་པའི་བྱིན་གྱིས་བརླབས་[[105]](#footnote-124)ལ་ལྷག་པར་མོས་པ་བྱས་ནས་ལེའུ་དྲུག་པ་ལས་གསུངས་པའི་མཆོད་པའི་རིམ་པས་གཉིས་སུ་མེད་པའི་ང་རྒྱལ་བྱའོ། །​དེ་ལ་སྔགས་ནི་འདི་ཡིན་ཏེ། ཨོཾ་སརྦ་ཏ་ཐཱ་ག་ཏ་པཱུ་ཛ་བཛྲ་སྭ་བྷཱ་བ་ཨཱཏྨ་[[106]](#footnote-125)ཀོ྅ཧཾ་ཞེས་གསུངས་སོ། །​དེ་བཞིན་གཤེགས་པ་ལྔའི་རྗེས་སུ་ཞུགས་པས་བདག་ཉིད་བྱིན་གྱིས་བརླབས་ནས་ཏིང་ངེ་འཛིན་དང་དབང་:བསྐུར་བ་[[107]](#footnote-126)དང་། མཆོད་པ་མཐར་ཐུག་པའི་རིགས་ཐམས་ཅད་ཀྱི་བདག་ཉིད་ཀྱི་ང་རྒྱལ་བྱས་ནས། གཞན་གྱི་དོན་ཕུན་སུམ་ཚོགས་པའི་དོན་དུ་སྲིད་པ་སྐྱེ་བའི་རིམ་པས་དཀྱིལ་འཁོར་གྱི་འཁོར་ལོ་སྤྲོ་བར་བྱའོ། །​དེ་ལ་མི་བསྐྱོད་པའི་ཏིང་ངེ་འཛིན་གྱིས་སེམས་ཅན་རྣམས་ཀྱི་ཞེ་སྡང་གི་ཉོན་མོངས་པ་སྦྱོང་བར་བྱེད་དོ། །​དེ་བཞིན་དུ་རྣམ་པར་སྣང་མཛད་ཀྱི་ཏིང་ངེ་འཛིན་གྱིས་གཏི་མུག་རྣམ་པར་སྦྱོང་བར་བྱེད་དོ། །​རིན་ཆེན་འབྱུང་ལྡན་གྱི་ཏིང་ངེ་འཛིན་གྱིས་ང་རྒྱལ་རྣམ་པར་སྦྱོང་ངོ། །​འོད་དཔག་ཏུ་མེད་པའི་ཏིང་ངེ་:འཛིན་གྱིས་[[108]](#footnote-127)འདོད་ཆགས་རྣམ་པར་སྦྱོང་ངོ། །​དོན་ཡོད་གྲུབ་པའི་ཏིང་ངེ་འཛིན་གྱིས་ཕྲག་དོག་རྣམ་པར་སྦྱོང་ངོ། །​བཅོམ་ལྡན་འདས་དེ་ཉིད་སྤྱན་མའི་ཏིང་ངེ་འཛིན་གྱིས་སེམས་ཅན་རྣམས་ཀྱི་ནད་ལ་སོགས་པ་ཞི་བར་བྱེད་པའོ། །​མཱ་:མ་ཀཱིའི་[[109]](#footnote-128)ཏིང་ངེ་འཛིན་གྱིས་རྒྱས་པར་བྱེད་པའོ། །​གོས་དཀར་མོའི་ཏིང་ངེ་འཛིན་གྱིས་སྲུང་བར་བྱེད་དོ། །​སྒྲོལ་མའི་ཏིང་ངེ་འཛིན་གྱིས་དབང་དུ་བྱེད་དོ། །​བཅོམ་ལྡན་འདས་དེ་ཉིད་གཟུགས་རྡོ་རྗེ་ལ་སོགས་པར་གྱུར་ནས། །​སེམས་ཅན་རྣམས་ཀྱི་བདེ་བ་དང་:ཡིད་བདེ་[[110]](#footnote-129)བ་སྐྱེད་པར་བྱེད་དོ། །​དེ་བཞིན་དུ་བཅོམ་ལྡན་འདས་དེ་ཉིད་སའི་སྙིང་པོ་ལ་སོགས་པ་བྱང་ཆུབ་སེམས་དཔའ་རྣམས་ཀྱི་ཏིང་ངེ་འཛིན་གྱིས་སེམས་ཅན་རྣམས་ཀྱི་སྐྱེ་མཆེད་རྣམས་དག་པར་བྱེད་དོ། །​བཅོམ་ལྡན་འདས་དེ་ཉིད་གཤིན་རྗེ་གཤེད་པོ་ལ་སོགས་པའི་ཁྲོ་བོ་རྣམས་ཀྱི་ཏིང་ངེ་འཛིན་གྱིས་ཕྱོགས་བཅུའི་བགེགས་ཀྱི་ཚོགས་རྣམས་:སྡིགས་པར་[[111]](#footnote-130):བྱེད་དོ།[[112]](#footnote-131) །​བཅོམ་ལྡན་རྡོ་རྗེ་རྣལ་འབྱོར་ཀུན། །​རྡོ་རྗེ་སེམས་དཔའ་དེ་བཞིན་གཤེགས། །​དེ་ཡི་ཉེ་བར་ལོངས་སྤྱོད་ཀུན། །​ཁམས་གསུམ་དག་ནི་མ་ལུས་པའོ། །​ཞེས་གསུངས་པའི་ཕྱིར་རོ། །​དཀྱིལ་འཁོར་གྱི་རྒྱལ་པོ་མཆོག་ཅེས་བྱ་བའི་ཏིང་ངེ་འཛིན་གཉིས་པའོ། །​[[113]](#footnote-132)དེ་ལྟར་[[114]](#footnote-133)སུམ་ཅུ་རྩ་གཉིས་ཀྱི་འཁོར་ལོ་མངོན་པར་སྤྲུལ་ནས་ཕྲ་མོའི་རྣལ་འབྱོར་དང་། ཕྱི་ནང་གི་བདག་ཉིད་ཅན་གྱི་བཟླས་པ་བྱ་སྟེ། ཡང་སླར་བདག་ཉིད་དེ་བཞིན་ཉིད་དུ་གཞུག་པར་བྱའོ། །​དེ་ནས་སྤྱན་མ་ལ་སོགས་པའི་ལྷ་མོ་བཞིས་དཀྱིལ་འཁོར་གྱི་དབུས་ན་བདེ་བ་ཆེན་པོ་མ་མཐོང་བས་བྲལ་བས་སྐྱོ་བའི་དབང་གིས་རྡོ་རྗེ་ཐུགས་ཁྱོད་ཅེས་བྱ་བ་ལ་སོགས་པའི་གླུ་རྣམས་ཀྱིས་བདེ་བ་ཆེན་པོ་སད་པར་བྱེད་དོ། །​དེ་ལ་གླུ་ནི་འདི་ཡིན་ཏེ། སེམས་ཅན་ཁམས་ན་གནས་ཀྱི་:དབང་ཕྱུག་ཁྱོད་ནི་[[115]](#footnote-134)རྡོ་རྗེའི་ཐུགས། །​དགའ་བ་ཡིད་འོང་དོན་ཆེན་འདོད་པས་བདག་ལ་བསྐྱབ་ཏུ་གསོལ། །​མགོན་པོ་གལ་ཏེ་དེ་རིང་བདག་ནི་གསོན་པར་མཆིས་བཞེད་ན། །​སེམས་ཅན་ཡབ་ཆེན་གཉེན་མཆོག་བདག་ལ་དགྱེས་པར་མཛད་དུ་གསོལ། །​རྡོ་རྗེ་སྐུ་ཁྱོད་བཀའ་ཡི་འཁོར་ལོ་སེམས་ཅན་ཀུན་ལ་ཕན། །​སངས་རྒྱས་དོན་དུ་བྱང་ཆུབ་དོན་དམ་རབ་ཏུ་ཕན་པར་གཟིགས། །​མགོན་པོ་གལ་ཏེ་དེ་རིང་བདག་ནི་གསོན་པར་མཆིས་བཞེད་ན། །​འདོད་ཆགས་དམ་ཚིག་ཆགས་པས་བདག་ལ་དགྱེས་པར་མཛད་དུ་གསོལ། །​ཁྱོད་ནི་རྡོ་རྗེ་གསུང་སྟེ་སེམས་ཅན་ཀུན་ལ་ཕན་ཞིང་ཐུགས་བརྩེ་[[116]](#footnote-135)བ། །​འཇིག་རྟེན་དག་གི་དགོས་པའི་དོན་མཛད་པ་ལ་རྟག་ཏུ་བརྩོན། །​མགོན་པོ་གལ་ཏེ་དེ་རིང་བདག་ནི་གསོན་པར་མཆིས་བཞེད་ན། །​སྤྱོད་པ་དྲི་མེད་ཀུན་དུ་བཟང་པོ་བདག་ལ་དགྱེས་པར་མཛོད། །​ཁྱོད་ནི་རྡོ་རྗེ་འདོད་པ་དམ་ཚིག་མཆོག་གི་ཕན་དོན་ཆེ། །​ཡང་དག་རྫོགས་སངས་རྒྱས་ཀྱི་གདུང་[[117]](#footnote-136)མཆོག་མཉམ་པ་རྗེས་བརྩེ་བ། །​མགོན་པོ་གལ་ཏེ་དེ་རིང་བདག་ནི་གསོན་པར་མཆིས་བཞེད་ན། །​ཡོན་ཏན་རིན་ཆེན་མང་པོའི་གཏེར་གྱུར་བདག་ལ་དགྱེས་པར་མཛོད། །​དེ་ལྟར་ཡང་དག་པའི་ཡོན་ཏན་གྱིས་བསྟོད་ནས་སྔོན་གྱི་སྨོན་ལམ་གྱི་དབང་གིས་བཞེངས་ནས་དེ་བཞིན་:གཤེགས་པ་རྣམས་ཀྱི་[[118]](#footnote-137)མི་བསྐྱོད་པ་ཞེས་བྱ་བ་ལ་སོགས་པའི་བསྟོད་པའི་རྒྱལ་པོ་:རྣམས་ཀྱིས་[[119]](#footnote-138)བསྟོད་དེ། དེ་ལ་བསྟོད་པ་ནི་འདི་ཡིན་ཏེ། །​མི་བསྐྱོད་པ་ནི་རྡོ་རྗེ་ཆེ། །​རྡོ་རྗེ་དབྱིངས་ནི་མཁས་ཆེན་པོ། །​རྡོ་རྗེ་མཆོག་གསུམ་དཀྱིལ་འཁོར་གསུམ། །​གསང་བའི་དབྱངས་ལ་ཕྱག་འཚལ་བསྟོད། །​རྣམ་པར་སྣང་མཛད་དག་པ་ཆེ། །​རྡོ་རྗེ་ཞི་བ་དགའ་བ་ཆེ། །​:རང་བཞིན་གྱི་[[120]](#footnote-139)ནི་འོད་གསལ་མཆོག །​སྟོན་པ་རྡོ་རྗེ་ཕྱག་འཚལ་བསྟོད། །​རིན་ཆེན་རྒྱལ་པོ་རབ་ཏུ་ཟབ། །​རྡོ་རྗེ་ནམ་མཁའ་དྲི་མ་མེད། །​རང་བཞིན་:དག་པས་[[121]](#footnote-140)གོས་པ་མེད། །​གསང་བའི་དབྱངས་ལ་ཕྱག་འཚལ་བསྟོད། །​རྡོ་རྗེ་དཔག་མེད་རྒྱལ་པོ་ཆེ། །​མི་རྟོག་ནམ་མཁའ་རྡོ་རྗེ་འཛིན། །​འདོད་ཆགས་ཕ་རོལ་ཕྱིན་པ་བརྙེས། །​རྡོ་རྗེ་གསུང་ལ་ཕྱག་འཚལ་བསྟོད། །​དོན་ཡོད་རྡོ་རྗེ་རྫོགས་སངས་རྒྱས། །​བསམ་པ་ཐམས་ཅད་རྫོགས་མཛད་པ། །​དག་པ་ངོ་བོ་ཉིད་ལས་བྱུང་། །​རྡོ་རྗེ་སེམས་དཔའ་ཕྱག་འཚལ་བསྟོད། །​དེའི་རྗེས་ལ་སངས་རྒྱས་ཀྱི་ཡེ་ཤེས་ཡང་དག་པར་གསལ་བར་བྱས་ནས་དཀྱིལ་འཁོར་ལ་རྗེས་སུ་ཆགས་པར་བྱས་ལ་སྔར་བཞིན་དུ་རང་གི་ལུས་ཀྱི་དཀྱིལ་འཁོར་ལ་བཅུག་ནས་རིམ་པ་འདིས་ཉེ་བར་བསྡུ་བར་བྱའོ། །​རང་གི་སྙིང་གར་གནས་པའི་ཧཱུཾ་བརྗོད་ནས་དེས་སེམས་ཅན་གྱི་ཁམས་ཐམས་ཅད་རྡོ་རྗེ་འཆང་ཆེན་པོའི་གཟུགས་ཀྱིས་ཡོངས་སུ་:གྱུར་པར་བསམས་[[122]](#footnote-141)ནས་དེ་ཡིད་ལ་བྱེད་པར་གནས་པར་བྱའོ། །​འདིའི་མདོ་ནི་ལེའུ་བཅུ་གཉིས་པ་ལས། །​ནམ་མཁའི་ཁམས་ཀྱི་དབུས་གནས་པར། །​བཀོད་པའི་དཀྱིལ་འཁོར་བསྒོམ་པར་བྱ། །​ཧཱུཾ་ནི་དེ་ཡི་དབུས་གནས་པར། །​རང་གི་གཟུགས་བརྙན་དག་[[123]](#footnote-142)ཏུ་བརྟག །​ཅེས་གསུངས་སོ། །​དེ་ལྟར་ལས་དང་པོ་པ་[[124]](#footnote-143)དམ་ཚིག་དང་སྡོམ་པ་ལ་གནས་ཤིང་དབང་ཐོབ་པས་ཐ་མལ་པའི་ང་རྒྱལ་བསལ་ལ་ཐུན་བཞིར་ལྷའི་རྣལ་འབྱོར་གོམས་པར་བྱེད་པས་བདག་དང་གཞན་གྱི་དོན་ཕུན་སུམ་ཚོགས་པ་ལ་མོས་པས་ཞི་བའི་ལས་ལ་སོགས་པ་ཤིན་ཏུ་ཁྱད་པར་ཅན་ཡང་བྱའོ། །​སྒྲུབ་ཐབས་ལས་གསུངས་པའི་རིམ་པས་ཁ་ཟས་སྦྱང་བ་དང་སྙིང་ག་སྦྱང་བ་དང་། ལྐོག་མ་སྦྱང་བ་དང་། ཁ་ཟས་ཀྱི་བྱ་བ་བྱས་ནས་བདེ་བར་འཇུག་པར་འགྱུར་རོ། །​ཕྱི་དང་ནང་གི་བདག་ཉིད་:ཅན་གྱི་[[125]](#footnote-144)སྦྱིན་སྲེག་ཡི་གེ་གསུམ་མམ། ཕྲེང་བའི་སྔགས་སམ། སྔགས་དང་སྨན་གྱི་སྦྱོར་བས་ཀྱང་རྡོ་རྗེ་དང་པདྨ་མཉམ་པར་སྦྱར་བ་བྱས་ནས་ལས་ཐམས་ཅད་བསྒྲུབ་པར་བྱའོ་ཞེས་བྱ་བ་ནི་ལས་ཀྱི་རྒྱལ་པོ་མཆོག་ཅེས་བྱ་བའི་ཏིང་ངེ་འཛིན་གསུམ་པའོ། །​དཔལ་གསང་བ་འདུས་པ་རྣལ་འབྱོར་ཆེན་པོའི་རྒྱུད་ཀྱི་སྲིད་པ་སྐྱེ་བའི་རིམ་པས་རྡོ་རྗེ་སེམས་དཔའི་སྒྲུབ་ཐབས་སློབ་དཔོན་:ཟླ་བ་[[126]](#footnote-145)གྲགས་པས་མཛད་པ་རྫོགས། །​ །​[[127]](#footnote-146)གཞུང་འདིའི་ཚད་ནི་རྐང་པ་དང་བཅས་པའི་བརྒྱ་ཕྲག་གཉིས་:པའོ། །​དཔལ་བི་ཀྲ་མ་ཤཱི་ལའི་གཙུག་ལག་ཁང་ཆེན་པོར་པཎྜི་ཏ་མཁས་པ་ཆེན་པོ་ཏ་ཐཱ་ག་ཏ་རཀྵི་ཏའི་ཞལ་སྔ་ནས་དང་། ལོ་ཙཱ་བ་ཀློག་སྐྱ་གཞོན་ནུ་འབར་གྱིས་བསྒྱུར་རོ། །​[[128]](#footnote-147)སླད་ཀྱིས་དཔལ་ཐོ་ལིང་དཔེ་མེད་ལྷུན་གྱིས་གྲུབ་པའི་གཙུག་ལག་ཁང་དུ་རྒྱ་གར་གྱི་མཁན་པོ་མཁས་པ་ཆེན་པོ་དཱི་པཾ་ཀཱ་ར་རཀྵི་ཏ་དང་། ཁམས་པ་དགེ་སློང་ལོ་ཙཱ་བ་བ་རིས་བཅོས་ཤིང་བཤད་དེ་ཞུས་ནས་གཏན་ལ་ཕབ་པའོ། །​

1. ནཱཾ་ སྡེ་དགེ། སྣར་ཐང་། [↑](#footnote-ref-20)
2. ་རྟོག་པའི་ སྡེ་དགེ། སྣར་ཐང་། [↑](#footnote-ref-21)
3. ཁྱད་ཀྱི་ སྡེ་དགེ། སྣར་ཐང་། [↑](#footnote-ref-22)
4. ལུང་ སྡེ་དགེ། སྣར་ཐང་། [↑](#footnote-ref-23)
5. ཁ་ཅིག་ སྡེ་དགེ། སྣར་ཐང་། [↑](#footnote-ref-24)
6. ཁ་ཅིག་ སྡེ་དགེ། སྣར་ཐང་། [↑](#footnote-ref-25)
7. སེམས་དཔའ་ སྡེ་དགེ། སྣར་ཐང་། [↑](#footnote-ref-26)
8. རྒྱུ་ སྡེ་དགེ། སྣར་ཐང་། [↑](#footnote-ref-27)
9. འདུལ་བར་ སྡེ་དགེ། སྣར་ཐང་། [↑](#footnote-ref-28)
10. བཞག་པ་ སྡེ་དགེ། སྣར་ཐང་། [↑](#footnote-ref-29)
11. ཨརྒཱ་ སྡེ་དགེ། སྣར་ཐང་། [↑](#footnote-ref-30)
12. སྐྱེད་ སྡེ་དགེ། སྣར་ཐང་། [↑](#footnote-ref-31)
13. སེམས་དཔའ་ སྡེ་དགེ། སྣར་ཐང་། [↑](#footnote-ref-32)
14. བྱའོ། སྡེ་དགེ། སྣར་ཐང་། [↑](#footnote-ref-33)
15. འབར་བས་ སྡེ་དགེ། སྣར་ཐང་། [↑](#footnote-ref-34)
16. གནས་པ་ སྡེ་དགེ། སྣར་ཐང་། [↑](#footnote-ref-35)
17. ཞུགས་ སྡེ་དགེ། སྣར་ཐང་། [↑](#footnote-ref-36)
18. རྡོ་རྗེ་ སྡེ་དགེ། སྣར་ཐང་། [↑](#footnote-ref-37)
19. ཏིང་ སྡེ་དགེ། [↑](#footnote-ref-38)
20. བརྗོད་ལ་ སྡེ་དགེ། སྣར་ཐང་། [↑](#footnote-ref-39)
21. ལས་ སྡེ་དགེ། སྣར་ཐང་། [↑](#footnote-ref-40)
22. གཟུགས་ཀྱི་ སྡེ་དགེ། སྣར་ཐང་། [↑](#footnote-ref-41)
23. ལེའུ་ སྡེ་དགེ། སྣར་ཐང་། [↑](#footnote-ref-42)
24. བཞི་བཞི་ སྡེ་དགེ། སྣར་ཐང་། [↑](#footnote-ref-43)
25. གྲྀཧྞཱ་པ་ སྡེ་དགེ། སྣར་ཐང་། [↑](#footnote-ref-44)
26. བིདྱ་ སྡེ་དགེ། སྣར་ཐང་། [↑](#footnote-ref-45)
27. ཛ་ སྡེ་དགེ། སྣར་ཐང་། [↑](#footnote-ref-46)
28. གཏད་པར་ སྡེ་དགེ། སྣར་ཐང་། [↑](#footnote-ref-47)
29. ཨཛྙཱ་པ་ སྡེ་དགེ། སྣར་ཐང་། [↑](#footnote-ref-48)
30. བིགྷཱ་ནཱཾ། སྡེ་དགེ། སྣར་ཐང་། [↑](#footnote-ref-49)
31. ཧཱུཾ་ སྡེ་དགེ། སྣར་ཐང་། [↑](#footnote-ref-50)
32. བསྲུང་བའི་ སྡེ་དགེ། སྣར་ཐང་། [↑](#footnote-ref-51)
33. བསྲུང་བའི་ སྡེ་དགེ། སྣར་ཐང་། [↑](#footnote-ref-52)
34. གཞུགས་ པེ་ཅིན། [↑](#footnote-ref-53)
35. སྒོམ་པ་ སྡེ་དགེ། སྣར་ཐང་། [↑](#footnote-ref-54)
36. མཚན་པ་ སྡེ་དགེ། སྣར་ཐང་། [↑](#footnote-ref-55)
37. ལ་ སྡེ་དགེ། སྣར་ཐང་། [↑](#footnote-ref-56)
38. དཀྱིལ་འཁོར་འབའ་ སྡེ་དགེ། སྣར་ཐང་། [↑](#footnote-ref-57)
39. བྷྲུཾ་ སྡེ་དགེ། སྣར་ཐང་། [↑](#footnote-ref-58)
40. དཀྱིལ་འཁོར་བཞི་ སྡེ་དགེ། སྣར་ཐང་། [↑](#footnote-ref-59)
41. །བྷྲུཾ་ སྡེ་དགེ། སྣར་ཐང་། [↑](#footnote-ref-60)
42. ལ་ སྡེ་དགེ། སྣར་ཐང་། [↑](#footnote-ref-61)
43. བསྒྱུར་ སྡེ་དགེ། སྣར་ཐང་། [↑](#footnote-ref-62)
44. དོན་ སྡེ་དགེ། སྣར་ཐང་། [↑](#footnote-ref-63)
45. འཁྲུག་པ་ སྡེ་དགེ། སྣར་ཐང་། [↑](#footnote-ref-64)
46. རང་བཞིན་གྱིས་ སྡེ་དགེ། སྣར་ཐང་། [↑](#footnote-ref-65)
47. རང་བཞིན་གྱིས་ སྡེ་དགེ། སྣར་ཐང་། [↑](#footnote-ref-66)
48. ཨཏྨ་ སྡེ་དགེ། སྣར་ཐང་། [↑](#footnote-ref-67)
49. བསད་ནས། སྡེ་དགེ། སྣར་ཐང་། [↑](#footnote-ref-68)
50. འགྲུབ་འགྱུར་རོ། སྡེ་དགེ། སྣར་ཐང་། [↑](#footnote-ref-69)
51. བཀོད་ སྡེ་དགེ། སྣར་ཐང་། [↑](#footnote-ref-70)
52. འགྱུར་ སྡེ་དགེ། སྣར་ཐང་། [↑](#footnote-ref-71)
53. ཨཏྨ་ སྡེ་དགེ། [↑](#footnote-ref-72)
54. བསྟན་པར་ སྡེ་དགེ། སྣར་ཐང་། [↑](#footnote-ref-73)
55. བྱ་ སྡེ་དགེ། སྣར་ཐང་། [↑](#footnote-ref-74)
56. རྣལ་འབྱོར། །​ །​་ སྡེ་དགེ། སྣར་ཐང་། [↑](#footnote-ref-75)
57. དཀར་པོ་ སྡེ་དགེ། སྣར་ཐང་། [↑](#footnote-ref-76)
58. རིམ་པ་ སྡེ་དགེ། སྣར་ཐང་། [↑](#footnote-ref-77)
59. སྐྱེ་མཆེད་ སྡེ་དགེ། སྣར་ཐང་། [↑](#footnote-ref-78)
60. ར་ སྡེ་དགེ། སྣར་ཐང་། [↑](#footnote-ref-79)
61. ར་ སྡེ་དགེ། སྣར་ཐང་། [↑](#footnote-ref-80)
62. ར་ སྡེ་དགེ། སྣར་ཐང་། [↑](#footnote-ref-81)
63. སྐྱེ་མཆེད་ སྡེ་དགེ། སྣར་ཐང་། [↑](#footnote-ref-82)
64. ཚོགས་ སྡེ་དགེ། སྣར་ཐང་། [↑](#footnote-ref-83)
65. རིང་པོ་ལས་ སྡེ་དགེ། སྣར་ཐང་། [↑](#footnote-ref-84)
66. སྔོན་། སྡེ་དགེ། སྣར་ཐང་། [↑](#footnote-ref-85)
67. འཁོར་ལོ་ སྡེ་དགེ། སྣར་ཐང་། [↑](#footnote-ref-86)
68. སྔགས་ཀྱི་ སྡེ་དགེ། སྣར་ཐང་། [↑](#footnote-ref-87)
69. ན་ སྡེ་དགེ། སྣར་ཐང་། [↑](#footnote-ref-88)
70. དགའ་བ་ སྡེ་དགེ། སྣར་ཐང་། [↑](#footnote-ref-89)
71. སྒོ་ནས་ སྡེ་དགེ། སྣར་ཐང་། [↑](#footnote-ref-90)
72. ཤེས་ས་ སྡེ་དགེ། སྣར་ཐང་། [↑](#footnote-ref-91)
73. བདུན་པ་ སྡེ་དགེ། སྣར་ཐང་། [↑](#footnote-ref-92)
74. ཨཏྨ་ སྡེ་དགེ། སྣར་ཐང་། [↑](#footnote-ref-93)
75. ཨཱཿ།ཨ་ཁ་ སྡེ་དགེ། སྣར་ཐང་། [↑](#footnote-ref-94)
76. བརླབ་ སྡེ་དགེ། [↑](#footnote-ref-95)
77. གཉིས་སྔར་ སྡེ་དགེ། སྣར་ཐང་། [↑](#footnote-ref-96)
78. གཟུགས་ཀྱི་ སྡེ་དགེ། [↑](#footnote-ref-97)
79. ངག་གིས་ སྡེ་དགེ། སྣར་ཐང་། [↑](#footnote-ref-98)
80. ཨཏྨ་ སྡེ་དགེ། སྣར་ཐང་། [↑](#footnote-ref-99)
81. འགྱུར་ སྡེ་དགེ། སྣར་ཐང་། [↑](#footnote-ref-100)
82. འདི་ སྡེ་དགེ། སྣར་ཐང་། [↑](#footnote-ref-101)
83. ཨཏྨ་ སྡེ་དགེ། སྣར་ཐང་། [↑](#footnote-ref-102)
84. ཆེན་པོའི་ སྡེ་དགེ། སྣར་ཐང་། [↑](#footnote-ref-103)
85. བརླབས་པ་ སྡེ་དགེ། སྣར་ཐང་། [↑](#footnote-ref-104)
86. ཨཏྨ་ སྡེ་དགེ། སྣར་ཐང་། [↑](#footnote-ref-105)
87. ཚུལ་ སྡེ་དགེ། སྣར་ཐང་། [↑](#footnote-ref-106)
88. ཁ་སྦྱོར་ སྡེ་དགེ། སྣར་ཐང་། [↑](#footnote-ref-107)
89. མཁྱེན་པར་ སྡེ་དགེ། སྣར་ཐང་། [↑](#footnote-ref-108)
90. དོན་དུ་ སྡེ་དགེ། སྣར་ཐང་། [↑](#footnote-ref-109)
91. བྱ་བས་ སྡེ་དགེ། སྣར་ཐང་། [↑](#footnote-ref-110)
92. བྱས་ནས་ སྡེ་དགེ། སྣར་ཐང་། [↑](#footnote-ref-111)
93. རང་བཞིན་གྱིས་ སྡེ་དགེ། སྣར་ཐང་། [↑](#footnote-ref-112)
94. ཕྱིན་གྱིས་ སྡེ་དགེ། སྣར་ཐང་། [↑](#footnote-ref-113)
95. ཨཿ་བསམས་ སྡེ་དགེ། སྣར་ཐང་། [↑](#footnote-ref-114)
96. སྔགས་ཀྱི་ སྡེ་དགེ། སྣར་ཐང་། [↑](#footnote-ref-115)
97. བྱའོ། །​ །​་ སྡེ་དགེ། སྣར་ཐང་། [↑](#footnote-ref-116)
98. ར་ སྡེ་དགེ། སྣར་ཐང་། [↑](#footnote-ref-117)
99. ག་ སྡེ་དགེ། སྣར་ཐང་། [↑](#footnote-ref-118)
100. ཨཏྨ་ སྡེ་དགེ། སྣར་ཐང་། [↑](#footnote-ref-119)
101. དགའ་བའོ།་ སྡེ་དགེ། སྣར་ཐང་། [↑](#footnote-ref-120)
102. ལེའུ་ སྡེ་དགེ། སྣར་ཐང་། [↑](#footnote-ref-121)
103. ཀྱི་ སྡེ་དགེ། སྣར་ཐང་། [↑](#footnote-ref-122)
104. ཞུགས་ སྡེ་དགེ། སྣར་ཐང་། [↑](#footnote-ref-123)
105. བརླབ་ སྡེ་དགེ། སྣར་ཐང་། [↑](#footnote-ref-124)
106. ཨཏྨ་ སྡེ་དགེ། སྣར་ཐང་། [↑](#footnote-ref-125)
107. སྐུར་བ་ སྣར་ཐང་། པེ་ཅིན། [↑](#footnote-ref-126)
108. འཛིན་གྱི་ སྡེ་དགེ། སྣར་ཐང་། [↑](#footnote-ref-127)
109. མ་ཀིའི་ སྡེ་དགེ། སྣར་ཐང་། [↑](#footnote-ref-128)
110. ཡིད་ སྣར་ཐང་། [↑](#footnote-ref-129)
111. བསྡིགས་པར་ སྡེ་དགེ། སྣར་ཐང་། [↑](#footnote-ref-130)
112. བྱེད་དེ། སྡེ་དགེ། སྣར་ཐང་། [↑](#footnote-ref-131)
113. །། །​། སྡེ་དགེ། སྣར་ཐང་། [↑](#footnote-ref-132)
114. ལྟར་ཡང་ པེ་ཅིན། [↑](#footnote-ref-133)
115. དབང་ཕྱུག་ སྡེ་དགེ། སྣར་ཐང་། [↑](#footnote-ref-134)
116. རྗེ་ སྡེ་དགེ། སྣར་ཐང་། [↑](#footnote-ref-135)
117. མདུང་ སྡེ་དགེ། སྣར་ཐང་། [↑](#footnote-ref-136)
118. གཤེགས་པ་ སྡེ་དགེ། སྣར་ཐང་། [↑](#footnote-ref-137)
119. རྣམས་ཀྱི་ སྡེ་དགེ། སྣར་ཐང་། [↑](#footnote-ref-138)
120. རང་བཞིན་གྱིས་ སྡེ་དགེ། སྣར་ཐང་། [↑](#footnote-ref-139)
121. དག་པ་ སྡེ་དགེ། སྣར་ཐང་། [↑](#footnote-ref-140)
122. གྱུར་པའི་གཟུགས་ སྡེ་དགེ། སྣར་ཐང་། [↑](#footnote-ref-141)
123. རྟག་ སྡེ་དགེ། སྣར་ཐང་། [↑](#footnote-ref-142)
124. པའི་ སྡེ་དགེ། སྣར་ཐང་། [↑](#footnote-ref-143)
125. ཅན་གྱིས་ སྡེ་དགེ། སྣར་ཐང་། [↑](#footnote-ref-144)
126. ཟླ་བའི་ སྡེ་དགེ། སྣར་ཐང་། [↑](#footnote-ref-145)
127. རྫོགས་སྷོ། །​ །​ སྣར་ཐང་། [↑](#footnote-ref-146)
128. པའོ།། །​། །​ སྡེ་དགེ། སྣར་ཐང་། [↑](#footnote-ref-147)